**śrīmad-bhāgavata-śrīdharī-ṭīkā**

**bhāvārtha-dīpikā**

**dvitīya-skandhaḥ**

The following text is a transcription of the second skandha of Śrī Paṇḍita Rāmateja Pāṇḍeya's edition of *Bhāvārthadīpikā* published by Caukhambā Saṁskṛta Pratiṣṭhāna in Vraja-jīvana Prācya-bhāratī Grantha-mālā series (28), reprinted in 1987. The text includes all Paṇḍit’s notes, even those that refer to other commentries. It was transcribed by Jan Klapis. I proofread it, but I am afraid that some minor typos are still likely.

Robert Gafrik.

**atha bhāgavata-dvitīya-skandha-prārambhaḥ**

**atha prathamo 'dhyāyaḥ**

śrī-gaṇeśāya namaḥ ||

dvitīyo[[1]](#footnote-2) tu daśādhyāyaiḥ śrī-bhāgavatam āditaḥ |

uddeśa[[2]](#footnote-3)-lakṣaṇoktibhyāṁ saṁkṣepeṇopavarṇyate || 1 ||

tatra tu prathame 'dhyāye kīrtana-śravaṇādibhiḥ |

sthaviṣṭhe bhagavad-rūpe manaso dhāraṇocyate || 2 ||

yan-nāma-kīrtanaṁ dāna-tapo-yogādi-satphalam |

taṁ nityaṁ paramānandaṁ hariṁ nara nama smara ||3||

atha dvitīya-skandha-vyākhyā |

uktaḥ pūrvam upoddhātaḥ[[3]](#footnote-4) saprasaṅgaḥ śukāgamaḥ |

rājñā pṛṣṭaṁ nṛṇāṁ kṛtyam athāha śuka-sanmuniḥ || 4 ||

oṁ namo bhagavate vāsudevāya

**śrī-śuka uvāca**

**varīyān eṣa te praśnaḥ kṛto loka-hitaṁ nṛpa |
ātmavit-sammataḥ puṁsāṁ śrotavyādiṣu yaḥ paraḥ || 1 ||**

rājñaḥ praśnam abhinandati — varīyān iti | te tvayā puṁsāṁ śrotavyādiṣu[[4]](#footnote-5) madhye yaḥ paraḥ śreṣṭha-gocaraḥ praśnaḥ kṛtaḥ eṣa varīyān | yato loka-hitam etat, mokṣa-hetutvāt | ātmavidāṁ muktānāṁ ca saṁmato yataḥ || 1 ||

**śrotavyādīni rājendra nṛṇāṁ santi sahasraśaḥ |
apaśyatām ātma-tattvaṁ gṛheṣu gṛha-medhinām || 2 ||**

tatra tāvat svābhāvika-kriyāṇām anartha-hetutvaṁ vadan brūhi yad vā viparyayam[[5]](#footnote-6) ity asyottaram āha — śrotavyādīnīti tribhiḥ | gṛheṣu saktānām ata eva gṛha-medhināṁ tad-gata-pañcasūnāparāṇām[[6]](#footnote-7) | medhatir hiṁsārthaḥ || 2 ||

nidrayā hriyate naktaṁ vyavāyena ca vā vayaḥ |
divā cārthehayā rājan kuṭumba-bharaṇena vā || 3 ||

taiś ca[[7]](#footnote-8) vṛthaivāyur-vyayo bhavatīty āha | naktaṁ rātrau yad vaya āyus tan nidrayā vyavāyena ratyā vā hriyate | divā ahni yad vayas tat arthehayā arthārtham udyamena, siddhe 'rthe kuṭumba-poṣaṇena vā | ca-kārāv anukta-samuccayārthau || 3 ||

**dehāpatya-kalatrādiṣv ātma-sainyeṣv asatsv api ||
teṣāṁ pramatto nidhanaṁ paśyann api na paśyati || 4 ||**

nanu naśvara-kuṭumbādy-arthaṁ katham āyur-vyayaṁ kuryāt tatrāha | dehādiṣu ātmanaḥ sainyeṣu parikareṣv asatsu mithyā-bhūteṣv api pramattaḥ prasaktas teṣāṁ pitrādi-dṛṣṭāntena nāśaṁ paśyann api nānusandhatte || 4 ||

**tasmād bhārata sarvātmā bhagavān īśvaro hariḥ |
śrotavyaḥ kīrtitavyaś ca smartavyaś cecchatā'bhayam**[[8]](#footnote-9) **|| 5 ||**

evaṁ viparyaya-praśnottaram uktvā śrotavyādi-praśnasyottaram āha — tasmād iti | he bhārata bharata-vaṁśya | sarvātmeti preṣṭhatvam[[9]](#footnote-10) āha | bhagavān iti saundaryam | īśvara ity āvaśyakatvam | harir iti bandha-hāritvam | abhayaṁ mokṣam icchatā || 5 ||

**etāvān sāṅkhya-yogābhyāṁ sva-dharma-pariniṣṭhayā |
janma-lābhaḥ paraḥ puṁsām ante nārāyaṇa-smṛtiḥ || 6 ||**

ataḥ param anyac chreyo nāstīty āha | etāvān eva janmano lābhaḥ phalam | tam āha — nārāyaṇa-smṛtir[[10]](#footnote-11) iti | sāṁkhyādibhiḥ sādhya iti teṣāṁ svātantryeṇa lābhatvaṁ vārayati | sāṁkhyam ātmānātma-vivekaḥ | yogo'ṣṭāṅgaḥ | ante tu smṛtiḥ paro lābhaḥ | na tan-mahimā vaktuṁ śakya ity arthaḥ || 6 ||

**prāyeṇa munayo rājan nivṛttā vidhi-ṣedhataḥ**[[11]](#footnote-12) **|
nairguṇya-sthā ramante sma guṇānukathane hareḥ || 7 ||**

tatra sadācāraṁ pramāṇayati — prāyeṇeti | vidhi-ṣedhato vidhi­-niṣedhābhyāṁ nivṛttā nairguṇye brahmaṇi sthitā api | sma prasiddham || 7 ||

**idaṁ bhāgavataṁ nāma purāṇaṁ brahma-sammitam |
adhītavān dvāparādau pitur dvaipāyanād aham || 8 ||**

kim idam apūrvaṁ kathayasi, satyam, atyapūrvam evedam ity āha | idaṁ bhagavat-proktaṁ tan-nāmaika-pradhānaṁ purāṇaṁ brahma-saṁmitaṁ sarva-veda-tulyam | yad vā brahma samyak mitaṁ yena | kutas tvayā prāptam ata āha - adhītavān iti | dvaipāyanāt pituḥ | kadā | dvāparādau dvāparaḥ[[12]](#footnote-13) ādir yasya kālasya tasmin dvāparānte ity arthaḥ | śantanusamakāle vyāsāvatāra-prasiddheḥ || 8 ||

**pariniṣṭhito 'pi nairguṇya**[[13]](#footnote-14) **uttama-śloka-līlayā |
gṛhīta-cetā rājarṣe ākhyānaṁ yad adhītavān || 9 ||**

siddhasya tava kuto 'dhyayane pravṛttis tatrāha — pariniṣṭhito 'pīti | gṛhīta-cetā ākṛṣṭa-cittaḥ || 9 ||

**tad ahaṁ**[[14]](#footnote-15) **te 'bhidhāsyāmi mahā-pauruṣiko bhavān |
yasya śraddadhatām āśu syān mukunde matiḥ satī || 10 ||**

mahā-puruṣo[[15]](#footnote-16) viṣṇus tadīyaḥ | yasya yasmin śraddhāṁ kurvatām | satī ahaitukī || 10 ||

**etan nirvidyamānānām icchatām akuto-bhayam |
yogināṁ nṛpa nirṇītaṁ harer nāmānukīrtanam || 11** ||

sādhakānāṁ siddhānāṁ ca nātaḥ param anyac chreyo'stīty āha - etad iti | icchatāṁ kāmināṁ tat-tat-phala-sādhanam etad eva | nirvidyamānānāṁ mumukṣūṇāṁ mokṣa-sādhanam etad eva | yogināṁ jñānināṁ phalaṁ caitad eva nirṇītam | nātra pramāṇaṁ vaktavyam ity arthaḥ || 11 ||

**kiṁ pramattasya bahubhiḥ parokṣair hāyanair iha |
varaṁ muhūrtaṁ viditaṁ ghaṭate śreyase yataḥ || 12 ||**

alpam evāyur avaśiṣṭaṁ kim ahaṁ sādhayeyam iti mā śuca ity āha — kim iti tribhiḥ | parokṣair alakṣitair hāyanair varṣaiḥ | viditaṁ vṛthā yātīti jñātam | yato yena jñānena | ghaṭena yatnaṁ kuryāt || 12 ||

**khaṭvāṅgo nāma rājarṣir jñātveyattām ihāyuṣaḥ**[[16]](#footnote-17) **|
muhūrtāt sarvam utsṛjya gatavān abhayaṁ harim || 13 ||**

khaṭvāṅgo hi deva-pakṣe sthitvā daityān ajayat, tataḥ prasannair devair varaṁ vṛṇīṣvetyukte tenoktaṁ prathamaṁ tāvan mamāyuḥ kathyatām iti, tato devair uktaṁ tat tu muhūrta-mātram astīti, tato 'tiśīghraṁ vimānena bhuvam āgatya hariṁ śaraṇaṁ gata iti | yata iyaṁ svarga-bhumī rajodhikā | karma-bhūmiḥ prthvī || 13 ||

**tavāpy etarhi kauravya saptāhaṁ jīvitāvadhiḥ |
upakalpaya tat sarvaṁ tāvad yat sāmparāyikam || 14 ||**

tava tu etarhy api idānīm api | tāvad iti tāvatā kālena sāmparāyikaṁ pāralaukikaṁ sādhanaṁ sampādaya || 14 ||

**anta-kāle tu puruṣa āgate gata-sādhvasaḥ |
chindyād asaṅga-śastreṇa spṛhāṁ dehe 'nu ye ca tam || 15 ||**

tatra vairāgyaṁ tāvad āha - anta-kāla iti | gata-sādhvaso mṛtyu-bhaya-śūnyaḥ | asaṅgo nāma anāsaktis tena śastreṇa spṛhāṁ sukhecchāṁ, taṁ deham anu ye putra-kalatrādayas teṣv api spṛhāṁ chindyāt || 15 ||

**gṛhāt pravrajito dhīraḥ puṇya-tīrtha-jalāplutaḥ |
śucau vivikta āsīno vidhivat kalpitāsane || 16 ||**

kiṁ ca gṛhāt pravrajito nirgataḥ | gṛhe sthitasya punar apy āsakti-sambhavāt | tatrāṣṭāṅga-yogam[[17]](#footnote-18) āha | dhīra iti brahmacaryādi-yamopalakṣaṇam | puṇya-tīrtheti snānādi-niyamopalakṣaṇam | āsanam āha — śucāv iti | vivikte ekānte | vidhivat kuśājinacailaiḥ krameṇa nirmite || 16 ||

**abhyasen manasā śuddhaṁ trivṛd-brahmākṣaraṁ param |
mano yacchej jita-śvāso brahma-bījam avismaran || 17 ||**

japa-garbhaṁ prāṇāyāmaṁ[[18]](#footnote-19) vaktuṁ japyam āha | trivṛd-brahmākṣaraṁ trivṛt tribhir akārādibhir vartitaṁ grathitam brahmākṣaraṁ praṇavaṁ manasā 'bhyased āvartayet | manasendriya-pratyāhāraṁ vaktuṁ prāṇāyāmena mano-niyamanam āha | mano yacched vaśīkuryāt | brahma-bījaṁ praṇavam avismarann eva jita-śvāsaḥ san || 17 ||

**niyacched viṣayebhyo 'kṣān manasā buddhi-sārathiḥ |
manaḥ karmabhir ākṣiptaṁ śubhārthe dhārayed dhiyā ||** 18 ||

pratyāhāram[[19]](#footnote-20) āha | niyacchen nigṛhṇīyāt | akṣān indriyāṇi | niścayātmikā buddhiḥ sārathir yasya saḥ | dhāraṇām[[20]](#footnote-21) āha — mana iti | punaś ca karmabhis tad-vāsanābhir ākṣiptam ākṛṣṭam | śubhārthe bhagavad-rūpe || 18 ||

**tatraikāvayavaṁ dhyāyed avyucchinnena cetasā |
mano nirviṣayaṁ yuktvā tataḥ kiñcana na smaret |
padaṁ tat paramaṁ viṣṇor mano yatra prasīdati || 19 ||**

dhyānam[[21]](#footnote-22) āha — tatreti | ekam ekaṁ pādādy[[22]](#footnote-23) avayavam | avyucchinnena samagra-rūpād aviyuktena | āśraya-viśeṣeṇa sāmānyataś citta-sthirīkaraṇam dhāraṇā | avayava[[23]](#footnote-24)-vibhāvanayā tad-dārḍhyaṁ dhyānam iti bhedaḥ | samādhim āha[[24]](#footnote-25) | nirviṣayaṁ mano yuṁktvā samādhāya | sthirībhūte manasi sphurat-paramānanda-mātrākāraṁ kṛtvety arthaḥ | prasīdati upaśāmyati || 19 ||

**rajas-tamobhyām ākṣiptaṁ vimūḍhaṁ mana ātmanaḥ |
yacched dhāraṇayā dhīro hanti yā tat-kṛtaṁ malam || 20 ||**

guṇa-vaśāt punar api kṣobhe sati dhāraṇām eva sthirīkuryād ity āha | rajasā ākṣiptaṁ tamasā vimūḍhaṁ svīyaṁ mano nirundhyāt | tat-kṛtaṁ rajas-tamobhyāṁ kṛtam || 20 ||

**yasyāṁ sandhāryamāṇāyāṁ yogino bhakti-lakṣaṇaḥ**[[25]](#footnote-26) **|
 āśu sampadyate yoga āśrayaṁ bhadram īkṣataḥ || 21 ||**

yato yasyāṁ kriyamāṇāyāṁ bhadraṁ sukhātmakam āśrayaṁ viṣayaṁ paśyatas tatraiva prītir bhavati || 21 ||

**rājovāca**

**yathā sandhāryate brahman dhāraṇā yatra sammatā |
yādṛśī vā hared āśu puruṣasya mano-malam || 22 ||**

yathā[[26]](#footnote-27) yatra yādṛśī cetikartavyatāviṣaya-tat-tad-viśeṣāṇāṁ praśnāḥ || 22 ||

**śrī-śuka uvāca**

**jitāsano**[[27]](#footnote-28) **jita-śvāso jita-saṅgo jitendriyaḥ |
sthūle bhagavato rūpe manaḥ sandhārayed dhiyā || 23 ||**

yathety asyottaraṁ - jitāsana iti | viṣayam[[28]](#footnote-29) āha - sthūla iti sārdhena || 23 ||

**viśeṣas tasya deho 'yaṁ sthaviṣṭhaś ca sthavīyasām ||
yatredaṁ vyajyate viśvaṁ bhūtaṁ bhavyaṁ bhavac ca sat || 24 ||**

viśeṣo virāḍ-dehaḥ atisthūlānām api sthūlataraḥ | satkārya-mātram || 24 ||

**āṇḍa-kośe śarīre 'smin saptāvaraṇa-saṁyute |
vairājaḥ**[[29]](#footnote-30) **puruṣo yo 'sau bhagavān dhāraṇāśrayaḥ || 25 ||**

asya copalakṣaṇatvena viṣayatvaṁ, vastutas tu virāḍ jīvaniyantā bhagavān eva viṣaya ity āha | āṇḍa-kośāntar-vartini kaṭāha eva pṛthivyāvaraṇam | tataḥ ap-tejo-vāyv-ākāśāhaṁkāra-mahat-tattvānīti sapta || 25 ||

**pātālam etasya hi pāda-mūlaṁ
paṭhanti pārṣṇi-prapade rasātalam |
mahātalaṁ viśva-sṛjo 'tha gulphau
talātalaṁ vai puruṣasya jaṅghe || 26 ||**

virāḍ-deha-taj-jīva-tad-antaryāmiṇām abhedam āropyopāsanaṁ kartavyam ity āśayenāha | pātālaṁ pāda-mūlaṁ pādasyādhobhāgam | pātālādīnāṁ tad-avayavatā vidhīyate | pātālādīny atalāntāny adhastanād ārabhya sapta bhūvi-varāṇi | paṭhanti gṛṇantīty-ādi-pramāṇa-pradarśanaṁ | pārṣṇi-prapade pādasya paścātpurobhāgau || 26 ||

**dve jānunī sutalaṁ viśva-mūrter
 ūru-dvayaṁ vitalaṁ cātalaṁ ca |
mahītalaṁ taj-jaghanaṁ**[[30]](#footnote-31) **mahīpate
nabhastalaṁ**[[31]](#footnote-32) **nābhi-saro gṛṇanti || 27 ||**

ūru-dvayasyādhobhāge vitalaṁ, uttarabhāge atalam iti jñeyam | nābhir eva saraḥ || 27 ||

**uraḥ-sthalaṁ jyotir-anīkam asya
grīvā mahar vadanaṁ vai jano 'sya |
tapo varāṭīṁ vidur ādi-puṁsaḥ
satyaṁ tu śīrṣāṇi sahasra-śīrṣṇaḥ || 28 |**|

jyotir-anīkaṁ jyotiṣāṁ samūhaṁ svargam | maharlokaṁ grīveti gṛṇanti[[32]](#footnote-33) | tapo-lokaṁ rarāṭīṁ lalāṭaṁ | satyaṁ satya-lokaṁ || 28 ||

**indrādayo bāhava āhur usrāḥ
karṇau diśaḥ śrotram amuṣya śabdaḥ |
nāsatya-dasrau paramasya nāse
ghrāṇo 'sya gandho mukham agnir iddhaḥ || 29 ||**

usrā devāḥ tejomaya-śarīratvāt te vāhava ity āhuḥ | diśo 'smad-ādi-śrotrādhiṣṭhātryo devatāḥ karṇau śrotrasyādhiṣṭhānam | śabdas tu śrotra-viṣayaḥ sa tasya śrotrendriyam | evaṁ[[33]](#footnote-34) nāsikādiṣv api | nāsatya-dasrāv aśvinau nāse nāsā-puṭe | iddho dīptaḥ || 29 ||

**dyaur akṣiṇī cakṣur abhūt pataṅgaḥ
pakṣmāṇi viṣṇor ahanī ubhe ca |
tad-bhrū-vijṛmbhaḥ parameṣṭhi-dhiṣṇyam
 āpo**[[34]](#footnote-35) **'sya tālū rasa eva jihvā || 30 ||**

dyaur antarikṣam | akṣiṇī netra-goloke | cakṣur indriyam | pataṅgaḥ sūryaḥ | ahanī rātry-ahaṇī | parameṣṭhi-dhiṣṇayaṁ brahma-padam | tālu adhiṣṭānam | jihvā indriyam || 30 ||

**chandāṁsy anantasya śiro gṛṇanti
daṁṣṭrā yamaḥ sneha-kalā dvijāni |**
**hāso janonmāda-karī**[[35]](#footnote-36) **ca māyā
duranta-sargo**[[36]](#footnote-37) **yad-apāṅga-mokṣaḥ || 31 ||**

chandāṁsi vedāḥ | śiro brahma-randhram | sneha-kalāḥ putrādi-snehaleśāḥ | dvijāti dantāḥ | ṣaṇḍhatvam ārṣam | duranto 'pāraḥ sarga iti yat sa tasya kaṭākṣah || 31 ||

**vrīḍottarauṣṭho 'dhara eva lobho
dharmaḥ stano 'dharma-patho 'sya pṛṣṭham |
kas tasya meḍhraṁ vṛṣaṇau ca mitrau
kukṣiḥ samudrā girayo 'sthi-saṅghāḥ || 32 ||**

adharma-mārgo 'sya pṛṣṭha-bhāgaḥ | kaḥ prajāpatiḥ | mitrau mitrāvaruṇau || 32 ||

**nadyo 'sya nāḍyo 'tha tanū-ruhāṇi
mahī-ruhā viśva-tanor nṛpendra |
ananta-vīryaḥ śvasitaṁ mātariśvā
gatir vayaḥ karma guṇa-pravāhaḥ || 33 ||**

anantaṁ vīryaṁ yasya saḥ | vayaḥ kālas tasya gamanam | guṇa-pravāhaḥ prāṇināṁ saṁsāraḥ karma tasya krīḍā || 33 ||

**īśasya keśān vidur ambuvāhān
vāsas tu sandhyāṁ kuru-varya bhūmnaḥ |
avyaktam āhur hṛdayaṁ manaś ca
sa candramāḥ sarva-vikāra-kośaḥ || 34 ||**

bhūmno vibhoḥ | avyaktaṁ pradhānam | saḥ prasiddhaś candramās tadīyaṁ manaḥ | sarveṣāṁ vikārāṇāṁ kośa ivāśraya-bhūtam || 34 ||

**vijñāna-śaktiṁ mahim āmananti
sarvātmano 'ntaḥ-karaṇaṁ giritram |
aśvāśvatary-uṣṭra-gajā nakhāni**[[37]](#footnote-38) **sarve mṛgāḥ**[[38]](#footnote-39) **paśavaḥ**[[39]](#footnote-40) **śroṇi-deśe**[[40]](#footnote-41) **|| 35 |**|

vijñāna-śaktiṁ cittam | mahiṁ mahat-tattvam | antaḥ-karaṇam ahaṁkāram | giritraṁ śrī-rudram | gardabhād vaḍavāyām utpannā[[41]](#footnote-42) aśvatarī || 35 ||

**vayāṁsi tad-vyākaraṇaṁ vicitraṁ
manur manīṣā manujo nivāsaḥ |
gandharva-vidyādhara-cāraṇāpsaraḥ
svara-smṛtīr asurānīka-vīryaḥ || 36 ||**

vayāṁsi pakṣiṇaḥ | tasya vyākaraṇaṁ nāma-rūpe vyākaravāṇi iti śruty-uktaṁ śilpa-naipuṇam | yathāhuḥ — yena śuklīkṛtā haṁsāḥ śukāś ca haritīkṛtāḥ | mayūrāś citritā yena sa te vṛttiṁ vidhāsyati || iti | manuḥ svāyambhuvaḥ, manīṣā buddhiḥ, manujaḥ puruṣaḥ, nivāsa āśrayaḥ | puruṣatve cāvistarāmātmā iti śruteḥ | gandharvādīnāṁ dvandvaikyam | gandharvādayaḥ | svara-smṛtīh | ṣaḍjādi-svara-smṛtaya ity arthaḥ | asurānīkaṁ vīryaṁ yasya saḥ | svaraḥ smṛtir asurānīkavaryaḥ iti pāṭhe gandharvādayaḥ svaraḥ asura-samūha-śreṣṭhaḥ prahlādaḥ smṛtis tasyeti || 36 ||

**brahmānanaṁ kṣatra-bhujo mahātmā
viḍ ūrur aṅghri-śrita-kṛṣṇa-varṇaḥ |
nānābhidhābhījya-gaṇopapanno
dravyātmakaḥ karma vitāna-yogaḥ || 37 ||**

brahmā vipras tasyānanaṁ mukham | kṣatraṁ kṣatriyo bhujau yasya | viḍ vaiśya ūrū yasya | aṅghrī-śritaḥ kṛṣṇa-varṇaḥ śūdro yasya | nānābhidhā nāmāni yeṣāṁ te ca te abhījyā devās teṣāṁ gaṇair vasu-rudrādibhir upapanno yukto dravyātmako haviḥ sādhyo vitāna-yogo yajña-prayogas tasya karma kāryam | āvaśyako'bhipreta ity arthaḥ || 37 ||

**iyān asāv īśvara-vigrahasya
yaḥ sanniveśaḥ kathito mayā te |
saṁdhāryate 'smin vapuṣi sthaviṣṭhe
manaḥ sva-buddhyā na yato 'sti kiñcit || 38 ||**

iyān etāvān sanniveśo'vayava-saṁsthānam | asmin sva-buddhyā manaḥ sandhāryate mumukṣubhiḥ | yato vyatiriktaṁ kiṁcin nāsti tasmin || 38 ||

**sa sarva-dhī-vṛtty-anubhūta-sarva
ātmā yathā svapna-janekṣitaikaḥ |
taṁ satyam ānanda-nidhiṁ bhajeta
nānyatra sajjed yata ātma-pātaḥ || 39 ||**

tad evaṁ citta-sthairyārthaṁ virāḍ-deha-jīveśvarāṇām abhedenopāsanam uktaṁ, tatra tu deha-jīvāv īśvare pravilāpya sa eva dhyeya iti nirdhārayati — sa iti | sarveṣāṁ dhī-vṛttibhir[[42]](#footnote-43) anubhūtam sarvaṁ yena sa eka eva sarvāntara ātmā tam eva satyaṁ bhajeta | anyatropalakṣaṇe na sajjet | yata āsaṅgād ātmanaḥ pātaḥ saṁsāro bhavati | ekasya tat-tad-indriyaiḥ sarvānubhūtau dṛṣṭāntaḥ — svapna-janānām īkṣitā yatheti | svapne hi kadācid bahūn dehān prakalpya jīvas tat-tad-indriyaiḥ sarvam paśyati tadvat | īśvarasya tu vidyā-śaktitvān na bandhaḥ || 39 ||

ṭīkāyāṁ prathamo 'dhyāyaḥ || 1 ||**atha dvitīyo 'dhyāyaḥ**

dvitīyo tu tataḥ sthūla-dhāraṇāto jitaṁ manaḥ |

sarva-sākṣiṇi sarveśe viṣṇau dhāryam itīryate || 1 ||

dṛśyālambana-rūpaivam uktā vairājadhāraṇā |

ihocyate tu tat-sādhyā sarvāntaryāmi-dhāraṇā || 2 ||

**śrī-śuka uvāca**

**evaṁ purā dhāraṇayātma-yonir
naṣṭāṁ smṛtiṁ pratyavarudhya tuṣṭāt |
tathā sasarjedam amogha-dṛṣṭir
yathāpyayāt prāg vyavasāya-buddhiḥ || 1 ||**

tatra tāvat pūrvokta-dhāraṇāyā avāntara-phalam āha | evaṁ yā dhāraṇā tayā tuṣṭād dhareḥ purā pralaya-samaye naṣṭāṁ sṛṣṭi-smṛtiṁ pratyavarudhya labdhvā brahmā apyayāt prāg idaṁ viśvaṁ yathāsīt tathā sasarja[[43]](#footnote-44) | vyavasāyātmikā[[44]](#footnote-45) buddhir yasya saḥ | ata evāmoghā dṛṣṭir yasyeti | atas tayā dhāraṇayā viśva-sṛṣṭi-sāmarthyaṁ bhavati || 1 ||

**śābdasya hi brahmaṇa eṣa panthā
yan nāmabhir dhyāyati dhīr apārthaiḥ |
paribhramaṁs tatra na vindate 'rthān
māyāmaye vāsanayā śayānaḥ || 2 ||**

upāsanā-phalād api viraktasya śuddhātma-dhāraṇāyām adhikāraḥ | ato vairāgyārthaṁ sarvaṁ karma-phalaṁ nindati | śābdaṁ śabda-mayam | brahma vedaḥ | tasya eṣa panthāḥ karma-phala-bodha-prakāraḥ | ko 'sau | artha-śūnyair eva svargādi-nāmabhiḥ[[45]](#footnote-46) sādhakasya dhīr dhyāyati tat-tad-icchāṁ karotīti yat | apārthatvam evāha | tatra māyāmayo pathi sukham iti vāsanayā śayānaḥ svapnān paśyann iva paribhramann arthān na vindati | tat-tal-lokaṁ prāpto 'pi niravadyaṁ[[46]](#footnote-47) sukhaṁ na labhata ity arthaḥ || 2 ||

**ataḥ kavir nāmasu yāvad arthaḥ
syād apramatto vyavasāya-buddhiḥ |
siddhe 'nyathārthe na yateta tatra
pariśramaṁ tatra samīkṣamāṇaḥ || 3 ||**

tarhi sarvathā karma-phala-tyāge sadya eva deha-pātaḥ syād ity āśaṅkyāha | ataḥ kavir[[47]](#footnote-48) nāmasu nāma-mātreṣu[[48]](#footnote-49) bhogyeṣu yāvatā 'rthenārtho deha-nirvāho yasya sa tathābhūtaḥ syāt | apramattas tāvan mātre 'py anāsaktaḥ | vyavasāya-buddhir nedaṁ sukham iti niścayavān | tadāpi tatra tasminn arthe 'nyathaiva siddhe sati tatra yatne pariśramaṁ paśyan na yateta || 3 ||

**satyāṁ kṣitau kiṁ kaśipoḥ prayāsair
bāhau sva-siddhe hy upabarhaṇaiḥ kim |
saty añjalau kiṁ purudhānna-pātryā
dig-valkalādau[[49]](#footnote-50) sati kiṁ dukūlaiḥ || 4 ||**

anyathāsiddhim āha dvābhyām — satyām iti | kaśipoḥ śayyāyāḥ | svataḥ siddhe bāhau sati upabarhaṇair ucchīrṣakaiḥ | purudhā bahu-prakārayānnapātryā bhojana-pātreṇa || 4 ||

cīrāṇi kiṁ pathi na santi diśanti bhikṣāṁ
naivāṅghripāḥ para-bhṛtaḥ sarito 'py aśuṣyan |
ruddhā guhāḥ kim ajito 'vati nopasannān
kasmād bhajanti kavayo dhana-durmadāndhān || 5 ||

nanu dik-sad-bhāvo nāma nagnatvam eva, valkalam annaṁ toyaṁ vāsa-sthānaṁ tu yāñcā-prayatnaṁ vinā kathaṁ prāpyeta tatrāha | cīrāṇi vastra-khaṇḍāni parān bibhrati puṣṇanti phalādibhir ye | guhāḥ giridaryaḥ | nanu kadācid eṣām alābhe kiṁ kāryaṁ tatrāha | ajito harir upasannān śaraṇāgatān kiṁ nāvati na rakṣati | kiṁ-śabdasya pūrvatrāpi saṁbandhaḥ | dhanena yo durmadasyenāndhānnaṣṭa-vivekān || 5 ||

evaṁ sva-citte svata eva siddha
 ātmā priyo 'rtho bhagavān anantaḥ |
taṁ nirvṛto niyatārtho bhajeta
saṁsāra-hetūparamaś ca yatra || 6 ||

tadā tena kiṁ kartavyaṁ haris tu sevya ity āha | evaṁ viraktaḥ saṁs taṁ bhajeta | bhajanīyatve hetavaḥ — sva-citte svata eva siddhaḥ | yata ātmā ata eva priyaḥ | priyasya ca sevā sukha-rūpaiva | arthaḥ satyo na tv anātmavan mithyā | bhagavān bhajanīya-guṇaś ca anantaś ca nityaḥ | ya evaṁbhūtas taṁ bhajeta | niyatārtho niścita-svarūpaḥ | tad-anubhavānandena nirvṛtaḥ sann iti svataḥ sukhātmatvaṁ darśitam | kiṁca yatra yasmin bhajane sati saṁsāra-hetor avidyāyā uparamo nāśo bhavati || 6 ||

**kas tāṁ tv anādṛtya parānucintām
 ṛte paśūn asatīṁ nāma kuryāt |
paśyañ janaṁ patitaṁ vaitaraṇyāṁ
sva-karmajān paritāpāñ juṣāṇam || 7 ||**

etad evānya-cintā-nindayā draḍhayati — ka iti | tāṁ tathābhūtāṁ parasya harer anucintāṁ dhāraṇām anādṛtya paśūn karma-jaḍān vinā | yathā paśur evāyaṁ sa devānām iti śruteḥ | asatīṁ viṣaya-cintāṁ ko nāma kuryāt | tayā cintayā vaitaraṇyāṁ patitaṁ, tatra ca sva-karmajān ādhyātmikādi-kleśān sevamānaṁ janaṁ paśyan | vaitaraṇī yamasya dvāra-sthā nadī tat-tulyatvāt saṁsṛtir vaitaraṇī || 7 ||

**kecit sva-dehāntar-hṛdayāvakāśe
prādeśa-mātram puruṣaṁ vasantam |
catur-bhujaṁ kañja-rathāṅga-śaṅkha-
gadā-dharaṁ dhāraṇayā smaranti || 8 ||**

tām eva dhāraṇāṁ sa-viśeṣaṇām āha — kecid iti ṣaḍbhiḥ | sva-dehasyāntarmadhye tad-dhṛdayaṁ tatra yo 'vakāśas tasmin vasantam | prādeśas tarjany-aṅguṣṭhayor vistāraḥ, sa eva mātrā pramāṇaṁ[[50]](#footnote-51) yasyeti hṛdaya-parimāṇaṁ tatropacaryate | kañjaṁ padmam | rathāṅgaṁ cakram || 8 ||

**prasanna-vaktraṁ nalināyatekṣaṇaṁ
kadamba-kiñjalka-piśaṅga-vāsasam |
lasan-mahā-ratna-hiraṇmayāṅgadaṁ
sphuran-mahā-ratna-kirīṭa-kuṇḍalam || 9 ||**

nalinaṁ padmaṁ tadvat prasanne āyate dīrghe īkṣaṇe yasya | kadamba-kusumasya kiñjalkāḥ kesarās tadvat piśaṅge pīte vāsasī yasya | lasanti mahā-ratnāni yeṣu tāni suvarṇamayāny aṅgadāni yasya | sphuranti ca tāni mahā-ratnāni ca tan-mayāni kirīṭa-kuṇḍalāni yasya || 9 ||

**unnidra-hṛt-paṅkaja-karṇikālaye
yogeśvarāsthāpita-pāda-pallavam |
 śrī-lakṣaṇaṁ kaustubha-ratna-kandharam
amlāna-lakṣmyā vana-mālayācitam || 10 ||**

unnidraṁ vikasitaṁ yad dhṛt-paṅkajaṁ tasya karṇikaivālayaḥ sthānaṁ tasmin | yogeśvarair āsthāpitau pāda-pallavau yasya | śrīr eva lakṣma cihnaṁ tad-yuktam | pāmādi-vihito matv-arthīyo na-pratyayaḥ | kaustubha-ratnaṁ kandharāyām yasya | amlānā lakṣmīḥ śobhā yasyās tayā vana-mālayā ācitaṁ vyāptam || 10 ||

**vibhūṣitaṁ mekhalayāṅgulīyakair
mahā-dhanair nūpura-kaṅkaṇādibhiḥ |
snigdhāmalākuñcita-nīla-kuntalair[[51]](#footnote-52)
virocamānānana-hāsa-peśalam || 11 ||**

snigdhatvādi-viśiṣṭaiḥ kuntalair virocamāne ānane yo hāsas tena peśalaṁ sundaraṁ || 11 ||

**adīna-līlā-hasitekṣaṇollasad-
bhrū-bhaṅga-saṁsūcita-bhūry-anugraham |
 īkṣeta cintāmayam enam īśvaraṁ
yāvan mano[[52]](#footnote-53) dhāraṇayāvatiṣṭhate || 12 ||**

adīnam udāraṁ yal-līlā-hasitaṁ tena yadīkṣaṇaṁ tasminn ullasanto yo bhrū-bhaṅgā bhrūvikṣepās taiḥ saṁsūcito bhūrir anugraho yena | cintāmayaṁ cintayā āvirbhavantam || 12 ||

**ekaikaśo 'ṅgāni dhiyānubhāvayet
pādādi yāvad dhasitaṁ gadābhṛtaḥ |
jitaṁ jitaṁ sthānam apohya dhārayet
paraṁ paraṁ śuddhyati dhīr yathā yathā || 13 ||**

asyaiva dhyānam āha — ekaikaśa iti | anubhāvayed dhyāyet | yad yaj jitam ayatnataḥ sphuritaṁ pādagulphādi-sthānam avayavas tat tad apohya tyaktvā paraṁ paraṁ jaṅghājānvādi dhārayed dhyāyet | śudhyati[[53]](#footnote-54) tasmin niścalā bhavati || 13 ||

yāvan na jāyeta parāvare 'smin
viśveśvare draṣṭari bhakti-yogaḥ |
tāvat sthavīyaḥ puruṣasya rūpaṁ
kriyāvasāne prayataḥ smareta || 14 ||

pūrvokta-vairāja-dhāraṇāyā etad dhāraṇāṅgatvam āha — yāvad iti | pare brahmādayo 'vare yasmāt | kutaḥ viśveśvare draṣṭari na tu dṛśye, caitanya-ghanatvāt | bhakti-yogaḥ prema-lakṣaṇaḥ[[54]](#footnote-55) | kriyāvasāne āvaśyaka-karmānuṣṭhānānantaram | anena karmāpi bhakti-yoga-paryantam evety uktam | prayato niyama-tat-paraḥ || 14 ||

**sthiraṁ sukhaṁ cāsanam āsthito yatir
yadā jihāsur imam aṅga lokam |
kāle ca deśe ca mano na sajjayet
prāṇān niyacchen manasā jitāsuḥ[[55]](#footnote-56) || 15 ||**

evaṁ tāvad āsanna-mṛtyoḥ puṁsaḥ kṛtyam uktam, idānīṁ tasyaiva svayaṁ dehaṁ tyaktum icchataḥ kṛtyam āha — sthiram iti sārdhaiś caturbhiḥ | aṅga he rājan, evaṁbhūto yatir yadā imaṁ lokaṁ dehaṁ jihāsur hātum icchati, tadā deśe puṇya-kṣetre kāle cottarāyaṇādau mano na sajjayet saṅgaṁ na prāpayet | na hi deśa-kālau yoginaḥ siddhi-hetū, kiṁtu yoga eveti dṛḍha-niścayo bhūtvā sthiraṁ sukhakaraṁ cāsanam āsthitaḥ prāṇaṁ niyacched ity arthaḥ || 15 ||

**manaḥ sva-buddhyāmalayā niyamya
kṣetra-jña etāṁ ninayet tam ātmani |
 ātmānam ātmany avarudhya dhīro
labdhopaśāntir virameta kṛtyāt || 16 ||**

tat gṛhīta-viṣayaṁ mano buddhyā niścaya-rūpayā niyamya tan-mātraṁ kṛtvā, etā buddhiṁ kṣetra-jñe buddhy-ādi draṣṭari ninayet pravilāpayet | taṁ ca kṣetra-jñam ātmani śuddhe[[56]](#footnote-57) | taṁ ca śuddham ātmānam ātmaivāham ity ātmani śuddhe[[57]](#footnote-58) brahmaṇy avarudhyaikīkṛtya labdhopaśāntiḥ prāpta-nirvṛtiḥ san kṛtyād virameta, tataḥ paraṁ prāpyābhāvāt || 16 ||

**na yatra kālo 'nimiṣāṁ paraḥ prabhuḥ
kuto nu devā jagatāṁ ya īśire |
na yatra sattvaṁ na rajas tamaś ca
na vai vikāro na mahān pradhānam || 17 ||**

tad evāha — na yatreti | yatrātma-svarūpe kālo na prabhuḥ kim api kartuṁ na samarthaḥ | ata eva devā na prabhava ity āha | animiṣāṁ[[58]](#footnote-59) devānāṁ paraḥ prabhuḥ kālo 'pi yatra na prabhus tatra kuto nu devāḥ prabhaveyuḥ | deva-niyamyānāṁ tu jagatāṁ prāṇināṁ kā vārtety āha — jagatām iti [[59]](#footnote-60) | kuto na prabhavantīty apekṣāyāṁ nirupādhitvād ity āha — na yatreti | yad vā jagat-kāraṇāny api na yasya sṛṣṭy-ādau prabhavantīty āha — na yatreti | vikāro 'haṁkāraḥ || 17 ||

**paraṁ padaṁ vaiṣṇavam āmananti tad
yan neti netīty atad utsisṛkṣavaḥ |
visṛjya daurātmyam ananya-sauhṛdā
hṛdopaguhyārha-padaṁ pade pade || 18 ||**

nirupādhitvaṁ kuta ity ata āha — param iti | yad yasmāt atat ātma-vyatiriktaṁ neti netīty evam utsraṣṭum icchavo daurātmyaṁ dehādy-ātmatvaṁ visṛjya arhasya pūjyasya śrī-viṣṇoḥ padaṁ pade pade kṣaṇe kṣaṇe hṛdā upaguhya āśliṣya nānyasmin sauhṛdaṁ yeṣāṁ tathā-bhūtāḥ santas tad vaiṣṇavaṁ padam ata eva paraṁ sarvataḥ śreṣṭham āmanantīty anvayaḥ || 18 ||

**itthaṁ munis tūparamed vyavasthito
vijñāna-dṛg-vīrya-surandhitāśayaḥ** **|
sva-pārṣṇināpīḍya gudaṁ tato 'nilaṁ
sthāneṣu ṣaṭsūnnamayej jita-klamaḥ || 19 ||**

tasmād itthaṁ[[60]](#footnote-61) brahmatvena vyavasthito munir uparamet | tu-śabdena ‘yadi prayāsyan[[61]](#footnote-62)‘ iti vakṣyamāṇāt sa-kāmād viśeṣa[[62]](#footnote-63) uktaḥ | tam āha | vijñāyate 'neneti vijñānaṁ śāstraṁ tena jātā dṛg jñānaṁ tasya vīryaṁ balaṁ tena surandhitā vihiṁsitā āśayā viṣaya-vāsanā yasya saḥ | idānīṁ tasya deha-tyāga-prakāram āha | sva-pārṣṇinā pāda-mūlena gudaṁ mūlādhāram āpīḍya nirudhyānilaṁ prāṇam unnamayed ūrdhvaṁ nayet | jitaḥ klamo yena | ṣaṭsu sthāneṣu nābhy-ādiṣu[[63]](#footnote-64) || 19 ||

**nābhyāṁ sthitaṁ hṛdy adhiropya tasmād
udāna-gatyorasi taṁ nayen muniḥ |
tato 'nusandhāya dhiyā manasvī
sva-tālu-mūlaṁ śanakair nayeta || 20 ||**

nābhyāṁ maṇipūrake sthitaṁ hṛdi anāhata-cakre 'thiropya | urasi kaṇṭhādadhodeśe sthite viśuddhi-cakre | manasvī jita-cittaḥ | sva-tālu-mūlaṁ tasyaiva cakrasyāgra-deśam | tato bahudhā gamana-saṁbhavāc chanakair ity uktam || 20 ||

**tasmād bhruvor antaram unnayeta
niruddha-saptāsvayano[[64]](#footnote-65) 'napekṣaḥ |
sthitvā muhūrtārdham akuṇṭha-dṛṣṭir
nirbhidya mūrdhan visṛjet paraṁ gataḥ || 21 ||**

tasmād bhruvor antaram ājñā-cakram | niruddhāni śrotre netre nāsike mukhaṁ cety evaṁ saptāsvayanāni[[65]](#footnote-66) prāṇa-mārgā yena saḥ | anapekṣaś cet paraṁ brahma gataḥ san mūrdhan mūrdhani brahmarandhre nirbhidya deham indriyāṇi ca visṛjet || 21 ||

**yadi prayāsyan nṛpa pārameṣṭhyaṁ
vaihāyasānām uta yad vihāram |
aṣṭādhipatyaṁ guṇa-sannivāye[[66]](#footnote-67)
sahaiva gacchen manasendriyaiś ca || 22 ||**

sadyo-muktim uktvā krama-mukti-prakāram āha — yadīti daśabhiḥ | yadi tu pārameṣṭhyaṁ[[67]](#footnote-68) padaṁ prayāsyan bhavati | uta vaihāyasānāṁ khecarāṇāṁ siddhānāṁ yad vihāraṁ krīḍā-sthānam | kīdṛśam | aṣṭāvādhipatyāny aṇimādy aiścaryāṇi yasmiṁs tad api prayāsyan | kva | guṇa-sannivāye guṇa-samudāya-rūpe brahmāṇḍe | sarvatrety arthaḥ | tarhi deha-tyāgāvasare manaś cendriyāṇi ca na tyajet, kintu taiḥ sahaiva tat-tal-loka-bhogārthaṁ gacchet || 22 ||

**yogeśvarāṇāṁ gatim āhur antar-
bahis-tri-lokyāḥ pavanāntar-ātmanām |
na karmabhis tāṁ gatim āpnuvanti
vidyā-tapo-yoga-samādhi-bhājām || 23 ||**

yataḥ karma-gativan na yoga-gatiḥ paricchinnety āha | yogeśvarāṇāṁ trilokyā antar-bahiś ca maharlokādiṣu brahmāṇḍād bahiś ca gatim āhuḥ | atra hetuḥ — pavanasyāntaḥ ātmā liṅga-śarīraṁ yeṣām iti | vidyā upāsanā, tapo bhagavad-dharmaḥ , yogo 'ṣṭāṅgaḥ, samādhir jñānaṁ, tān ye bhajanti teṣāṁ yā gatis tām || 23 ||

**vaiśvānaraṁ yāti vihāyasā gataḥ
suṣumṇayā brahma-pathena śociṣā |
vidhūta-kalko 'tha harer udastāt
prayāti cakraṁ nṛpa śaiśumāram || 24 ||**

tām āha[[68]](#footnote-69) — vaiśvānaram ity aṣṭabhiḥ | vihāyasā ākāśena, tatra ca brahma-loka-pathena gataḥ san prathamaṁ vaiśvānaram agny-abhimāninīṁ devatāṁ yāti | kenopāyena, suṣumnayā nāḍyā | sā ca dehād bahir api vitatāstīty āha | śociṣā jyotir-mayyā vidhūtas tyaktaḥ kalko[[69]](#footnote-70) malo yena saḥ | kvāpy asajjamāna ity arthaḥ | udastād upariṣṭād vartamānaṁ hareḥ saṁbandhi tārā-rūpam | nārāyaṇādhiṣṭhitam ity arthaḥ | śaiśumāraṁ cakraṁ pañcama-skandhe vakṣyamāṇaṁ śiśumārāśrayaṁ jyotiś cakram | cakra-sthāny ādityādi-dhruvāntāni padāni prayātīty arthaḥ || 24 ||

**tad viśva-nābhiṁ tv ativartya viṣṇor
aṇīyasā virajenātmanaikaḥ |
namaskṛtaṁ brahma-vidām upaiti
kalpāyuṣo yad vibudhā ramante || 25 ||**

tad viṣṇoś cakram[[70]](#footnote-71) | viśvasya nābhiṁ sūryādy-āśraya-bhūtam | āviṣṭa-liṅgatvān nābhi-śabdasya[[71]](#footnote-72) na ṣaṇḍhatvam | ativartyātikramya | parataḥ svargiṇāṁ gaty-abhāvād eka eva nirmalena liṅga-śarīreṇa brahmavidāṁ sthānam anyair namaskṛtaṁ maharlokam upaiti | yat yasmin vibudhā mahākalpāyuṣo bhṛgv-ādayaḥ || 25 ||

**atho anantasya mukhānalena
dandahyamānaṁ sa nirīkṣya viśvam |
niryāti siddheśvara-yuṣṭa-dhiṣṇyaṁ
yad dvai-parārdhyaṁ tad u pārameṣṭhyam || 26 ||**

atho[[72]](#footnote-73) anantaraṁ kalpānte sa viśvaṁ trailokyam atiṣayena dahyamānaṁ nirīkṣya, tatrāpy ūṣma-prāpteḥ | yat dviparārdha-sthāyi tat-pārameṣṭhyaṁ padaṁ prati niryāti | | siddheśvarair juṣṭāni dhiṣṇyāni vimānāni yasmiṁs tat | u iti śraiṣṭhyaṁ sūcitam || 26 ||

**na yatra śoko na jarā na mṛtyur**

**nārtir na codvega ṛte kutaścit |
yac cit tato 'daḥ kṛpayānidaṁ-vidāṁ
duranta-duḥkha-prabhavānudarśanāt || 27 ||**

tad evāha — na yatreti | artir duḥkham | udvego bhayam | kintu cittato hetor yad duḥkhaṁ adaḥ ṛte tad ekaṁ vinā | tat kuto bhavati | anidaṁ-vidām idaṁ bhagavato dhyānam ajānatāṁ prāṇināṁ duranta-duḥkho yaḥ prabhavo janma tasyānudarśanāt teṣāṁ kṛpayā | yad vā cittatodo manaḥ-pīḍeti yat tad-vinā kutaścid api yatra śokādayo na santīti | tatra brahmalokaṁ gatānāṁ trividhā gatiḥ | ye puṇyotkarṣeṇa gatās te kalpāntare puṇya-tāratamyenādhikārikā bhavanti | ye tu hiraṇyagarbhādy-upāsanā-balena gatās te brahmaṇā saha mucyante | ye tu bhagavad-upāsakās te svecchayā brahmāṇḍaṁ bhittvā vaiṣṇavaṁ padam āruhanti || 27 ||

**tato viśeṣaṁ pratipadya nirbhayas
tenātmanāpo 'nala-mūrtir atvaran |
jyotirmayo vāyum upetya kāle
vāyv-ātmanā khaṁ bṛhad ātma-liṅgam || 28 ||**

tatra prastutasya bhagavad-bhaktasya brahmāṇḍa-bhedana-prakāram āha — tata ity ādinā | tatreyaṁ prakriyā — īśvarādhiṣṭhitāyāḥ prakṛteḥ kenacid aṁśena mahat-tattvaṁ bhavati | tasyāṁśenāhaṁkāraḥ | tasyāṁśena śabda-tan-mātra-dvārā nabhaḥ | tasyāṁśena sparśa-tan-mātra-dvārā vāyuḥ | tasyāṁśena rūpa-tan-mātra-dvārā tejaḥ | tasyāṁśena rasa-tan-mātra-dvārā āpaḥ | tad-aṁśena gandha-tan-mātra-dvārā pṛthvī | taiś ca militaiś caturdaśa-bhuvanātmakaṁ virāṭ-śarīram | tasya ca pañcāśat-koṭi-yojana-viśālasya pṛthivy evāṇḍa-kaṭāhaviśeṣa-śabda-vācyā koṭi-yojana-viśālaṁ prathamāvaraṇam | pañcāśat-koṭi-yojana-viśālam ity eke | tataś cābādīnāṁ ye pariṇatā aṁśās tāny evottarottaraṁ daśa-guṇāny āvaraṇāni | aṣṭamaṁ tu prakṛty-āvaraṇaṁ vyāpakam eva | tad evaṁ sthite pṛthivy-ādy-āvaraṇa-bheda-prakāraḥ kathyate | tato viśeṣaṁ pratipadya[[73]](#footnote-74) | liṅga-dehena pṛthivy-ātmatāṁ prāpyety arthaḥ | evam uttaratrāpi draṣṭavyam | nirbhayaḥ kathaṁ yāsyām iti śaṅkā-śūnyaḥ | tenātmanā prthivī-rūpeṇa tan-nirantarā apaḥ pratipadya | atvaraṁs tvarām akurvan tat-tad-ātmatvena kleda-dāhādi-śaṅkābhāvād yatheṣṭaṁ bhogān bhuñjāna ity arthaḥ | evaṁ jyotirmayaḥ san | kāle bhogāvasāne | bṛhad-ātmane liṅgaṁ paramātma-mūrtitvenopāsaneṣūktam | yad vā veda-śabdātmanā[[74]](#footnote-75) tasya pramāpakam iti || 28 ||

**ghrāṇena gandhaṁ rasanena vai rasaṁ
rūpaṁ ca dṛṣṭyā śvasanaṁ tvacaivan |
śrotreṇa copetya nabho-guṇatvaṁ
prāṇena cākūtim upaiti yogī || 29 ||**

indriyārthānāṁ bhūta-sūkṣmāṇām atikramam āha | ghrāṇenādhiṣṭhitena gandham[[75]](#footnote-76) upetya | śvasanaṁ sparśam | nabho-guṇatvaṁ śabdātmatām | prāṇena tat-tat-karmendriyeṇa | ākūtiṁ tat-tat-kriyām || 29 ||

**sa bhūta-sūkṣmendriya-sannikarṣaṁ
manomayaṁ devamayaṁ vikāryam |
saṁsādya gatyā saha tena yāti
vijñāna-tattvaṁ guṇa-sannirodham || 30 ||**

tad evaṁ sthūla-sūkṣma-bhūtātikramam uktvā tadāvaraṇa-bhūtāhaṁkāra-prāptyā mahad-ādi-prāptim āha | sa yogī vikāryaṁ saṁsādya vijñāna-tattvaṁ yāti | vividhaṁ kāryam asyeti vikāryo 'haṁkāraḥ | sa trividhaḥ, tāmaso rājasaḥ sāttvika iti | tatra tāmasāj jaḍāni bhūta-sūkṣmāṇi jāyante | rājasād bahir-mukhāni daśendriyāṇi | sāttvikān mana indriya-devatāś ca | teṣāṁ layaś ca tat-tad-ahaṁkāre | tatra bhūta-sūkṣmāṇām indriyāṇāṁ ca sannikarṣaṁ laya-sthānaṁ tāmasaṁ, rājasaṁ ca manomayaṁ devamayaṁ ca sāttvikaṁ prāpya | gatyā evaṁ gamanena | tenāhaṁkāreṇa saha vijñāna-tattvaṁ mahat-tattvaṁ[[76]](#footnote-77) yāti | tato guṇānāṁ[[77]](#footnote-78) sannirodho layo yasmiṁs tat pradhānaṁ yāti || 30 ||

**tenātmanātmānam upaiti śāntam
ānandam ānandamayo[[78]](#footnote-79) 'vasāne |
etāṁ gatiṁ bhāgavatīṁ gato yaḥ
sa vai punar neha viṣajjate 'ṅga || 31 ||**

tenātmanā pradhāna-rūpeṇānandamayaḥ sann upādhīnām avasāne śāntam avikṛtam ānandaṁ paramātmānam upaiti | na viṣajjate nāvartate ity arthaḥ || 31 ||

**ete sṛtī te nṛpa veda-gīte
tvayābhipṛṣṭe ca sanātane ca |
ye vai purā brahmaṇa āha tuṣṭa
 ārādhito bhagavān vāsudevaḥ || 32 ||**

sṛtī mārgau, prakārāv ity arthaḥ | he nṛpa, (anapekṣo) nirbhidya[[79]](#footnote-80) mūrdhan visṛjet paraṁ gata iti yā sadyo-muktiḥ saikā sṛtiḥ | yadi prayāsyann ity ādinā krama-muktiś ca dvitīyā sṛtiḥ | ete sṛtī vedena gīte ukte na tu svotprekṣite | tatra yadā sarve pramucyante kāmā ye 'sya hrdi śritāḥ || atha martyo 'mṛto bhavaty atra brahma samaśnuta iti sady-omuktiḥ | te 'rcirabhisaṁbhavantīty ādinā krama-muktiś ca vedenoktā | yad vā na karmabhis tāṁ gatim āpnuvantīti dakṣiṇa-mārgasyāpi sūcitatvād ete sṛtī iti dvi-vacanam | tvayā 'bhipṛṣṭo yac chrotavyaṁ[[80]](#footnote-81) ity ādi-praśnena, arthān mukti-viṣaye dve api sṛtī pṛṣṭo | brūhi yadvā viparyayam iti dakṣiṇa-mārgo 'py arthāt pṛṣṭaḥ | evaṁ tvayā ca ye pṛṣṭe ete sṛtī ity anvayaḥ || 32 ||

**na hy ato 'nyaḥ śivaḥ panthā viśataḥ saṁsṛtāv iha |
vāsudeve bhagavati bhakti-yogo yato bhavet || 33 ||**

santi saṁsarataḥ puṁso bahavo mokṣa-mārgās tapo-yogādayaḥ, samīcīnas tv ayam evety āha — na hīti | yato 'nuṣṭhitād bhakti-yogo bhaved ato 'nyaḥ śivaḥ sukha-rūpo nirvighnaś ca nāsty eva || 33 ||

**bhagavān brahma kārtsnyena trir anvīkṣya manīṣayā |
tad adhyavasyat kūṭa-stho ratir ātman yato bhavet || 34 ||**

kuta etad ata āha | bhagavān brahmā | kūṭa-stho nirvikāraḥ | ekāgra-cittaḥ sann ity arthaḥ | tris trīn vārān kārtsnyena sākalyena brahma vedam anvīkṣya vicārya | yata ātmani[[81]](#footnote-82) harau ratir bhavet tad eva manīṣayā adhyavasyat niścitavān || 34 ||

**bhagavān sarva-bhūteṣu lakṣitaḥ svātmanā hariḥ |
dṛśyair buddhy-ādibhir draṣṭā lakṣaṇair anumāpakaiḥ || 35 ||**

na nv anubhūte 'rthe ratir bhavati, ananubhūte tu bhagavati kathaṁ ratiḥ syāt tatrāha | bhagavān lakṣito dṛṣṭaḥ | katham | svātmanā kṣetra-jñāntaryāmitayā | kaiḥ | dṛśyair buddhy-ādibhiḥ | tad eva dvedhā darśayati | dṛśyānāṁ janānāṁ darśanaṁ sva-prakāśaṁ draṣṭāraṁ vinā na ghaṭata ity anupapatti-mukhena lakṣaṇaiḥ[[82]](#footnote-83) sva-prakāśāntaryāmi-lakṣakaiḥ | tathā buddhy-ādīni kartṛ-prayojyāni, karaṇatvād vāsyādivad iti vyāpti-mukhenānumāpakaiḥ | svatantraś ca kartety evam īśvara-siddhiḥ || 35 ||

**tasmāt sarvātmanā rājan hariḥ sarvatra sarvadā |
śrotavyaḥ kīrtitavyaś ca smartavyo bhagavān nṛṇām || 36 ||**

yac chrotavyam ity ādi-praśnottaram upasaṁharati — tasmād iti || 36 ||

**pibanti ye bhagavata ātmanaḥ satāṁ
kathāmṛtaṁ śravaṇa-puṭeṣu sambhṛtam |
punanti te viṣaya-vidūṣitāśayaṁ
vrajanti tac-caraṇa-saroruhāntikam || 37 ||**

śravaṇādi-phalam abhinayenāha — pibantīti | satām ātmana ātmatvena prakāśamānasya kathaivāmṛtam | viṣayair vidūṣitaṁ malinīkṛtam āśayaṁ punanti śodhayanti | tasya caraṇa-padmāntikaṁ śrī-viṣṇu-padaṁ vrajanti || 37 ||

|| iti śrīmad-bhāgavate mahā-purāṇe dvitīya-skandhe ṭīkāyāṁ dvitīyo 'dhyāyaḥ || 2 ||

**atha tṛtīyo 'dhyāyaḥ ||**

tṛtīyo viṣṇu-bhaktes tu vaiśiṣṭyaṁ śṛṇvato muneḥ |

bhakty-udrekeṇa tat-karma-śravaṇādara īryate || 1 ||

**śrī-śuka uvāca**

**evam etan nigaditaṁ pṛṣṭavān yad bhavān mama |
nṛṇāṁ[[83]](#footnote-84) yan mriyamāṇānāṁ manuṣyeṣu manīṣiṇām || 1 ||**

idānīm anya-devatā-bhajanasyāpi putrādi-bhajanavad eva tuccha-phalatvena heyatvaṁ vaktum pūrvoktam anuvadati — evam iti | mameti mām | kadācid daiva-yogena manuṣyatvaṁ[[84]](#footnote-85) prāpteṣu jīveṣu ye manīṣiṇas teṣāṁ tatrāpi ye mriyamāṇās teṣāṁ viśeṣata evam etad dhari-kathā-śravaṇādikaṁ nigaditaṁ vihitam ity arthaḥ || 1 ||

**brahma[[85]](#footnote-86)-varcasa-kāmas tu yajeta brahmaṇaḥ patim** | **indram indriya-kāmas tu prajā-kāmaḥ prajāpatīn || 2 ||**

brahmaṇas patiṁ vedasya patiṁ brahmāṇam | indriya-pāṭava-kāmas tv indram | prajā-kāmaḥ prajāpatīn dakṣādīn || 2 ||

**devīṁ māyāṁ tu śrī-kāmas tejas-kāmo vibhāvasum** | **vasu-kāmo vasūn rudrān vīrya-kāmo 'tha vīryavān || 3 ||**

māyāṁ durgām | vibhāvasum agnim | vasu-kāmo dhanārthī | vīryaṁ prabhāvas tat-kāmo vīryavān [[86]](#footnote-87)san rudrān yajet || 3 ||

**annādya-kāmas tv aditiṁ svarga-kāmo 'diteḥ sutān** | **viśvān devān rājya-kāmaḥ sādhyān saṁsādhako viśām || 4 ||**

annādyaṁ bhojyaṁ bhakṣyaṁ ca | aditeḥ sutān dvādaśādityān | viśāṁ deśa-stha-prajānāṁ svādhīnatām icchan sādhyān yajet || 4 ||

**āyuṣ-kāmo 'śvinau devau puṣṭi-kāma ilāṁ yajet** | **pratiṣṭhā-kāmaḥ puruṣo rodasī loka-mātarau || 5 ||**

ilāṁ pṛthvīm | pratiṣṭhā sthānād apracyutiḥ | rodasī dyāvābhūmī || 5 ||

**rūpābhikāmo gandharvān strī-kāmo 'psara urvaśīm** | **ādhipatya-kāmaḥ sarveṣāṁ yajeta parameṣṭhinam || 6 ||**

apsarāś cāsāv urvaśī ca tām || 6 ||

**yajñaṁ yajed yaśas-kāmaḥ kośa-kāmaḥ pracetasam** | **vidyā-kāmas tu giriśaṁ dāmpatyārtha umāṁ satīm || 7 ||**

yajñaṁ yajñopādhiṁ viṣṇum | kośo vasu-saṁcayaḥ | vasu-kāma[[87]](#footnote-88) ity atra dhana-mātram iti bhedaḥ dāmpatyam anyonya-prītis tad evārtho yasya saḥ || 7 ||

**dharmārtha uttama-ślokaṁ tantuṁ tanvan pitṝn yajet** | **rakṣā-kāmaḥ puṇya-janān ojas-kāmo marud-gaṇān || 8 ||**

dharmārthī dharma-kāmaḥ | uttama-ślokopādhiṁ viṣṇum | tantuṁ tanvan santāna-vṛddhim anvicchan | rakṣā bādhā-nivṛttis tat-kāmaḥ | puṇya-janān yakṣān | ojo balaṁ tat-kāmo marud-gaṇān devān || 8 ||

**rājya-kāmo manūn devān nirṛtiṁ tv abhicaran yajet** | **kāma-kāmo yajet somam akāmaḥ puruṣaṁ param || 9 ||**

rājyaṁ rājatvaṁ tat-kāmo manūn devān manvantara-pālān | rājñaḥ karma rājyaṁ tat-kāmo viśvān devān iti viśeṣaḥ | abhicarañ chatrum araṇam icchan nirṛtiṁ rākṣasam | kāma-kāmo bhogecchuḥ | akāmo vairāgya-kāmaḥ | puruṣaṁ paraṁ prakṛti-vyatirekopādhim īśvaram || 9 ||

**akāmaḥ sarva-kāmo vā mokṣa-kāma udāra-dhīḥ** | **tīvreṇa bhakti-yogena yajeta puruṣaṁ param || 10 ||**

akāma ekānta-bhaktaḥ uktānukta-sarva-kāmo vā puruṣaṁ pūrṇaṁ nirupādhim || 10 ||

**etāvān eva yajatām iha niḥśreyasodayaḥ** | **bhagavaty acalo bhāvo yad bhāgavata-saṅgata**ḥ || 11 ||

pūrvokta-nānā-devatā-yajanasyāpi saṁyoga-pṛthaktvena[[88]](#footnote-89) bhakti-yoga-phalatvam āha — etāvān iti | indrādīn api yajatām iha tat-tad-yajanena bhāgavatānāṁ saṁgato bhagavaty acalo bhāvo bhaktir bhavatīti yat etāvān eva niḥśreyasasya parama-puruṣārthasyodayo lābhaḥ | anyat tu sarvaṁ tuccham ity arthaḥ || 11 ||

jñānaṁ yad āpratinivṛtta-guṇormi-cakram
 ātma-prasāda uta yatra guṇeṣv asaṅgaḥ |
kaivalya-sammata-pathas tv atha bhakti-yogaḥ
ko nirvṛto hari-kathāsu ratiṁ na kuryāt || 12 ||

bhāgavata-saṅgata ity anena sūcitāṁ hari-kathā-ratiṁ stauti — jñānam iti | yat[[89]](#footnote-90) yāsu kathāsu jñānaṁ bhavati | kīdṛśam | ā sarvataḥ pratinivṛttam uparataṁ guṇormīṇāṁ rāgādīnāṁ[[90]](#footnote-91) cakraṁ[[91]](#footnote-92) samūho yasmāt tat | uta anantaram | tad-dhetur ātma-prasādaś ca | yatra yāsu manaḥ-prasāda-hetuḥ, guṇeṣu viṣayeṣv asaṅgo vairāgyaṁ ca | ubhayatreti pāṭhe ihāmutra ca guṇeṣv asaṅgaḥ | kaivalyam ity eva saṁmataḥ panthāḥ yo bhakti-yogaḥ | nirvṛtaḥ śravaṇa-sukhena | anyatrānirvṛta iti vā | tāsu hari-kathāsu ko ratiṁ na kuryāt || 12 ||

**śaunaka uvāca**

**ity abhivyāhṛtaṁ rājā niśamya bharatarṣabhaḥ** | **kim anyat pṛṣṭavān bhūyo vaiyāsakim ṛṣiṁ kavim || 13 ||**

abhivyāhṛtam uktam | ṛsiṁ para-brahma-darśinam | kaviṁ śabda-brahma-niṣṇātam || 13 ||

**etac chuśrūṣatāṁ vidvan sūta no 'rhasi bhāṣitum** | **kathā hari-kathodarkāḥ satāṁ syuḥ sadasi dhruva**m || 14 ||

śravaṇecchāyāṁ hetuḥ — hari-kathā eva udarkaḥ uttara-phalaṁ yāsu tāḥ kathāḥ satāṁ bhāgavatānāṁ sadasi sabhāyāṁ syuḥ || 14 ||

**sa vai bhāgavato rājā pāṇḍaveyo mahā-rathaḥ** | **bāla-kṛīḍanakaiḥ krīḍan kṛṣṇa-krīḍāṁ ya ādade || 15 ||**

etat prapañcayati — sa vā iti dvābhyām | kṛṣṇa-pūjādi-rūpāṁ krīḍāṁ yaḥ svīkṛtavān || 15 ||

**vaiyāsakiś ca bhagavān vāsudeva-parāyaṇaḥ** | **urugāya-guṇodārāḥ satāṁ[[92]](#footnote-93) syur hi samāgame || 16 ||**

urugāyasya guṇair udārā mahatyaḥ kathāḥ syuḥ || 16 ||

**āyur harati vai puṁsām udyann astaṁ ca yann asau** | **tasyarte[[93]](#footnote-94) yat-kṣaṇo nīta uttama-śloka-vārtayā || 17 ||**

kiṁ ca vṛthaiva kṣīyamāṇam āyur hari-kathayā saphalaṁ kurvityāśayenāha tribhiḥ — āyur iti | asau sūryaḥ udyann udgacchann astam adarśanaṁ ca yan gacchan | yat yena kṣaṇo nītas tasya āyuḥ ṛte varjayitvā vṛthaiva harati || 17 ||

**taravaḥ kiṁ na jīvanti bhastrāḥ kiṁ na śvasanty uta** | **na khādanti na mehanti kiṁ grāme paśavo 'pare || 18 ||**

nanu jīvanam eva teṣam āyuṣaḥ phalam asti tatrāha — tarava iti | nanu teṣāṁ śvāso nāsti tarhi, bhastrāś carma-kośāḥ | nanu tāsām āhārādikaṁ nāsti tatrāha | na khādanti nāśnanti, na mehanti retaḥ sekaṁ maithunaṁ na kurvanti kim | uta api | narākāraṁ paśuṁ matvāha — apare iti || 18 ||

**śva-viḍ-varāhoṣṭra-kharaiḥ saṁstutaḥ puruṣaḥ paśuḥ** | **na[[94]](#footnote-95) yat-karṇa-pathāpeto jātu nāma gadāgrajaḥ || 19 ||**

tad evāha | śvādibhiḥ saṁstutaḥ[[95]](#footnote-96) sadṛśo nirūpitaḥ | yasya karṇa-pathaṁ kadācid api nāgataḥ | sa avajñāspadatvāc chvabhiḥ, kaśmala-viṣayā-saktatvād viḍ-varāhair grāma-sūkaraiḥ, kaṇṭakavad duḥkhada-viṣayā-saktatvād uṣṭraiḥ, bhāravāhitvāt kharais tulya ity arthaḥ || 19 ||

**bile batorukrama-vikramān ye
na śṛṇvataḥ karṇa-puṭe narasya** | **jihvāsatī dārdurikeva sūta
na[[96]](#footnote-97) copagāyaty urugāya-gāthāḥ || 20 ||**

tasyāṅgāni ca niṣphalānīty āha — bile iti pañcabhiḥ | bateti khede | na śṛṇvato 'śṛṇvato narasya ye karṇa-puṭe te bile vṛthārandhre | na ced upagāyati tasya jihvā asatī duṣṭā darduro bhekas tadīyā jihveva || 20 ||

**bhāraḥ paraṁ paṭṭa-kirīṭa-juṣṭam
apy uttamāṅgaṁ na namen mukundam** | **śāvau karau no kurute saparyāṁ
harer lasat-kāñcana-kaṅkaṇau vā || 21 ||**

paṭṭa-vastroṣṇīṣeṇa kirīṭena ca juṣṭam api śiro yadi na namet tarhi kevalaṁ bhāra eva | śavo mṛtakas tat-kara-tulyau | lasatī kāñcana-kaṅkaṇe yayos tau | apy-arthe vā-śabdaḥ || 21 ||

**barhāyite te nayane narāṇāṁ
liṅgāni viṣṇor na nirīkṣato ye** | **pādau nṛṇāṁ tau druma-janma-bhājau
kṣetrāṇi nānuvrajato harer yau || 22 ||**

ye nayane viṣṇor mūrtir na nirīkṣete te barhāyite mayūra-piccha-netra-tulye | drumavaj janma bhajata iti tathā | vṛkṣa-mūla-tulyāv ity arthaḥ || 22 ||

**jīvañ chavo bhāgavatāṅghri-reṇuṁ
na jātu martyo 'bhilabheta yas tu** | **śrī-viṣṇu-padyā manujas tulasyāḥ
 śvasañ chavo yas tu na veda gandham || 23 ||**

nābhilabheta abhito na spṛśen na dhārayet | śrī-viṣṇu-padyāḥ śrī-viṣṇu-pada-lagnāyāḥ | na vedeti avaghrāya nābhinanded ity arthaḥ || 23 ||

**tad aśma-sāraṁ hṛdayaṁ batedaṁ
yad gṛhyamāṇair hari-nāma-dheyaiḥ** | **na vikriyetātha yadā vikāro
netre jalaṁ gātra-ruheṣu harṣaḥ || 24 ||**

aśmavat sāro balaṁ kāṭhinyaṁ yasya | vikriyā-lakṣaṇam āha — atheti[[97]](#footnote-98)| gātra-ruheṣu romasu harṣa udgamaḥ || 24 ||

**athābhidhehy aṅga mano-'nukūlaṁ
prabhāṣase bhāgavata-pradhānaḥ** | **yad āha vaiyāsakir ātma-vidyā-
viśārado nṛpatiṁ sādhu pṛṣṭaḥ || 25 ||**

yasmād abhaktasya sarvam etad vyartham[[98]](#footnote-99) | manaso 'nukūlaṁ priyaṁ ca brūṣe | atha ataḥ sādhu pṛṣṭaḥ san vaiyāsakir nṛpatiṁ prati yad āha tad abhidhehīti || 25 ||

iti śrīmad-bhā. ma. dvi. bhā. dī. ṭikāyāṁ tṛtīyo 'dhyāyaḥ || 3 ||

**atha caturtho 'dhyāyaḥ ||**

turye parīkṣitā pṛṣṭaṁ sṛṣṭy-ādi hari-ceṣṭitam |

śukena brahma-tat-putra-saṁvādenopavarṇyate || 1 ||

**sūta uvāca**

**vaiyāsaker iti vacas tattva-niścayam ātmanaḥ |
upadhārya matiṁ kṛṣṇe auttareyaḥ satīṁ vyadhāt || 1 ||**

rājñaḥ praśnaṁ kathayituṁ tasya prāktanīṁ sthitim āha caturbhiḥ | vaiyāsakeḥ śukasya iti evaṁbhūtam ātmanas tattvasya niścayo yasmāt tad-vaca upadhārya ākalayya | satīṁ kṛṣṇa eva sevyo nānya ity evaṁbhūtām || 1 ||

**ātma-jāyā-sutāgāra-paśu-draviṇa-bandhuṣu |
rājye cāvikale[[99]](#footnote-100) nityaṁ virūḍhāṁ mamatāṁ jahau || 2 ||**

ātmā dehaḥ | paśavo gajādayaḥ || 2 ||

**papraccha cemam evārthaṁ yan[[100]](#footnote-101) māṁ pṛcchatha sattamāḥ |
kṛṣṇānubhāva-śravaṇe śraddadhāno mahā-manāḥ || 3 ||**

imam evārthaṁ hari-līlā-lakṣaṇaṁ || 3 ||

**saṁsthāṁ vijñāya sannyasya karma traivargikaṁ ca yat |
vāsudeve bhagavati ātma-bhāvaṁ dṛḍhaṁ gataḥ || 4 ||**

saṁsthāṁ mṛtyum | traivargikaṁ dharmārtha-kāma-pradhānam | sannyasya tyaktvā ātma-bhāvaṁ parama-premṇā bhagavad-ātmatvaṁ gataḥ prāptaḥ san papraccha || 4 ||

**rājovāca**

**samīcīnaṁ vaco brahman sarva-jñasya tavānagha |
tamo viśīryate mahyaṁ hareḥ kathayataḥ kathām || 5 ||**

mahyaṁ mama tamo 'jñānaṁ viśīryate naśyati tava kathayataḥ sataḥ | ataḥ samīcīnam || 5 ||

**bhūya eva vivitsāmi[[101]](#footnote-102) bhagavān ātma-māyayā |
yathedaṁ sṛjate viśvaṁ durvibhāvyam adhīśvaraiḥ[[102]](#footnote-103) || 6 ||**

punaś ca veditum icchāmi | idaṁ durvibhāvyam avitarkyaṁ viśvaṁ yathā sṛjati || 6 ||

**yathā gopāyati vibhur yathā saṁyacchate punaḥ |
yāṁ yāṁ śaktim upāśritya puru-śaktiḥ paraḥ pumān |
ātmānaṁ krīḍayan krīḍan karoti vikaroti ca || 7 ||**

**nūnaṁ bhagavato brahman harer adbhuta-karmaṇaḥ |
durvibhāvyam ivābhāti kavibhiś cāpi ceṣṭitam || 8 ||**

gopāyati pālayati | saṁyacchate saṁharate | puru-śaktir bahu-śaktimān | krīḍan yathā karoti | ātmānaṁ brahmādi-rūpiṇaṁ krīḍayan vikaroti vividhaṁ karoti || 7 || 8 ||

**yathā guṇāṁs tu prakṛter yugapat kramaśo 'pi vā |
bibharti bhūriśas tv ekaḥ kurvan karmāṇi janmabhiḥ || 9 ||**

ekaḥ puruṣa-rūpeṇa yugapat, janmabhir brahmādy-avatāraiḥ kramaśo vā yathā prakṛter guṇān gṛhṇāti || 9 ||

**vicikitsitam etan me bravītu bhagavān yathā |
śābde brahmaṇi niṣṇātaḥ parasmiṁś ca bhavān khalu || 10 ||**

vicikitsitaṁ sandigdham | śābde brahmaṇi vicāreṇa niṣṇātaḥ parasminn anubhavena

|| 10 ||

**sūta uvāca**

**ity upāmantrito rājñā guṇānukathane hareḥ |
hṛṣīkeśam anusmṛtya prativaktuṁ pracakrame || 11 ||**

upāmantritaḥ prārthitaḥ | pracakrame devatā-guru-namaskārādi-rūpam upakramaṁ kṛtavān ity arthaḥ || 11 ||

**śrī-śuka uvāca**

**namaḥ parasmai puruṣāya bhūyase
sad-udbhava-sthāna-nirodha-līlayā |
gṛhīta-śakti-tritayāya dehinām
antarbhavāyānupalakṣya-vartmane || 12 ||**

tad evāha trayodaśabhiḥ | parasmai sarvottamāya | tatra hetuḥ — bhūyase aparimita-mahimne | tad darśayati | sataḥ prapañcasya udbhavādiṣu nimitta-bhūtā yā līlā tayā gṛhītaṁ brahmādi-rūpeṇa raja-ādi śakti-tritayaṁ yena tasmai | antarbhavāya antaryāmiṇe | ata eva sarvāntaratvād anupalakṣyaṁ[[103]](#footnote-104) vartma yasya || 12 ||

**bhūyo namaḥ sad-vṛjina-cchide 'satām
asambhavāyākhila-sattva-mūrtaye |
puṁsāṁ punaḥ pāramahaṁsya āśrame
vyavasthitānām anumṛgya-dāśuṣe || 13 ||**

vicitra-phala-dātṛtvam anusmaran praṇamati | bhūyaḥ punaś ca namaḥ | satāṁ dharma-vartināṁ vṛjina-cchide duḥkha-hantre | asatām adharma-śīlānām asaṁbhavāyānudbhava-hetave | akhila-sattva-mūrtaye, tat-tad-devatādi-rūpeṇa tat-tat-phaladāyety arthaḥ | samagra-sattva-mūrtaye iti vā | punar[[104]](#footnote-105) iti pūrvoktobhaya-vailakṣaṇyam āha | pāramahaṁsye pratyaṅ niṣṭhā-rūpe āśrame vyavasthitānāṁ puṁsām anumṛgyam atan nirasanena punaḥ punar mṛgyaṁ yad ātma-tattvaṁ tasya dāśuṣe dātre || 13 ||

**namo**[[105]](#footnote-106) **namas te 'stv ṛṣabhāya sātvatāṁ
vidūra-kāṣṭhāya muhuḥ kuyoginām** | **nirasta-sāmyātiśayena rādhasā
sva-dhāmani brahmaṇi raṁsyate**[[106]](#footnote-107) **namaḥ || 14 ||**

sāttvatāṁ bhaktānām ṛsabhāya[[107]](#footnote-108) pālakāya | kuyogināṁ bhakti-hīnānāṁ vidūrā kāṣṭhā dig api yasya | durjñeyety arthaḥ | tad evaṁ vaiṣamya-pratītāv api nirdoṣatvāyācintyam aiścaryam āha | nirastaṁ sāmyam atiśayaś ca yasya yad apekṣayā anyasya sāmyam atiśayaś ca nāsti, tena rādhasā aiśvaryeṇa sva-dhāmani sva-svarūpe brahmaṇi ramamāṇāya ||14||

**yat-kīrtanaṁ**[[108]](#footnote-109) **yat-smaraṇaṁ yad-īkṣaṇaṁ
yad-vandanaṁ yac-chravaṇaṁ yad-arhaṇam |
lokasya sadyo vidhunoti kalmaṣaṁ
tasmai subhadra-śravase namo namaḥ ||15||**

sarva-sādhanebhyo bhakteḥ śraiṣṭyam anusmaran praṇamati — yat-kīrtanam iti dvābhyām | arhaṇaṁ pūjanam | subhadraṁ maṅgalaṁ śravo yaśo yasya tasmai ||15||

**vicakṣaṇā yac-caraṇopasādanāt
saṅgaṁ vyudasyobhayato 'ntar-ātmanaḥ |
vindanti hi brahma-gatiṁ**[[109]](#footnote-110) **gata-klamās
tasmai subhadra-śravase namo namaḥ ||16||**

vicakṣaṇā vivekino yasya caraṇayor upasādanā upasatter bhajanād antarātmano manasa ubhayatreha ca paratra ca saṅgaṁ vyudasya nirasya | gata-klamāḥ prayāsa-rahitāḥ ||16||

**tapasvino dāna-parā yaśasvino
manasvino mantra-vidaḥ sumaṅgalāḥ |
kṣemaṁ na vindanti vinā yad-arpaṇaṁ
tasmai subhadra-śravase namo namaḥ ||17||**

bhakti-śūnyānāṁ sarva-sādhana-vaiphalyaṁ darśayan namati — tapasvina iti | manasvino yoginaḥ | sumaṅgalāḥ sadācārāḥ | yasmiṁs tapa-ādy-arpaṇaṁ vinā | subhadra-śravaso ity āvṛttir yaśaḥ-śravaṇādeḥ prādhānya-jñāpanāya ||17||

**kirāta**[[110]](#footnote-111)**-hūṇāndhra-pulinda-pulkaśā
ābhīra-śumbhā yavanāḥ khasādayaḥ**[[111]](#footnote-112) **|
ye 'nye ca pāpā yad-upāśrayāśrayāḥ
śudhyanti tasmai prabhaviṣṇave namaḥ ||18||**

bhakteḥ parama-śuddhi-hetutvaṁ darśayann āha | kirātādayo ye pāpa-jātayo 'nye ca ye karmataḥ pāpa-rūpās te yad-upāśrayā bhāgavatās tad-āśrayāḥ santaḥ śudhyanti | asambhāvanā-śaṅkāṁ pariharati, prabhaviṣṇave prabhavana-śīlāyeti ||18||

**sa eṣa ātmātmavatām adhīśvaras
trayīmayo dharmamayas tapomayaḥ |
gata-vyalīkair aja-śaṅkarādibhir
vitarkya-liṅgo bhagavān prasīdatām ||19||**

sarvopāsyatvam anusmaran prārthayate | sa eṣa ātmavatāṁ dhīrāṇām ātmā | ātmatvenopāsya iti arthaḥ | trayīmayatvādi-viśeṣaṇais tat-tan-[[112]](#footnote-113)mārgeṇopāsyatvaṁ vivakṣitam | gata-vyalīkair niṣkapaṭair bhaktair vitarkyam atyāścaryeṇa vīkṣaṇīyaṁ liṅgaṁ mūrtir yasya sa prasīdatu ||19||

**śriyaḥ patir yajña-patiḥ prajā-patir
dhiyāṁ patir loka-patir dharā-patiḥ |
patir gatiś cāndhaka-vṛṣṇi-sātvatāṁ
prasīdatāṁ me bhagavān satāṁ patiḥ ||20||**

sarva-pālakatvam anusmarann āha — śriya iti | gatiś ca sarvāpatsu rakṣakaḥ ||20||

**yad-aṅghry-abhidhyāna-samādhi-dhautayā
dhiyānupaśyanti hi tattvam ātmanaḥ |
vadanti caitat kavayo yathā-rucaṁ
sa me mukundo bhagavān prasīdatām ||21||**

jñāna-pradatvam anusmarann āha — yad-aṅghrīti dvābhyām | yasyāṅghryor anudhyānam eva samādhis tena dhautayā śodhitayā | yathārucaṁ[[113]](#footnote-114) rucy-anusāreṇa saguṇa-nirguṇādi-bhedaiḥ | yad vā ruk pratibhā | yathāmatīty arthaḥ ||21||

**pracoditā yena purā sarasvatī
vitanvatājasya satīṁ smṛtiṁ hṛdi |
sva-lakṣaṇā prādurabhūt kilāsyataḥ
sa me ṛṣīṇām ṛṣabhaḥ prasīdatām ||22||**

kiñca purā kalpādāv ajasya hṛdi satīṁ sṛṣṭi-viṣayāṁ vitanvatā yena pracoditā satī sarasvatī tasya mukhataḥ kila prādurbhūtā | svāni[[114]](#footnote-115) lakṣaṇāni śikṣādy-uktāni yasāḥ sā | ṛṣīṇāṁ jñāna-pradānām ṛsabhaḥ śreṣṭhaḥ ||22||

**bhūtair mahadbhir ya imāḥ puro vibhur
nirmāya śete yad amūṣu pūruṣaḥ |
bhuṅkte guṇān ṣoḍaśa ṣoḍaśātmakaḥ
so 'laṅkṛṣīṣṭa bhagavān vacāṁsi me ||23||**

idāṇīṁ sva-vācyaṁ śrotṛ-janāhlādinīṁ śṛṅgāra-karuṇādi-śobhāṁ prārthayate — bhūtair iti | sa me vacāṁsy alaṅkṛṣīṣṭa alaṅkarotu | anyasya vacasām anynonyālaṅkārāsambhavam āśaṅkya tasyāntaryāmitām āviṣkaroti | yo mahadbhir bhūtair imāḥ puraḥ śarīrāṇi sṛṣṭvā amūṣu pūrṣv antaryāmitayā śete vasati | atra puruṣa-samākhyāṁ pramāṇayati | yad yasmāt puruṣa iti | ata eva ya ekādaśendriya-pañcabhūta-rūpān ṣoḍaśa-guṇān kalā buṅkte prakāśayati pālayatīti vā | tadā tv ātmanepadam ārṣam | atra hetuḥ — yataḥ ṣoḍaśānāṁm ātmā cetayitā | svārthe kaḥ | na tv atra jīvatvam ucyate prārthanā-virodhāt ||23||

**namas tasmai bhagavate vyāsāyām atitejase**[[115]](#footnote-116) **|
papur jñānam ayaṁ saumyā yan-mukhāmburuhāsavam ||24||**

śrī-vyāsaṁ namaskaroti — nama iti | saumyā bhaktāḥ | yasya mukhāmburuhe āsavo makaradas tam ||24||

**etad evātma-bhū rājan nāradāya vipṛcchate |
veda-garbho 'bhyadhāt sākṣād yad āha harir ātmanaḥ**[[116]](#footnote-117) **||25||**

**iti śrīmad-bhāgavate mahā-purāṇe dvitīya-skandhe caturtho 'dhyāyaḥ ||4||**

idānīṁ praśnottaratayā brahma-nārada-saṁvādaṁ prastauti — etad iti | utpatti-samaya eva vedā garbhe yasya saḥ | sākṣād dharir yad āha tad āha ||25||

iti śrīmad-bhā. dvitī. bhā. dī. ṭikāyāṁ caturtho 'dhyāyaḥ ||4||

**atha pañcamo 'dhyāyaḥ ||**

pañcame nāradenātha pṛṣṭhaḥ sṛṣṭy-ādi vakty ajaḥ |

harer līlāṁ virāṭ-sṛṣṭiṁ kāla-karmādi-śaktibhiḥ ||1||

**nārada uvāca**

**deva-deva namas te 'stu bhūta-bhāvana pūrvaja** | **tad vijānīhi yaj jñānam ātma-tattva-nidarśanam || 1 ||**

nāradāya vipṛcchate veda-garbho 'bhyadhād ity uktaṁ, tatra nārada-praśnam āha — deva-deveti | he bhūta-bhāvana, ataeva sarveṣāṁ pūrvaja anāde, jñāyate 'neneti jñānaṁ tat sādhanaṁ yat tad vijānīhi[[117]](#footnote-118) | viśeṣeṇa jñāpayety arthaḥ | kathambhūtam | ātma-tattvaṁ nitarāṁ dṛśyate yena tat ||1||

**yad rūpaṁ yad adhiṣṭhānaṁ yataḥ sṛṣṭam idaṁ prabho |
yat saṁsthaṁ yat paraṁ yac ca tat tattvaṁ vada tattvataḥ || 2 ||**

upalakṣaṇa-bhūtaṁ viśvam evātma-jñāna-sādhanam atas tad-viśeṣaṁ pṛcchati | yad rūpaṁ yena rūpyate prakāśyate | yad adhiṣṭhānaṁ yad āśrayam | yato yena sṛṣṭam | yat saṁsthaṁ yasmiṁl līyate | yat paraṁ yad adhīnam | yac ceti yad ātmakam | svataḥ satkāraṇato vety arthaḥ | tasya tattvaṁ yāthārthyaṁ tattvato vada ||2||

**sarvaṁ hy etad bhavān veda bhūta-bhavya-bhavat-prabhuḥ |
karāmalaka-vad viśvaṁ vijñānāvasitaṁ tava || 3 ||**

na jānāmīti na vaktavyam ity āha — sarvami iti | bhūtaṁ jātaṁ, bhavyaṁ janiṣyamāṇaṁ, bhavat jāyamānaṁ, teṣāṁ prabhur yataḥ, ato viśiṣṭena jñānenāvasitaṁ niścitam || 3 ||

**yad-vijñāno[[118]](#footnote-119) yad-ādhāro yat-paras tvaṁ yad-ātmakaḥ |
ekaḥ sṛjasi bhūtāni bhūtair evātma-māyayā || 4 ||**

āstām[[119]](#footnote-120) idam, ādau tāvat tvām eva kathayety āha | yato vijñānaṁ yasya | kas tava vijñāna-da ity arthaḥ | yad-ādhāraḥ kas tavāśrayaḥ | yat-paro yad-adhīnaḥ | yad-ātmako yat-svarūpaḥ | mama tu tvam eva svatantraḥ parameśvara iti buddhih | tava tapaś-caraṇena tu parāśaṅkayā pṛcchāmīty āha sārdhaiś caturbhiḥ | eko 'sahāyaḥ || 4 ||

**ātman bhāvayase tāni na parābhāvayan svayam |
ātma-śaktim avaṣṭabhya ūrṇanābhir ivāklamaḥ || 5 ||**

ātmani bhāvayase pālayasi svayam eva parābhavam aprāpayan[[120]](#footnote-121) aklamaḥ śrama-rahitaḥ |

yathorṇanābhir ātmana eva śaktim avaṣṭabhya sṛjati tadvat || 5 ||

**nāhaṁ veda paraṁ[[121]](#footnote-122) hy asmin nāparaṁ na samaṁ vibho |
nāma-rūpa-guṇair bhāvyaṁ sad-asat kiñcid anyataḥ || 6 ||**

tasmād ahaṁ tv asmin viśvasmin param uttamam aparam adhamaṁ samaṁ madhyamaṁ ca | tatrāpi nāma manuṣyādi-rūpaṁ dvipadatvādi-guṇaḥ śuklatvādis tair bhāvyaṁ sādhyaṁ, tatrāpi sad-asat-sthūlaṁ sūkṣmaṁ ca kiṁcid apy anyato na veda kintu tvatta eva sarvaṁ bhavatīti manye || 6 ||

**sa bhavān acarad ghoraṁ yat tapaḥ susamāhitaḥ |
tena khedayase nas tvaṁ parā-śaṅkāṁ ca yacchasi || 7 ||**

sa tathāvidho 'pi bhavāṁs tapo 'carad iti yat tena no 'smān khedayase mohayasi | yataḥ parā-śaṅkām īśvarāntarāśaṅkāṁ prayacchasi || 7 ||

**etan me pṛcchataḥ sarvaṁ sarva-jña sakaleśvara |
vijānīhi yathaivedam ahaṁ budhye 'nuśāsitaḥ || 8 ||**

yathaivāhaṁ tvayā 'nuśāsitaḥ śikṣitaḥ san budhye budhyeyaṁ tathā vijānīhi viśeṣeṇa jñāpaya || 8 ||

**brahmovāca**

**samyak kāruṇikasyedaṁ vatsa te vicikitsitam |
yad ahaṁ coditaḥ saumya[[122]](#footnote-123) para-dharma-pradarśane[[123]](#footnote-124) || 9 ||**

praśnam abhinandati | vatsa he putra, tavedaṁ vicikitsitaṁ saṁdehaḥ tat-pūrvakaḥ praśno 'yaṁ samyag ity arthaḥ | yataḥ kāruṇikasya tavāyaṁ praśnaḥ | atra hetuḥ — yat yataḥ para-dharma-pradarśane bhagavad-vīrya-prakāśane pravartito 'smi | atas tvaṁ jijñāsur api mayi kṛpām eva kṛtavān ity arthaḥ || 9 ||

**nānṛtaṁ tava tac cāpi yathā māṁ prabravīṣi bhoḥ |
avijñāya paraṁ matta etāvat tvaṁ yato hi me || 10 ||**

nanu tvam eva bhagavān ity uktaṁ mayā ekaḥ sṛjasi bhūtāni ity ādinā | satyam, yathā mām īśvaratvena prabhāṣase tad api tava bhāṣaṇaṁ nātyantam anṛtam | yataḥ kāraṇād etāvat prabhāvasya bhāva etāvat tvaṁ me asti, kintu mattaḥ param īśvaram avijñāya brūṣe | ataḥ sādṛśyāt taveyaṁ bhrāntir na tu buddhi-pūrvam anṛtam ity arthaḥ | yata īśvarān mamaitāvat tvaṁ tam avijñāyeti vānvayaḥ || 10 ||

**yena sva-rociṣā viśvaṁ rocitaṁ rocayāmy aham |
yathārko 'gnir yathā somo yatharkṣa-graha-tārakāḥ || 11 ||**

tarhi ko 'sāv īśvara ity apekṣāyāṁ bhaktyā namaskurvann eva taṁ kathayati tribhiḥ | yena sva-prakāśena rocitaṁ prakāśitam eva prakāśayāmi sṛṣṭyā 'bhivyaktaṁ karomi | yathā[[124]](#footnote-125) 'rkādayaś caitanya-prakāśyam eva prakāśayanti | tathā ca śrutiḥ[[125]](#footnote-126) — na tatra sūryo bhāti na candratārakaṁ nemā vidyuto bhānti kuto 'yam agniḥ || tam eva bhāntamanu bhāti sarvaṁ tasya bhāsā sarvam idaṁ vibhāti iti || 11 ||

**tasmai namo bhagavate vāsudevāya dhīmahi |
yan-māyayā durjayayā māṁ vadanti jagad-gurum || 12 ||**

tasmai namo[[126]](#footnote-127) dhīmahi | yasya māyayā vimohitāḥ santo yuṣmad-ādayo māṁ jagad-guruṁ jagat-kāraṇaṁ vadanti tasmai || 12 ||

**vilajjamānayā yasya sthātum īkṣā-pathe 'muyā |
vimohitā vikatthante mamāham iti durdhiyaḥ || 13 ||**

yan-māyayeti māyā-sambandhoktes tasyā durjayatvokteś ca tasyāpi[[127]](#footnote-128) kim asti saṁsāro naivety āha | mat-kapaṭam asau jānātīti yasya dṛṣṭi-pathe sthātuṁ vilajjamānayaiva tasmin sva-kāryam akurvatyā amuyā māyayā vimohitā asmad-ādayo durdhiyo 'vidyāvṛta-jñānā eva kevalaṁ vikatthante ślothante | anena yad rūpam ity asya praśnasyottaram uktaṁ bhavati || 13 ||

dravyaṁ karma ca kālaś ca svabhāvo jīva eva ca |
vāsudevāt paro brahman na cānyo 'rtho 'sti tattvataḥ || 14 ||

tad evaṁ svasmād anyaṁ parameśvaraṁ nirūpyedānīṁ yad adhiṣṭhānam ity-ādi-nava-praśnānāṁ sa evādhiṣṭhānādikaṁ sarvam ity uttaraṁ vaktuṁ tad-vyatirekeṇānyasyāsattvam āha — dravyam iti | dravyaṁ mahā-bhūtāny upādāna-rūpāṇi | karma janma-nimittam | kālas tat-kṣobhakaḥ | svabhāvas tat-pariṇāma-hetuḥ | jīvo bhoktā | vāsudevāt paro 'nyo 'rtho nāsti, kāraṇāvyatirekāt kāryasya || 14 ||

**nārāyaṇa-parā vedā devā nārāyaṇāṅgajāḥ |
nārāyaṇaparā lokā nārāyaṇaparā makhāḥ || 15 ||**

tat prapañcayati dvābhyām | nārāyaṇaḥ paraḥ[[128]](#footnote-129) kāraṇaṁ yeṣāṁ te | anenaiva śāstra-yonitva-pratipādaneneśvare pramāṇaṁ sarva-jñatvādikaṁ coktam | devāś ca tad-aṅgāj jātā ato na tad-vyatiriktāḥ | lokāḥ svargādayas tad-ānandāṁśāḥ | makhās tat-sādhana-bhūtāḥ

|| 15 ||

**nārāyaṇa-paro yogo nārāyaṇa-paraṁ tapaḥ |
nārāyaṇa-paraṁ jñānaṁ nārāyaṇa-parā gatiḥ || 16 ||**

yogaḥ prāṇāyāmādiḥ | tapas tat-sādhyaṁ cittaikāgryam | jñānaṁ tat-sādhyam | gatis tat-phalam | anenaiva sarvaṁ tad-adhīnam ity uktam || 16 ||

**tasyāpi draṣṭur īśasya kūṭa-sthasyākhilātmanaḥ |
sṛjyaṁ sṛjāmi sṛṣṭo 'ham īkṣayaivābhicoditaḥ || 17 ||**

tarhi tvaṁ kiṁ karoṣīty apekṣāyām āha | tasya sṛjyam api tena sṛṣṭo 'haṁ sṛjāmi | īkṣayā kaṭākṣeṇa | tatra hetavaḥ — draṣṭur ity ādayaḥ || 17 ||

**sattvaṁ rajas tama iti nirguṇasya guṇās trayaḥ |
sthiti-sarga-nirodheṣu gṛhītā māyayā vibhoḥ[[129]](#footnote-130) || 18 ||**

nanu kuto 'yaṁ jīveśvara-vibhāgaḥ, yatas tvaṁ preryaḥ, sa ca prerakaḥ syād ity apekṣāyāṁ jīveśvara-vibhāga-hetum āha tribhiḥ — sattvam iti | nirguṇasyāpīśvarasyaite trayo guṇā badhnantīty uttareṇānvayaḥ[[130]](#footnote-131) | kathambhūtāḥ | tenaiva svātantryeṇa sthity-ādy-arthaṁ māyayā gṛhītāḥ || 18 ||

**kārya-kāraṇa-kartṛtve dravya-jñāna-kriyāśrayāḥ |
badhnanti nityadā muktaṁ māyinaṁ puruṣaṁ guṇāḥ || 19 ||**

vastutaḥ sarvadā muktam api māyinaṁ māyā-viṣayaṁ puruṣaṁ jīvaṁ badhnanti kva | kāryam adhibhūtaṁ, kāraṇam adhyātmaṁ, kartādhidaivataṁ teṣāṁ bhāvas tattvaṁ tasmin | dravyaṁ mahā-bhūtāni, jñāna-śabdena devatāḥ, kriyā indriyāṇi, tad-āśrayās teṣāṁ kāraṇa-bhūtās tat-tad-abhimānena badhnanti || 19 ||

**sa eṣa bhagavāl liṅgais tribhir etair adhokṣajaḥ |
svalakṣita-gatir brahman sarveṣāṁ mama ceśvaraḥ || 20 ||**

ataḥ sa eṣa vaśyamāya ebhir guṇair liṅgair jīvānām āvarakair upādhibhiḥ | suṣṭha-lakṣitā gatis tattvaṁ yasya saḥ, svair bhaktair eva lakṣitā gatis tattvaṁ yasyeti vā || 20 ||

**kālaṁ karma svabhāvaṁ ca māyeśo māyayā svayā |
ātman yadṛcchayā prāptaṁ vibubhūṣur upādade || 21 ||**

tasya sṛṣṭi-prakāram āha — kālam[[131]](#footnote-132) iti | karma jīvādṛṣṭam | vibubhūṣur vividhaṁ bhavitum icchan || 21 ||

**kālād guṇa-vyatikaraḥ pariṇāmaḥ svabhāvataḥ |
karmaṇo janma mahataḥ puruṣādhiṣṭhitād abhūt || 22 ||**

guṇānāṁ vyatikaraḥ kṣobhaḥ sāmya-tyāgaḥ | svabhāvataḥ pariṇāmo rūpāntarāpattiḥ | puruṣa īśvaras tenādhiṣṭhitatvaṁ trayāṇāṁ viśeṣaṇam | mahataḥ mahat-tattvasya || 22 ||

**mahatas tu vikurvāṇād rajaḥ-sattvopabṛṁhitāt |
tamaḥ-pradhānas tv abhavad dravya-jñāna-kriyātmakaḥ || 23 ||**

mahat-tattvād vikurvāṇād vikriyamāṇāt tasya ca kriyā-jñāna-śaktitvān triguṇatve 'pi rajaḥ-sattvābhyām upabṛṁhitatvam, ahaṁkārasya tv āvarakatvāt tamaḥ-pradhānatvam | ata evāhaṁkāra-kāryeṣu tāmasam ākāśādikaṁ bahu | rājasaṁ sāttvikaṁ cālpam | evaṁ tad-upādhikeṣu jīveṣv api tathaiva tamasādhikyam || 23 ||

**so 'haṅkāra iti prokto vikurvan samabhūt tridhā |
vaikārikas taijasaś ca tāmasaś ceti yad-bhidā |
dravya-śaktiḥ kriyā-śaktir jñāna-śaktir iti prabho || 24 ||**

sa ca vikurvan rūpāntaraṁ gacchan | traividhyam evāha | vaikārikaḥ sāttvikaḥ | taijaso rājasaḥ | yad-bhidā yasya bhedaḥ | dravya-śaktir ity ādīni prātilomyena trayāṇāṁ lakṣaṇāni | dravye mahā-bhūtākhye śaktir yasya | kriyāsu indriyeṣu śaktir yasya | jñāneṣu vedeṣu śaktir yasya | he prabho boddhuṁ śakta || 24 ||

tāmasād api bhūtāder vikurvāṇād abhūn nabhaḥ |
tasya mātrā[[132]](#footnote-133) guṇaḥ śabdo liṅgaṁ yad draṣṭṛ-dṛśyayoḥ || 25 ||

bhūtāder iti tāmasasya viśeṣaṇam | nanu tāmasāt prathamaṁ śabdo bhavatīti prasiddham | satyam | sa tu tasya nabhaso mātrā sūkṣmaṁ rūpam | guṇaś cāsādhāraṇo vyāvartako dharmaḥ śabda-dvārā nabha utpadyata ity arthaḥ | evam eva sparśādiṣv api draṣṭavyam | śabdasya lakṣaṇaṁ liṅgam iti | kuḍyādy-antaritena kenacit uccair gajo gaja ity ukte yo gaja-draṣṭā yaś ca tena dṛśyo gajas tayor liṅgaṁ bodhakam | liṅga-viśeṣaṇatvād yac-chabdasya ṣaṇḍhatvam || 25 ||

**nabhaso 'tha vikurvāṇād abhūt sparśa-guṇo 'nilaḥ |
parānvayāc chabdavāṁś ca prāṇa ojaḥ saho balam || 26 ||**

parasya nabhasaḥ kāraṇatvenānvayāc chabdavāṁś ca vāyuḥ | tasyeiva lakṣaṇaṁ prāṇo deha-dhāraṇam | ojaḥ-sahobalānīndriya-manaḥ-śarīrāṇāṁ pāṭavāni teṣāṁ hetur ity arthaḥ || 26 ||

**vāyor api vikurvāṇāt kāla-karma-svabhāvataḥ |
udapadyata tejo vai rūpavat sparśa-śabdavat || 27 ||**

udapadyata utpannaṁ | svato rūpavat tejo vāyu-nabhasoḥ kāraṇa-bhūtayor anvayāt sparśa-śabdavac ca | evam ambhasaḥ pṛthivyāś ca parān vayādhikyād guṇādhikyam || 27 ||

**tejasas tu vikurvāṇād āsīd ambho rasātmakam |
rūpavat sparśavac cāmbho ghoṣavac ca parānvayāt || 28 ||**

ghoṣaḥ śabdaḥ || 28 ||

**viśeṣas tu[[133]](#footnote-134) vikurvāṇād ambhaso gandhavān abhūt |
parānvayād rasa-sparśa- śabda-rūpa-guṇānvitaḥ || 29 ||**

viśeṣaḥ pṛthvā | pṛthivyāś ca parānvayādhikyād guṇādhikyam || 29 ||

**vaikārikān[[134]](#footnote-135) mano jajñe devā vaikārikā daśa |
dig-vātārka-praceto 'śvi- vahnīndropendra-mitra-kāḥ || 30 ||**

manaḥ-śabdenaiva tad-adhiṣṭhātā candro 'pi draṣṭavyaḥ | anye ca daśa devā vaikārikāḥ sāttvikāhaṁkāra-kāryāḥ | tān āha | diśaś ca vātaś ca arkaś ca pracetāś ca aśvinau ca, ete pañca śrotra-tvak-cakṣur-jihvā-ghrāṇānām adhiṣṭhātāraḥ | vahniś ca indraś ca upendraś ca mitraś ca kaś ca prajāpatiḥ, ete pañca vāk-pāṇi-pāda-pāyūpasthānām adhiṣṭhātāraḥ || 30 ||

**taijasāt tu vikurvāṇād indriyāṇi daśābhavan |
jñāna-śaktiḥ kriyā-śaktir buddhiḥ prāṇaś ca taijasau |
śrotraṁ tvag-ghrāṇa-dṛg-jihvā vāg-dor-meḍhrāṅghri-pāyavaḥ || 31 ||**

yato jñāna-śaktir buddhiḥ kriyā-śaktiḥ prāṇaś ca taijasāhaṁkāra-kāryau | ato jñāna-kriyāviśeṣa-rūpāṇīndriyāṇy api taijasād abhavann ity arthaḥ | tāny āha — śrotram iti | doḥ pāṇiḥ | meḍhram upasthaḥ | kramas tv atra[[135]](#footnote-136) na vivakṣitah || 31 ||

**yadaite 'saṅgatā[[136]](#footnote-137) bhāvā bhūtendriya-mano-guṇāḥ |
yadāyatana-nirmāṇe na śekur brahma-vittama || 32 ||**

evaṁ kāraṇa-sṛṣṭim uktvā kārya-sṛṣṭim āha | yadā ete asaṅgatā amīlitā āsan, ata eva yadā āyatanasya śarīrasya nirmāṇe na śekuḥ || 32 ||

**tadā saṁhatya cānyonyaṁ bhagavac-chakti-coditāḥ |
sad-asattvam upādāya cobhayaṁ sasṛjur hy adaḥ || 33 ||**

tadā sad-asattvaṁ[[137]](#footnote-138) pradhāna-guṇa-bhāvam upādāya svīkṛtya | ubhayaṁ samaṣṭi-vyaṣṭy-ātmakaṁ śarīram[[138]](#footnote-139) || 33 ||

**varṣa-pūga-sahasrānte tad aṇḍam udake śayam |
kāla-karma-svabhāva-stho jīvo 'jīvam ajīvayat || 34 ||**

kāla-karma-svabhāvānadhiṣṭhāya sthito jīvayatīti jīvaḥ paramātmā ajīvam acetanam ajīvayac cetayati sma || 34 ||

**sa eva puruṣas tasmād aṇḍaṁ nirbhidya nirgataḥ |
sahasrorv[[139]](#footnote-140)-aṅghri-bāhv-akṣaḥ sahasrānana-śīrṣavān || 35 ||**

nirbhidya pṛthak kṛtya sthita[[140]](#footnote-141) ity arthaḥ || 35 ||

**yasyehāvayavair lokān kalpayanti manīṣiṇaḥ |
kaṭya-ādibhir adhaḥ sapta saptordhvaṁ jaghanādibhiḥ || 36 ||**

tad avayavair loka-racanām āha — yasyeti | kaṭir ity ūru-mūlayoḥ paścād bhāgaḥ | jaghanaṁ purobhāgaḥ adhaḥ sapta-lokān atalādīn | ūrdhvaṁ bhūrādīn sapta || 36 ||

**puruṣasya[[141]](#footnote-142) mukhaṁ brahma kṣatram etasya bāhavaḥ |
ūrvor vaiśyo bhagavataḥ padbhyāṁ śūdro vyajāyata || 37 ||**

varṇānāṁ tata utpattiṁ darśayati — puruṣasyeti | brahma brāhmaṇo mukham iti kārya-kāraṇayor abheda-vivakṣayoktam | bāhava iti ca | kṣatraṁ kṣatriyaḥ || 37 ||

**bhūrlokaḥ[[142]](#footnote-143) kalpitaḥ padbhyāṁ bhuvarloko[[143]](#footnote-144) 'sya nābhitaḥ |
hṛdā svarloka urasā maharloko mahātmanaḥ || 38 ||**

idānīm upāsanārthaṁ loka-kalpanābhedān darśayan sapta-loka-pakṣam āha dvābhyām | bhūrlokaḥ pātālam ārabhya | padbhyāṁ kaṭi-paryantābhyām || 38 ||

**grīvāyāṁ janaloko 'sya tapolokaḥ stana-dvayāt |
mūrdhabhiḥ satyalokas tu brahmalokaḥ sanātanaḥ || 39 ||**

stana-dvayād ity upāsanārthatvād ūrdhvādho-bhāga-vaiparītyaṁ na doṣāḥ | yad vā stana-cchabdam kurvad yad oṣṭha-dvayaṁ tasmād ity arthaḥ | brahmaloko[[144]](#footnote-145) vaikuṇṭhākhyaḥ, sanātano nityaḥ na tu sṛjya-prapañcāntarvartīty arthaḥ || 39 ||

**tat-kaṭyāṁ cātalaṁ kḷptam ūrubhyāṁ vitalaṁ vibhoḥ |
jānubhyāṁ sutalaṁ śuddhaṁ jaṅghābhyāṁ tu talātalam || 40 ||**

**mahātalaṁ tu gulphābhyāṁ prapadābhyāṁ rasātalam |
pātālaṁ pāda-talata iti lokamayaḥ pumān || 41 ||**

idānīṁ caturdaśa-loka-pakṣaṁ darśayati | tatra jaghanādibhir bhūrādayaḥ pūrvoktā eva sapta, kaṭy-ādibhir adhaḥ sapta-lokān āha — tat-kaṭyām iti dvābhyām | śuddhaṁ hari-bhakta-nivāsatvāt || 40 || 41 ||

**bhūrlokaḥ kalpitaḥ padbhyāṁ bhuvarloko 'sya nābhitaḥ |
svarlokaḥ[[145]](#footnote-146) kalpito mūrdhnā iti vā loka-kalpanā || 42 ||**

tri-loka-pakṣam āha | bhūrlokaḥ pātālādi-sahitaḥ || 42 ||

iti śrīmad-bhāga. dvi. bhā. dī. ṭī. pañcamo 'dhyāyaḥ || 5 ||

**atha ṣaṣṭho 'dhyāyaḥ ||**

ṣaṣṭhe virāḍ vibhūtiś ca proktādhyātmādi-bhedataḥ |

dṛḍhīkṛtaṁ ca pūrvoktaṁ sarvaṁ puruṣa-sūktataḥ || 1 ||

**brahmovāca**

**vācāṁ[[146]](#footnote-147) vahner mukhaṁ kṣetraṁ chandasāṁ sapta dhātavaḥ** | **havya-kavyāmṛtānnānāṁ jihvā sarva-rasasya ca || 1 ||**

idānīṁ vairājasya vibhūtiḥ sa-prapañcam anuvarṇyate | vācām asmad-ādi-vāg-indriyāṇāṁ tad-adhiṣṭhātur vahneś ca tasya mukhaṁ kṣetram utpatti-sthānam | chandasāṁ gāyatry-ādīnāṁ[[147]](#footnote-148) saptānāṁ tasya sapta-dhātavas tvag-ādayaḥ[[148]](#footnote-149) kṣetram | havyaṁ devānām annam | kavyaṁ pitṛ-ṭaṇām | amṛtaṁ tad-ubhaya-śeṣo manuṣyānām | teṣām annānāṁ sarva-rasasya madhurādeḥ[[149]](#footnote-150) ṣaḍ-vidhasya ca-kārād asmad-ādi-rasanendriyasya tad-adhiṣṭhātur varuṇasya caitasya jihvā kṣetram utpatti-sthānam | evaṁ sarvatrān uktam unneyam || 1 ||

**sarvāsūnāṁ ca vāyoś ca tan-nāse paramāyaṇe** | **aśvinor oṣadhīnāṁ ca ghrāṇo moda-pramodayoḥ || 2 ||**

sarvāsūnām asmad-ādi-prāṇānāṁ tasya nāse nāsārandhre paramāyane uttama-kṣetre | moda-pramodayoś ca sāmānya-viśeṣa-gandhayor ghrāṇo ghrāṇendriyaṁ paramāyanam || 2 ||

**rūpāṇāṁ tejasāṁ cakṣur divaḥ[[150]](#footnote-151) sūryasya cākṣiṇī |
karṇau diśāṁ ca tīrthānāṁ śrotram ākāśa-śabdayoḥ || 3 ||**

rūpāṇāṁ tejasāṁ rūpa-prakāśānāṁ ca cakṣur indriyam | akṣiṇī netra-golake | sarvatra ṣaṣṭhy-antānāṁ prathamāntaṁ kṣetraṁ draṣṭavyam | karṇau śrotrādhiṣṭhāne | śrotram indriyaṁ || 3 ||

tad-gātraṁ vastu-sārāṇāṁ saubhagasya ca bhājanam |
tvag asya sparśa-vāyoś ca sarva-medhasya caiva hi || 4 ||

tasya gātraṁ śarīraṁ vastūnāṁ ye sārāṁśās teṣāṁ bhājanaṁ sthānam | asya tvak-sparśasya vāyoś cety arthaḥ | sarvasya medhasya yajñasya || 4 ||

**romāṇy udbhijja-jātīnāṁ yair vā yajñas tu sambhṛtaḥ |
keśa-śmaśru-nakhāny asya śilā-lohābhra-vidyutām || 5 ||**

udbhijja-jātīnāṁ sarva-vṛkṣāṇām | yair vṛkṣair yajñaḥ samyak sādhitas teṣām eva vā | keśā meghānāṁ kṣetram, pūrvaṁ tathokteḥ | śmaśrūṇi vidhutām | pāda-kara-nakhāni śilālohānām iti sādṛśyād ūhyam || 5 ||

**bāhavo loka-pālānāṁ prāyaśaḥ kṣema-karmaṇām |**

**vikramo bhūr bhuvaḥ svaś ca kṣemasya śaraṇasya ca || 6 ||**

kṣema-karmaṇāṁ pālana-kartṛṇām | vikramaḥ pādanyāso bhūr-ādi-lokānām āspadam[[151]](#footnote-152) āśrayaḥ | bhūr-ādi-śabdānām avyayatvāt ṣaṣṭhyā luk | kṣemo labdha-rakṣaṇam | śaraṇam bhayād rakṣaṇam || 6 ||

**sarva-kāma-varasyāpi hareś caraṇa āspadam |**

**apāṁ vīryasya sargasya parjanyasya prajāpateḥ || 7 ||**

sarveṣāṁ kāmānāṁ varasya varaṇasyāpi harer aṅghrir āspadam | vīryasya śukrasya || 7 ||

**puṁsaḥ śiśna upasthas tu prajāty-ānanda-nirvṛteḥ |**

**pāyur yamasya mitrasya parimokṣasya nārada || 8 ||**

śiśno 'dhiṣṭhānam | upasthas tv indriyam | prajāty-ānandaḥ santānārthaḥ sambhogas tena yā nirvṛtis tāpahānis tasyāḥ | parimokṣasya mala-tyāgasya pāyur indriyam || 8 ||

**hiṁsāyā nirṛter mṛtyor[[152]](#footnote-153) nirayasya gudaṁ smṛtaḥ |**

**parābhūter adharmasya tamasaś cāpi paścimaḥ || 9 ||**

gudaḥ sthānam | nirṛter alakṣmyāḥ | tamaso 'jñānasya | paścimaḥ pṛṣṭha-bhāgaḥ || 9 ||

**nāḍyo nada-nadīnāṁ ca gotrāṇām asthi-saṁhatiḥ |**

**avyakta-rasa-sindhūnāṁ bhūtānāṁ nidhanasya ca || 10 ||**

gotrāṇāṁ girīṇām asthi-saṁghātaḥ | avyaktaṁ pradhānam, raso 'nnādi-sāraḥ, sindhavaḥ samudrās teṣām | nidhanasya layasya[[153]](#footnote-154) || 10 ||

**udaraṁ viditaṁ puṁso hṛdayaṁ manasaḥ padam |**

**dharmasya mama tubhyaṁ ca kumārāṇāṁ bhavasya ca || 11 ||**

udaraṁ padaṁ sthānaṁ viditaṁ jñānibhiḥ | manaso 'smad-ādi-liṅga-śarīrasya | tubhyaṁ tava | kumārāṇāṁ sanakādīnām | bhavasya śrī-rudrasya || 11 ||

**vijñānasya ca sattvasya parasyātmā parāyaṇam |**

**ahaṁ bhavān bhavaś caiva ta ime munayo 'grajāḥ || 12 ||**

**surāsura-narā nāgāḥ[[154]](#footnote-155) khagā mṛga-sarīsṛpāḥ |**

**gandharvāpsaraso yakṣā rakṣo-bhūta-gaṇoragāḥ || 13 ||**

ātmā cittaṁ param ayanam | evaṁ tāvat parameśvarāj jātaṁ viśvaṁ tato na bhinnam | yathā kuṇḍalaṁ suvarṇān na pṛthak | sa tu sarva-niyantā sarva-prakāśako nityam ukta ity arthād uktam | etad eva puruṣa-sūktārtha-kathanena draḍhayati | tatra sahasra-śīrṣā ity ardha-rcasya brāhmaṇo 'sya mukham āsīt ity ādeś ca ṛk-trayasyārthaḥ pūrvādhyāya eva darśitaḥ | puruṣa evedaṁ sarvam ity asyārthaṁ darśayati | ahaṁ bhavān iti sārdha-tribhiḥ | te tava agrajā ime sanakādayo marīcy-ādayaś ca || 12 || 13 ||

**paśavaḥ pitaraḥ siddhā vidyādhrāś cāraṇā drumāḥ |**

**anye ca vividhā jīvā jala-sthala-nabhaukasaḥ || 14 ||**

jalaṁ ca sthalaṁ ca nabhaś caukāṁsi yeṣāṁ te | nabhaukasa iti sandhir ārṣaḥ || 14 ||

**graharkṣa[[155]](#footnote-156)-ketavas tārās taḍitaḥ stanayitnavaḥ |**

**sarvaṁ puruṣa evedaṁ bhūtaṁ bhavyaṁ bhavac ca yat || 15 ||**

sarvam idam puruṣa eva na tataḥ pṛthag ity arthaḥ || 15 ||

**tenedam āvṛtaṁ viśvaṁ vitastim adhitiṣṭhati |**

**sva-dhiṣṇyaṁ pratapan prāṇo bahiś ca pratapaty asau || 16 ||**

prapañcena tasyāparicchedaṁ vaktuṁ sa bhūmim ity asyārtham āha | tena puruṣeṇa | viśvam iti bhūmi-padasyārthaḥ | vitastim iti daśāṅgula-padasya[[156]](#footnote-157), adhīty-ati-śabdasya, āvṛtam iti vṛtvetyasya, sa ca vitastim adhikaṁ vyāpya tiṣṭhatītyādhikya-mātraṁ vivakṣitaṁ, na tu parimāṇam | anupayogād aparicchinnatvāc ca | etat sa-dṛṣṭāntam āha | asau prāṇa ādityaḥ asau vā ādityaḥ prāṇaḥ iti śruteḥ | sva-dhiṣṇyaṁ maṇḍalaṁ prakāśayan yathā bahiś ca prakāśayati evaṁ virāḍ dehaṁ prakāśayan brahmāṇḍam antar bahiś ca prakāśayati || 16 ||

**evaṁ virājaṁ pratapaṁs tapaty antar bahiḥ pumān |**

**so 'mṛtasyābhayasyeśo martyam annaṁ yad atyagāt || 17 ||**

nityam uktatvaṁ darśayituṁ utāmṛtatvasya ity asyārtham āha — sa iti | abhayasyeti mantra-gatāmṛta-pada-vyākhyā | anneneti padaṁ vibhakti-vyatyayena vyācaṣṭe | martyaṁ maraṇa-dharmakam annaṁ karma-phalaṁ yasmād atyagād atikvāntavān | ato na kevalaṁ sarvātmakaḥ, kintv amṛtatvasya nijānandasyāpīśvara ity arthaḥ || 17 ||

**mahimaiṣa tato brahman puruṣasya duratyayaḥ |**

**pādeṣu[[157]](#footnote-158) sarva-bhūtāni puṁsaḥ sthiti-pado viduḥ || 18 ||**

prapañcātmakasya kuto nityam uktatvam ity āśaṅkya tat-parihārāya etāvān asya’ ity asyārtham āha — mahimeti | prapañcātmakasyāpy amṛteśatvam ity eṣa mahimā duratyayo 'pāraḥ | prapañcānabhibhūtatvād iti bhāvaḥ | mantreṇa vaitāvān asya mahimā vibhūtiḥ, sa tu jyāyān mahattara iti vadatā 'yam evārtha uktaḥ | tad evam īśvaro nityam ukta ity uktaṁ tadāśritānāṁ bhūtānāṁ bandha-mokṣau vyavasthayā iti darśayan pādo 'sya viśvā bhūtāni ity asyārtham āha — pādeṣv iti | tiṣṭhanty atreti sthitayo bhūr-ādi-lokās te pādā iva pādā aṁśā yasya sa sthitipāt tasya pādeṣv aṁśa-bhūteṣu lokeṣu sarvāñ jīvān viduḥ | mantre tu pādo 'sya viśvā bhūtāni iti sāmānādhikaraṇyam adhiṣṭhānādhiṣṭheyābheda-vivakṣayā | pāda ity eka-vacanaṁ ca sāmānyābhiprāyeṇeti vyākhyātaṁ bhavati || 18 ||

**amṛtaṁ kṣemam abhayaṁ tri-mūrdhno 'dhāyi mūrdhasu |**

**pādās trayo bahiś cāsann aprajānāṁ ya āśramāḥ |
antas tri-lokyās tv aparo gṛha-medho 'bṛhad-vrataḥ || 19 ||**

bhūteṣu phala-vaicitryaṁ darśayan tripādasyābṛtaṁ divi ity asyārtham āha | asyeśvara-sambandhi-tripād amṛtaṁ nitya-sukhaṁ divi ūrdhva-lokeṣu | na trilokyām ity arthaḥ | tad eva tripāc-chabdoktaṁ traividhyaṁ darśayann āha trayāṇāṁ lokānāṁ mūrdhā maharlokas tasya mūrdhānas tad-uparitan-alokās[[158]](#footnote-159) teṣu yathākramam amṛtādikam adhāyi nihitam | tatra trilokyāṁ naśvaram eva sukhaṁ | maharlokasya krama-mukti-sthānatve 'pi kalpānte tatratyānāṁ sthāna-tyāgān nāvināśi-sukham | janaloke tv amṛtam avināśi-sukham | yāvaj jīvaṁ sva-sthānāparityāgāt | kintu maharloka-vāsināṁ kalpānte triloka-dāhoṣma-pīḍitānāṁ tadā tatra[[159]](#footnote-160) gamanād akṣema-darśanam asti | tapoloke tasyābhāvāt kṣemam eva | vakṣyati hi trilokyāṁ[[160]](#footnote-161) dahyamānāyāṁ śaktyā saṁkarṣaṇāgnitā | yānty ūṣmaṇā maharlokāj janaṁ bhṛgv-ādayo 'rditāḥ iti | satyaloke tv abhayaṁ mokṣaḥ, tat-pratyāsatteḥ | etad eva vaicitryam adhikāri-bhedenopapādayan tripādūrdhva ity asyārtham āha | na prajāyante putrādi-rūpeṇety aprajā naiṣṭhika-brahmacāri-vāna-prasthayatayas teṣām āśramās trilokyā bahir āsan, gṛha-medhas tv antaḥ [[161]](#footnote-162) | yasmād abṛhad-vrato brahmacarya-vrata-rahitaḥ || 19 ||

**sṛtī vicakrame viśvaṅ sāśanānaśane ubhe |
yad avidyā ca vidyā ca puruṣas tūbhayāśrayaḥ || 20 ||**

ayaṁ cādhikāra-bheda ekasyaivāvasthā-bhedena na tv atyanta-bhinna-viṣaya iti darśayan tato viṣvaṅ ity asyārtham āha | vividhaṁ suṣṭhu añcatīti[[162]](#footnote-163) viṣvaṅ puruṣaḥ kṣetra-jñaḥ sṛtī mārgau dakṣiṇottarau vicakrame calati sma | kathambhūte sṛtī, sāśanānaśane[[163]](#footnote-164) bhogāpavarga-prāpti-sādhana-bhūte | atra hetutvena punar viśeṣaṇam | yady ataḥ avidyā karma-rūpā ekā | vidyā ca tat-sādhanopāsanā-rūpānyā || 20 ||

**yasmād aṇḍaṁ virāḍ jajñe bhūtendriya-guṇātmakaḥ
tad dravyam atyagād viśvaṁ gobhiḥ sūrya ivātapan || 21 ||**

tad evaṁ virāḍ antarvartināṁ phala-vaicitryam uktvā tat-kāraṇeśvarasya tad-vailakṣaṇyaṁ darśayituṁ tasmād virāḍ ajāyata ity asyārtham āha | yasmād aṇḍaṁ jajñe, tatra ca bhūtendriya-guṇātmako virāṭ[[164]](#footnote-165) ca jajñe, sa īśvaras tad viśvaṁ virāḍ dehaṁ dravyam aṇḍaṁ ca atikrāntavān | sūrya iveti pūrvokta eva dṛṣṭāntaḥ || 21 ||

**yadāsya nābhyān nalinād aham āsaṁ mahātmanaḥ |
nāvidaṁ yajña-saṁbhārān puruṣāvayavād ṛte || 22 ||**

nanv evaṁ puruṣa eva cet sarvaṁ tarhi yajñasya tat-sādhanānāṁ cāpṛthagbhāvād yajñaiḥ puruṣārādhanaṁ na sidhyed ity āśaṅkya tat-parihārāya yat puruṣeṇa haviṣā ity ādi-mantrārthaṁ saṁgṛhya darśayati — yadety ādinā | asyeti virāḍ-antaryāmiṇaḥ | tasyaiva prakṛtatvāt | nābhau bhavaṁ nābhyaṁ tasmāt | yajñasya saṁbhārān sādhanāni nāpaśyam || 22 ||

**teṣu yajñasya paśavaḥ savanaspatayaḥ kuśāḥ |
idaṁ ca deva-yajanaṁ kālaś coru-guṇānvitaḥ || 23 ||**

tadā teṣu sambhāreṣu sādhyeṣu satsu puruṣāvayavair ete saṁbhārāḥ sambhṛtāḥ iti caturthenānvayaḥ | vanaspatayo yūpāḥ | deva-yajanaṁ[[165]](#footnote-166) yajña-bhūmiḥ | idam ceti vacanād yajñārhe sthāne upaviṣṭaḥ kathayatīti gamyate | bahu-guṇānvito vasantādi-kālaḥ || 23 ||

**vastūny oṣadhayaḥ snehā rasa-loha-mṛdo jalam |
ṛco yajūṁṣi sāmāni cāturhotraṁ ca sattama || 24 ||**

vastūni pātrādīni | oṣadhayo vrīhyādayaḥ | snehā ghṛtādayaḥ | rasā madhurādayaḥ, suvarṇādīni lohāni, mṛdaś ca jalam ca, cāturhotraṁ hautrādikaṁ karma || 24 ||

**nāma-dheyāni mantrāś ca dakṣiṇāś ca vratāni ca |
devatānukramaḥ kalpaḥ saṅkalpas tantram eva ca || 25 ||**

nāmadheyāni jyotiṣṭomādīni | ṛg-ādīnām uktatvān mantrā iti svāhā-kārādayaḥ | devatānām anukrama uddeśaḥ | kalpo baudhāyanādi-karma-paddhati-granthaḥ | anenāhaṁ yakṣya iti saṁkalpaḥ | tantram anuṣṭhāna-prakāraḥ || 25 ||

**gatayo matayaś caiva prāyaścittaṁ samarpaṇam |
puruṣāvayavair ete sambhārāḥ sambhṛtā mayā || 26 ||**

gatayo viṣṇu-kramādyāḥ[[166]](#footnote-167) | matayo devatādhyānāni | kṛtasya bhagavati samarpaṇam || 26 ||

**iti sambhṛta-sambhāraḥ puruṣāvayavair aham |
tam eva puruṣaṁ yajñaṁ tenaivāyajam īśvaram || 27 ||**

sambhṛtāḥ sampāditāḥ sambhārā yena so 'ham | tenaiva jajñenaiva | anena yajñena yajñamayajanta iti mantrārthaḥ sūcitaḥ || 27 ||

**tatas te bhrātara ime prajānāṁ patayo nava[[167]](#footnote-168) |
ayajan vyaktam avyaktaṁ puruṣaṁ su-samāhitāḥ || 28 ||**

tena devā ayajanta ity asyārthaṁ sa-prapañcaṁ darśayati — tata iti dvābhyām | vyaktam indrādi-rūpeṇa | avyaktaṁ svataḥ | anena puruṣaṁ jātam agrataḥ ity asyārtho darśitaḥ || 28 ||

tataś ca manavaḥ kāle ījire ṛṣayo 'pare |
pitaro vibudhā daityā manuṣyāḥ kratubhir vibhum || 29 ||

kāle sva-svāvasare || 29 ||

**nārāyaṇe bhagavati tad idaṁ viśvam āhitam |
gṛhīta-māyoru-guṇaḥ sargādāv aguṇaḥ svataḥ || 30 ||**

yad adhiṣṭhānaṁ[[168]](#footnote-169) ity etat praśnottarārtham upasaṁharati — nārāyaṇa iti | āhitam adhiṣṭhitam | bhagavattve hetuḥ — yaḥ svato 'guṇah | sargādau gṛhītā māyayā uravo guṇā yena sa tasmin || 30 ||

**sṛjāmi tan-niyukto 'haṁ haro harati tad-vaśaḥ |
viśvaṁ puruṣa-rūpeṇa paripāti tri-śakti-dhṛk[[169]](#footnote-170) || 31 ||**

yat paras tvam[[170]](#footnote-171) ity etat praśnottaraṁ yad uktaṁ[[171]](#footnote-172) sa eṣa bhagavān sarveṣāṁ mana ceśvaraḥ iti tad upasaṁharati — sṛjāmīti | pālanaṁ tu svayam eva karotīty āha — viśvam iti | puruṣa-rūpeṇa viṣṇu-rūpeṇa | tri-śaktir māyā tāṁ dharatīti tathā saḥ || 31 ||

**iti te 'bhihitaṁ tāta yathedam anupṛcchasi |
nānyad bhagavataḥ kiñcid bhāvyaṁ sad-asad-ātmakam || 32 ||**

yac cedaṁ viśvaṁ yad ātmakaś ca tvam ity evam ādi-sarva-praśnānāṁ[[172]](#footnote-173) sāmānyottaraṁ, yad uktaṁ vāsudevāt paro brahman na cānyo 'rtho 'sti tattvataḥ[[173]](#footnote-174) iti puruṣa evedaṁ sarvam iti śrutyā ca yad dṛḍhīkṛtaṁ tad upasaṁharati — itīti | sad-asad-ātmakaṁ kārya-kāraṇātmakaṁ bhāvyaṁ sṛjyaṁ bhagavataḥ sakāśād anyat pṛthaṅ na bhavatīty abhihitam ||  32 ||

**na bhāratī me 'ṅga mṛṣopalakṣyate
na vai kvacin me manaso mṛṣā gatiḥ |
na me hṛṣīkāṇi patanty asat-pathe
yan me hṛdautkaṇṭhyavatā dhṛto hariḥ || 33 ||**

yad uktaṁ etāvat tvaṁ yato hi me, tamavijñāya māmīśvaraṁ prabravīṣi[[174]](#footnote-175) iti tad upapādyopasaṁharati — na bhāratīti | yady asmān me mayā autkaṇṭhyaṁ bhakty-udrekas tad yuktena hṛdā harir dhṛto dhyātaḥ | aṅga he nārada | ato me vāṅ-mana-indriyāṇāṁ vṛttayaḥ satyārthāḥ, na tu mat-prabhāveṇety arthaḥ || 33 ||

**so 'haṁ samāmnāyamayas tapomayaḥ
prajāpatīnām abhivanditaḥ patiḥ |
āsthāya yogaṁ nipuṇaṁ samāhitas
taṁ nādhyagacchaṁ yata ātma-sambhavaḥ || 34 ||**

atra svānubhavam evānvaya-vyatirekābhyāṁ pramāṇayati dvābhyām | so 'haṁ samāmnāyādibhiḥ sarvotkṛṣṭo 'pi yogam āśrityāpi yata ātmano mama sambhavo janma tam eva na jñātavān, kṛto 'nyasya vārtā | etac ca tṛtīya-skandhe padmodbhave vakṣyate || 34 ||

**nato 'smy ahaṁ tac-caraṇaṁ samīyuṣāṁ
bhavac-chidaṁ svasty-ayanaṁ sumaṅgalam |
yo hy ātma-māyā-vibhavaṁ sma paryagād
yathā nabhaḥ svāntam athāpare kutaḥ || 35 ||**

tadā samīyuṣāṁ śaraṇāgatānāṁ saṁsāra-nivartakaṁ maṅgalāvahaṁ susevyam ca tasya caraṇaṁ nato 'smi | tato 'cintya-mahimatvena jñātavān asmīti kaimutya-nyāyenāha — yo hīti | sva-māyā-vistāraṁ yaḥ svayam api paryagāt | pari-śabdo nipedhe | etāvān iti na jñātavān ity arthaḥ | apare kuto jānīyuḥ | tasya caraṇaṁ nato 'smīti pūrveṇa sambandhaḥ | nanu sarva-jñaḥ kathaṁ na jānāti antābhāvād iti dṛṣṭāntenāha | yathā svasyāntaṁ nabho nāpnoti tadvat | na hi kha-puṣpādarśanaṁ sārvajñyaṁ vihantīti bhāvaḥ | tathā ca vakṣyati dyupataya[[175]](#footnote-176) eva te na yayur antam anantatayā tvam api yad antarāṇḍa-nicayā nanu sāvaraṇāḥ ity ādi | śrutiś ca yo asyādhyakṣaḥ parame vyomanso aṅga veda yadi vā na veda iti || 35 ||

**nāhaṁ[[176]](#footnote-177) na yūyaṁ yad-ṛtāṁ gatiṁ vidur
na vāmadevaḥ kim utāpare surāḥ |
tan-māyayā mohita-buddhayas tv idaṁ
vinirmitaṁ cātma-samaṁ vicakṣmahe || 36 ||**

etat prapañcayati — nāham iti dvābhyām | vāmadevo rudraḥ | yasya ṛtāṁ gatiṁ paramārtha-svarūpam | kintv idaṁ prapañca-rūpaṁ tasya māyayā vinirmitaṁ vicakṣmahe vidmaḥ | tad apyātma-samaṁ sva-jñānānurūpam eva, na tu kṛtsnam | mohita-buddhaya ity ayaṁ tad-ajñāne prapañca-jñāne ca hetuḥ || 36 ||

**yasyāvatāra-karmāṇi gāyanti hy asmad-ādayaḥ |
na yaṁ vidanti tattvena tasmai bhagavate namaḥ || 37 ||**

nanu sarve 'pi taṁ varṇayanto dṛśyante tatrāha — yasyeti || 37 ||

sa eṣa ādyaḥ puruṣaḥ kalpe kalpe sṛjaty ajaḥ |
ātmātmany ātmanātmānaṁ sa saṁyacchati pāti ca || 38 ||

avatāra-karmāṇi saṁkṣepato darśayati | sa eṣa ādyo bhagavān yaḥ puruṣāvatāraḥ san sṛṣṭy-ādi karoti | ātmātmany ātmanātmānam iti | kartā adhikaraṇaṁ sādhanaṁ karma ca svayam evety arthaḥ | puruṣāvatāraḥ sṛṣṭy-ādīni ca karmāṇīti saṁkṣepoktiḥ || 38 ||

**viśuddhaṁ kevalaṁ jñānaṁ pratyak samyag avasthitam |
satyaṁ pūrṇam anādy-antaṁ nirguṇaṁ nityam advayam || 39 ||**

na yaṁ vidanti tattvena ity uktaṁ kiṁ tat tattvam ity apekṣāyām āha | jñānaṁ kevalaṁ satyaṁ tattvam | ghaṭādy-ākāra-vṛtti-jñāna-vyavacchedārthaḥ[[177]](#footnote-178) viśeṣaṇāni | viśuddhaṁ viṣayākāra-śūnyam | yataḥ pratyak sarvāntaram | ata eva samyak sandehādi-rahitam | avasthitaṁ sthiram | yato nirguṇam | guṇa-kāryaṁ hi guṇa-vyatikarāc cañcalaṁ bhavati | yadyapi vṛtti-jñānam api svarūpa-jñānam eveti na cāñcalyādi-doṣa-yuktaṁ tathāpy antaḥkaraṇa-vṛtti-doṣais tathā tathā bhavatīti vyavacchidyate | ebhir eva viśeṣaṇaiḥ satyatvam api samarthitam | kiṁca yad vikāravat tad asatyaṁ dṛṣṭaṁ, na cāsya janmādayaḥ ṣaḍ-vikārāḥ santīty āha | anādy-antaṁ janma-nāśa-rahitam | ata eva janmānantarāstitva-lakṣaṇo 'pi vikāro nāsti | vṛddhi-vipariṇāmāpakṣayāśca na santi | yataḥ pūrṇam | sarvatra hetuḥ — nityam advayaṁ nityaṁ sarvadā dvaita-pratīti-samaye 'pi paramārthato' dvayam iti || 39 ||

**ṛṣe vidanti munayaḥ praśāntātmendriyāśayāḥ |
yadā tad evāsat-tarkais tirodhīyeta viplutam || 40 ||**

atra vidvad-anubhavaṁ pramāṇayati | he ṛse nārada, praśāntātmendriyāśayāḥ prasanna-dehendriya-manaso yadā bhavanti tadā vidanti | anyadā tad-ajñāne kāraṇam āha | yadā tad eva prakāśamānam evāsatāṁ tarkair viplutaṁ[[178]](#footnote-179) syāt tadā tirodhīyeteti || 40 ||

**ādyo 'vatāraḥ puruṣaḥ parasya
kālaḥ svabhāvaḥ sad-asan-manaś ca |
dravyaṁ vikāro guṇa indriyāṇi
virāṭ svarāṭ sthāsnu cariṣṇu bhūmnaḥ || 41 ||**

avatārān vistareṇāha[[179]](#footnote-180) — ādya ity ādi yāvad adhyāya-samāpti | parasya bhūmnaḥ puruṣaḥ prakṛti-pravartakaḥ | yasya sahasra-śīrṣā ity ukto līlā-vigrahaḥ sa ādyo 'vatāraḥ | vakṣyati hi –

bhūtair yadā[[180]](#footnote-181)pañcabhir ātma-sṛṣṭaiḥ puraṁ virājaṁ viracayya tasmin |

svāṁśena viṣṭaḥ puruṣābhidhānam avāpa nārāyaṇa ādidevaḥ ||

yathoktam –

viṣṇos[[181]](#footnote-182) tu trīṇi rūpāṇi puruṣākhyānyato viduḥ |

prathamaṁ mahataḥ sraṣṭṛ dvitīyaṁ tv aṇḍa-saṁsthitam |

tṛtīyaṁ sarva-bhūta-sthaṁ tāni jñātvā vimucyate || iti |

yadyapi sarveṣām aviśeṣeṇāvatāratvam ucyate, tathāpi kālaś ca svabhāvaś ca sad-asad iti kārya-kāraṇātmikā prakṛtiś ca etāḥ śaktayaḥ, mana-ādīni kāryāṇi, brahmādayo guṇāvatārāh, dakṣādayo vibhūtaya iti vivektavyam | mano mahattattvam | dravyaṁ mahā-bhūtāni | kramo 'tra na vivakṣitaḥ | vikāro 'haṁkāraḥ | guṇaḥ sattvādiḥ | virāṭ samaṣṭi-śarīram | svarāṭ vairājaḥ | sthāsnu sthāvaram | cariṣṇu jaṅgamaṁ ca vyaṣṭi-śarīram || 41 ||

**ahaṁ bhavo yajña ime prajeśā
dakṣādayo ye bhavad-ādayaś ca |
svarloka-pālāḥ khaga-loka-pālā[[182]](#footnote-183)
nṛloka-pālās talaloka-pālāḥ || 42 ||**

ahaṁ brahmā | bhavo rudraḥ | yajño viṣṇuḥ | dakṣādayo ya ime prajeśāḥ | talaloka-pālāḥ pātālādhipatayaḥ || 42 ||

**gandharva-vidyādhara-cāraṇeśā
ye yakṣa-rakṣoraga-nāga-nāthāḥ |
ye vā ṛṣīṇām ṛṣabhāḥ pitṝṇāṁ
daityendra[[183]](#footnote-184)-siddheśvara-dānavendrāḥ |
anye ca ye preta-piśāca[[184]](#footnote-185)-bhūta-
kūṣmāṇḍa-yādo-mṛga-pakṣy-adhīśāḥ || 43 ||**

gandharvādīnām īśāḥ | yakṣādīnāṁ nāthāḥ | rakṣorageti sandhir ārṣaḥ | ṛṣīṇāṁ pitṝṇāṁ ca śreṣṭhāḥ | pretādīnām adhīśāḥ || 43 ||

yat kiñca loke bhagavan mahasvad
ojaḥ-sahasvad balavat kṣamāvat |
śrī-hrī-vibhūty-ātmavad adbhutārṇaṁ
tattvaṁ paraṁ rūpavad asva-rūpam || 44 ||

kiṁ bahunā, yat kiṁcid bhagavad-ādi tat sarvaṁ param eva tattvam ity anvayaḥ | bhagavad-aiśvarya-yuktam, mahasvat-tejo-yuktam | ojaḥ-sahasī indriya-manaḥ-śaktī tad-yuktam | balaṁ dākṣyam | śrīḥ śobhā, hrīr akarma-jugupsā, vibhūtiḥ saṁpattiḥ, ātmā buddhis tad-yuktam | arṇo varṇaḥ | adbhutārṇam āścarya-varṇam ity arthaḥ | rūpam eva svarūpam, rūpavad asvarūpaṁ ca yat tat sarvaṁ paraṁ tattvaṁ tad-vibhūtir ity arthaḥ || 44 ||

**prādhānyato yān ṛṣa āmananti
līlāvatārān puruṣasya bhūmnaḥ |
āpīyatāṁ karṇa-kaṣāya-śoṣān
anukramiṣye ta imān supeśān[[185]](#footnote-186) || 45 ||**

śuddha-sattvāvatārān vaktum āha — prādhānyata iti | asat-kathā-śravaṇair ye karṇayoḥ kaṣāyā malās tān śoṣayantīti tathā tān | supeśān sundarān | sa-kāralopaś cārṣaḥ[[186]](#footnote-187) | he ṛse, te tubhyam anukramiṣye, tad anukrameṇāvṛtaṁ tvayā pīyatām ity arthaḥ | yad vā pīyatām[[187]](#footnote-188) iti śatrantam | āpibatāṁ karṇa-kaṣāya-śoṣān ity arthaḥ || 45 ||

iti śrīmad-bhāgavate dvitīya-skandhe bhā. dī. ṭīkāyāṁ ṣaṣṭho 'dhyāyaḥ || 6 || **atha saptamo 'dhyāyaḥ ||**

saptame bhagaval-līlāvatārā brahmaṇoditāḥ |

nāradāya tu tat-karma prayojana-gunaiḥ saha || 1 ||

**brahmovāca**

**yatrodyataḥ kṣiti-taloddharaṇāya bibhrat
krauḍīṁ tanuṁ sakala-yajña-mayīm anantaḥ |
antar-mahārṇava upāgatam ādi-daityaṁ
taṁ daṁṣṭrayādrim iva vajra-dharo dadāra || 1 ||**

yatra yadā kṣiti-taloddharaṇārthaṁ vārāhīṁ tanuṁ bibhrat sannudyato 'nantas[[188]](#footnote-189) tadā taṁ suprasiddhaṁ hiraṇyākṣaṁ daṁṣṭrayā dadāra || 1 ||

**jāto rucer ajanayat suyamān suyajña
ākūti-sūnur amarān atha dakṣiṇāyām |
loka-trayasya mahatīm aharad yad ārtiṁ
svāyambhuvena manunā harir ity anūktaḥ || 2 ||**

yajñāvatāram āha | ruceḥ prajāpateḥ sakāśāt tad-bhāryāyā ākūteḥ sūnuḥ sutaḥ suyajño nāma jātaḥ | sa ca sva-bhāryāyāṁ dakṣiṇāyāṁ suyamān devān ajanayat | sa evendraḥ san yadā ārtim aharat tadā pūrvaṁ suyajña ity ukto 'py anu paścān manunā mātāmahena harir ity uktaḥ | anena devotpādanaṁ loka-trayārtiharaṇam ca tasya karma darśitam | evaṁ sarvatrāvatāras tat-karma ca jñeyam || 2 ||

**jajñe ca kardama-gṛhe dvija devahūtyāṁ
strībhiḥ samaṁ navabhir ātma-gatiṁ sva-mātre |
ūce yayātma-śamalaṁ guṇa-saṅga-paṅkam
asmin vidhūya kapilasya gatiṁ prapede || 3 ||**

kapilāvatāram āha | kardamasya prajāpater gṛhe ca tad-bhāryāyāṁ devahūtyāṁ jajñe | navabhiḥ strībhir bhaginībhiḥ saha | sa ca sva-mātre ātma-gatiṁ brahma-vidyām uktavān | yayā ātma-gatyā sā ātmanaḥ śamalaṁ malinī-karaṇaṁ guṇa-saṅga-rūpaṁ paṅkam asminn eva janmani vidhūya kapilasya gatiṁ muktiṁ prāptavatī || 3 ||

**atrer[[189]](#footnote-190) apatyam abhikāṅkṣata āha tuṣṭo
datto mayāham iti yad bhagavān sa dattaḥ |
yat-pāda-paṅkaja-parāga-pavitra-dehā
yogarddhim[[190]](#footnote-191) āpur ubhayīṁ yadu-haihayādyāḥ || 4 ||**

dattātreyāvatāram āha | mayāham eva[[191]](#footnote-192) tubhyaṁ datta iti yady ata āha tataḥ sa nāmnā datto jātaḥ | sva-bhaktebhyo yogaiśvarya-dānaṁ tac-caritaṁ ca darśayati | yasya pāda-paṅkajayoḥ parāgas tena pavitrā dehā yeṣāṁ te | ubhayīm aihikīmām uṣmikīṁ ca bhukti-mukti-rūpāṁ[[192]](#footnote-193) vā || 4 ||

**taptaṁ tapo vividha-loka-sisṛkṣayā me[[193]](#footnote-194)
ādau sanāt sva-tapasaḥ sa catuḥ-sano 'bhūt |
prāk-kalpa-samplava-vinaṣṭam ihātma-tattvaṁ
samyag jagāda munayo yad acakṣatātman || 5 ||**

kumārāvatāram āha | me mayā ādau yat tapas taptaṁ tasmāt sva-tapaso mat-tapaso hetoḥ sa hariś catuḥsano 'bhūt | sanatkumāraḥ sanakaḥ sanandanaḥ sanātana iti catvāraḥ sanaśabdā nāmni yasya saḥ | kathambhūtāt sva-tapasaḥ | sanād akhaṇḍitāt[[194]](#footnote-195) | yad vā sva-tapasaḥ[[195]](#footnote-196) sanād dānāt samarpaṇād ity arthaḥ | ṣaṇu dāne | sa ca pūrva-kalpasya samplave pralaye vinaṣṭam ucchinna-sampradāyam ātma-tattvam ihāsmin kalpe samyag jagādoktavān | samyaktvaṁ darśayati | yad gadita-mātram eva munaya ātmanātmani manasy acakṣata sākṣād apaśyan || 5 ||

**dharmasya dakṣa-duhitary ajaniṣṭa mūrtyāṁ
nārāyaṇo nara iti sva-tapaḥ-prabhāvaḥ |
dṛṣṭvātmano bhagavato niyamāvalopaṁ
devyas tv anaṅga-pṛtanā ghaṭituṁ na śekuḥ || 6 ||**

nara-nārāyaṇāvatāram āha | dharmasya patnyāṁ dakṣa-duhitari mūrti-saṁjñāyāṁ nārāyaṇo nara iti mūrti-dvayena jātaḥ | kathambhūtaḥ | svo 'sādhāraṇas tapaḥ-prabhāvo yasya | tad evāha | anaṅgasya pṛtanāḥ devyo 'psaraso bhagavataḥ sakāśād ātmanaḥ[[196]](#footnote-197) sva-pratirūpā urvaśy-ādyāḥ strīr dṛṣṭvā tasya niyamāvalopaṁ vrata-bhaṅgaṁ ghaṭituṁ sādhayituṁ na śekuḥ | yad vā ātmanaḥ svasya yo niyamas tapo-nāśana-rūpas tasyāvalopaṁ tatra dṛṣṭvā bhagavatas taṁ ghaṭayituṁ na śekur iti | etac cākhyānam ekādaśe bhaviṣyati || 6 ||

**kāmaṁ dahanti kṛtino nanu roṣa-dṛṣṭyā
roṣaṁ dahantam uta te na dahanty asahyam |
so 'yaṁ yad antaram alaṁ niviśan[[197]](#footnote-198) bibheti
kāmaḥ kathaṁ nu punar asya manaḥ śrayeta || 7 ||**

yatra kāmavijayī krodho 'pi bibheti yatra kāmo na prabhavatīti kiṁ vaktavyam ity āha — kāmam iti | kṛtinaḥ śrī-rudra-pramukhā roṣa-yuktayā dṛṣṭyā kāmaṁ dahanti | roṣaṁ tv ātmānaṁ dahantam api[[198]](#footnote-199) te na dahanti | krodhenābhibhūyanta ity arthaḥ | nu aho so 'yaṁ roṣo yad antaraṁ yan madhyaṁ praviśann alaṁ bibheti | yad vā yasyāntarmanaḥ | kathaṁbhūtam | amalaṁ nirmalaṁ praviśann iti || 7 ||

viddhaḥ sapatny-udita-patribhir anti rājño
bālo 'pi sann upagatas tapase vanāni |
tasmā adād dhruva-gatiṁ gṛṇate prasanno
divyāḥ stuvanti munayo yad upary-adhastāt || 8 ||

caritreṇaiva kam apy avatāraṁ[[199]](#footnote-200) sūcayati | mātuḥ sapatnyāḥ uditāny uktāni vākyāny eva patriṇo bāṇās tair viddho dhruvo rājña uttānapado 'nti samīpe tapaso tapas taptum | dhruva-gatiṁ dhruva-padam | yat yām upari sthitām adhastāt sthitā divi bhavā divyāḥ saptarṣayaḥ stuvanti | yad vā upari bhṛgv-ādayaḥ adhastāt saptarṣaya iti || 8 ||

yad venam utpatha-gataṁ dvija-vākya-vajra-
niṣpluṣṭa-pauruṣa-bhagaṁ niraye patantam |
trātvārthito jagati putra-padaṁ ca lebhe
dugdhā vasūni vasudhā sakalāni yena || 9 ||

pṛthv-avatāram āha | yad yadā ṛsibhir arthitas[[200]](#footnote-201) tadā venaṁ trātvā anvarthaṁ[[201]](#footnote-202) tat putra iti padaṁ nāma lebhe |

puṁnāmno narakādyasmātpitaraṁ trāyate sutaḥ |

tasmāt putra iti proktaḥ svayam eva svayaṁbhuvā ||

iti hi putra-pada-vyutpattiḥ | kathambhūtam | dvijānāṁ śāpa-vākyam eva vajraṁ tena vipluṣṭaṁ dagdhaṁ pauruṣaṁ bhagam aiśvaryaṁ ca yasya tam | caritrāntaram āha | yena ca jagati jagad-arthe vasūny annādi-dravyāṇi dugdhā || 9 ||

nābher asāv ṛṣabha āsa sudevi-sūnur
yo vai cacāra sama-dṛg jaḍa-yoga-caryām |
yat pāramahaṁsyam ṛṣayaḥ padam āmananti
svasthaḥ praśānta-karaṇaḥ parimukta-saṅgaḥ || 10 ||

ṛsabhāvatāram āha | asau harir nābher āgnīdhra-putrāt sudevyāḥ sūnur āsa | nābher bhāryāyā merudevyā[[202]](#footnote-203) eva sudevīty api saṁjñā | jaḍavad yogena nitya-samādhinā caryām | yad iti yām[[203]](#footnote-204) | tatra hetuḥ — sama-dṛk | tatrāpi hetuḥ — sva-sthaḥ sva-svarūpe sthitaḥ | yataḥ praśāntendriyaḥ | tat kutaḥ | yataḥ parito mukta-saṅgaḥ || 10 ||

satre mamāsa bhagavān haya-śīraṣātho
sākṣāt sa yajña-puruṣas tapanīya-varṇaḥ |
chandomayo makhamayo 'khila-devatātmā
vāco babhūvur uśatīḥ śvasato 'sya nastaḥ || 11 ||

hayagrīvāvatāram āha — satre iti | atho ity arthāntare | sa eva sākṣād bhagavān mama brahmaṇaḥ satre yajñe haya-śīrṣā āsa | tapanīyaṁ suvarṇaṁ tadvad varṇe yasya | chandomayo vedamayaḥ tad-vidheyā ye makhās tanmayaḥ | ‘amṛtamaya’ iti vā pāṭhaḥ | makhair yajanīyā akhilā devatās tad-ātmā ca | asya śvasataḥ śvāsaṁ muñcato nasto nāsāpuṭād uśatīr uśatyaḥ kamanīyā veda-lakṣaṇā vāco babhūvuḥ || 11 ||

matsyo yugānta-samaye manunopalabdhaḥ
kṣoṇīmayo nikhila-jīva-nikāya-ketaḥ |
visraṁsitān uru-bhaye salile mukhān me
ādāya tatra vijahāra ha veda-mārgān || 12 ||

matsyāvatāram āha | matsyo bhāvinā vaivasvatena manunā[[204]](#footnote-205) dṛṣṭaḥ | kṣoṇīmayaḥ pṛthvī-pradhānaḥ[[205]](#footnote-206), tad-āśraya ity arthaḥ | ata eva nikhila-jīva-nikāyānām āśrayaḥ | me mukhād visraṁsitān galitān vedasya mārgān vedān ādāya tatra yugānta-salile vijahāra | ha harṣeṇa || 12 ||

kṣīrodadhāv amara-dānava-yūthapānām
unmathnatām amṛta-labdhaya ādi-devaḥ |
pṛṣṭhena kacchapa-vapur vidadhāra gotraṁ
nidrākṣaṇo 'dri-parivarta-kaṣāṇa-kaṇḍūḥ || 13 ||

kūrmāvatāram āha | kṣīrodadhau kacchapa-vapuḥ san gotraṁ manthanārthaṁ mandara-giriṁ pṛṣṭhena dhṛtavān | kadā | amṛta-labdhaye kṣirābdhim unmathnatāṁ satām | nidrāyāḥ kṣaṇo 'vasara utsavo vā yasya saḥ | nidrāvasaraḥ kutas tatrāha | adreḥ parivartaḥ paribhrama eva kaṣāṇaḥ[[206]](#footnote-207) kaṣaṇaṁ gharṣaṇa-sukha-prado yasyāṁ sā kaṇḍūr yasya saḥ yad vā adri-parivarta eva kaṣaḥ kaṣaṇaṁ tena aṇiti apayātīti kaṣāṇā kaṇḍūr yasya || 13 ||

trai-viṣṭaporu-bhaya-hā sa nṛsiṁha-rūpaṁ
kṛtvā bhramad-bhrukuṭi-daṁṣṭra-karāla-vaktram |
daityendram āśu gadayābhipatantam ārād
ūrau nipātya vidadāra nakhaiḥ sphurantam || 14 ||

śrī-nṛsiṁhāvatāram āha | traiviṣṭapā devās teṣām uru-bhayaṁ hantīti tathā sa bhagavān | yad vā traiviṣṭapānāṁ devānām apy urubhayaṁ yasmāt tādṛśo hāso yasya tan nṛsiṁha-rūpam | atha vā hiraṇyakaśipo rājya-kāle traiviṣṭapānāṁ daityānām uru-bhayaṁ yasmāt tādṛśo hāso yasya tan nṛsiṁha-rūpam | kathambhūtam | bhramantyau bhrukuṭyau daṁṣṭrāś ca yasmiṁs tat-karālaṁ vaktraṁ yasmiṁs tat | daityendraṁ sphurantam ārāt samīpa eva gadayopalakṣitam abhipatantaṁ nakhair vidadāra || 14 ||

**antaḥ-sarasy uru-balena pade gṛhīto
grāheṇa yūtha-patir ambuja-hasta ārtaḥ |
āhedam[[207]](#footnote-208) ādi-puruṣākhila-loka-nātha
tīrtha-śravaḥ śravaṇa-maṅgala-nāmadheya || 15 ||**

hari-saṁjñakāvatāram āha — antar iti yugalena | gaja-yūthasya patiḥ | tīrtha-rūpaṁ śravo yaśo yasya sa tīrtha-śravāḥ he tīrtha-śravaḥ | śravaṇenaiva maṅgalaṁ nāmadheyaṁ yasya saḥ || 15 ||

**śrutvā haris tam araṇārthinam aprameyaś
cakrāyudhaḥ patagarāja-bhujādhirūḍhaḥ[[208]](#footnote-209) |
cakreṇa nakra-vadanaṁ vinipāṭya tasmād
dhaste pragṛhya bhagavān kṛpayojjahāra || 16 ||**

tad-vacanaṁ śrutvā śaraṇārthinaṁ taṁ haste śuṇḍāyāṁ pragṛhya | kiṁ kṛtvā | nakrasya grāhasya vadanaṁ vinipāṭya vidārya | tasmāt tad-vadanāt || 16 ||

**jyāyān guṇair avarajo 'py aditeḥ sutānāṁ
lokān vicakrama imān yad athādhiyajñaḥ |
kṣmāṁ[[209]](#footnote-210) vāmanena jagṛhe tripada-cchalena
yācñām ṛte pathi caran prabhubhir na cālyaḥ || 17 ||**

vāmanāvatāram āha | aditeḥ sutānāṁ dvādaśādityānāṁ madhye adhiyajño yajñādhiṣṭhātā viṣṇuḥ | avarajaḥ kanīyān api guṇair jyāyāñ jyeṣṭhaḥ | guṇānevāha | yady ata imāṁl lokān vicakrame pādanyāsaiḥ krāntavān | atha pratiśrutānantaram eva | tatra hetuḥ | baleḥ kṣmāṁ vāmana-rūpeṇa jagṛhe | nanv īśvaraḥ svayam kim iti durbalavat tathā vakre tatrāha | yāñcāṁ vinā dharma-mārge vartamāno na cālyaḥ aiśvaryān na bhraṁśanīya iti || 17 ||

**nārtho baler ayam urukrama-pāda-śaucam
 āpaḥ śikhā[[210]](#footnote-211) dhṛtavato vibudhādhipatyam |
yo vai pratiśrutam ṛte na cikīrṣad anyad
 ātmānam aṅga manasā haraye 'bhimene || 18 ||**

nanu tarhi yāñcayāpi cālanam anucitam evety āśaṅkya, tato 'dhikaṁ sva-sālokyādi- dāsyāmīty āśayena hṛtavān ity āha — nārtha iti | yad vibudhādhipatyam idānīṁ balāt prāptam agre dīyamānaṁ cāyaṁ baleḥ puruṣārtho na bhavati | kuta ity ata āha | ā apa iti cchedaḥ | urukramasya pāda-śaucaṁ caraṇa-kṣālana-rūpā apaḥ ā sarvato dhṛtavataḥ | kva | śikhā śikhāyāṁ | mūrdhnīty arthaḥ | kiṁca śukreṇa vāritaḥ śapto 'py aṅga he nārada, yaḥ pratiśrutaṁ vinānyan na cikīrṣat kartuṁ[[211]](#footnote-212) naicchat | yaś ca tṛtīya-pāda-pūraṇārthaṁ haraye ātmānaṁ deham apy abhimene 'ṅgīkṛtavān[[212]](#footnote-213) | evaṁ sa-dehaṁ trailokyaṁ śraddhayā dattavato vibudhādhipatyam artho na bhavatīty arthaḥ || 18 ||

**tubhyaṁ ca[[213]](#footnote-214) nārada bhṛśaṁ bhagavān vivṛddha-
bhāvena sādhu parituṣṭa uvāca yogam |
jñānaṁ ca bhāgavatam ātma-satattva-dīpaṁ
yad vāsudeva-śaraṇā vidur añjasaiva || 19 ||**

haṁsāvatāram āha — tubhyam iti | bhṛśaṁ vivṛddhena bhāvenātyudriktayā bhaktyā parituṣṭaḥ san bhakti-yogaṁ sādhu yathā tathā uvāca | jñānaṁ ceti jñāna-sādhanam | kiṁ tat | bhāgavataṁ nāma | kathambhūtam | tattvam eva sa-tattvam | ātma-tattva-dīpakam | vivṛddha-bhāveneti viśeṣaṇasya phalam āha — yad iti || 19 ||

**cakraṁ ca dikṣv avihataṁ daśasu sva-tejo
manvantareṣu manu-vaṁśa-dharo bibharti |
duṣṭeṣu rājasu damaṁ vyadadhāt sva-kīrtiṁ
satye tri-pṛṣṭha uśatīṁ prathayaṁś caritraiḥ || 20 ||**

tat-tan-manvantarāvatāram āha — cakram iti | sva-tejo nijaṁ prabhāvam eva cakraṁ sudarśanaṁ bibharti | cakravad apratihataṁ prabhāvaṁ bibhartīty arthaḥ | tad evāha | manu-vaṁśa-pālakaḥ san trayāṇāṁ lokānāṁ pṛṣṭhe upari sthite satyaloke 'pi kamanīyāṁ sva-kīrtiṁ vistārayan rājasu daṇḍaṁ vidhatte || 20 ||

**dhanvantariś ca bhagavān svayam eva kīrtir
nāmnā nṛṇāṁ puru-rujāṁ ruja āśu hanti |
yajñe ca bhāgam amṛtāyur-avāvarundha[[214]](#footnote-215)
āyuṣya-vedam anuśāsty avatīrya loke || 21 ||**

dhanvantary-avatāram āha | loke 'vatīrya dhanvantariḥ san puru-rujāṁ mahā-rogiṇāṁ sva-nāmnaiva rujo rogān hanti | svayam eva kīrtir iti kīrty-atiśayoktiḥ | amṛtaṁ[[215]](#footnote-216) maraṇa-śūnyam āyur yasmāt saḥ | ava avasannaṁ pūrvaṁ daityaiḥ pratibaddhaṁ yajñe bhāgam avarundhe labhate | avāpa ruddham iti pāṭhe 'py ayam evārthaḥ | āyur viṣayaṁ vedaṁ cānuśāsti pravartayati ||21||

**kṣatraṁ kṣayāya vidhinopabhṛtaṁ mahātmā
brahma-dhrug ujjhita-pathaṁ narakārti-lipsu** | **uddhanty asāv avani-kaṇṭakam ugra-vīryas**[[216]](#footnote-217) **triḥ-sapta-kṛtva urudhāra-paraśvadhena || 22 ||**

paraśurāmāvatāram āha | jagataḥ kṣayāya vidhinā daivenopabhṛtaṁ saṁvardhitaṁ, mṛtyave samarpitam iti vā | brāhmaṇebhyo druhyatīti tathā ata ujjhitaḥ panthā veda-mārgo yena | ata eva narakārtiṁ lipsatīva | evambhūtam avaneḥ kaṇṭaka-tulyaṁ kṣatram asau mahātmā harir uddhanty utpāṭayati, dīrgha-tīkṣṇa-dhāreṇa paraśunā ||22||

**asmat-prasāda-sumukhaḥ kalayā kaleśa
ikṣvāku-vaṁśa avatīrya guror nideśe** | **tiṣṭhan vanaṁ sa-dayitānuja āviveśa
yasmin virudhya daśa-kandhara ārtim ārcchat || 23 ||**

rāmāvatāram āha tribhiḥ — asmad iti | asmākaṁ brahmādīnāṁ prasāde sumukhaḥ, kalayā bharatādi-rūpayā saha, kalā māyā tasyā īśo guror daśarathasyājñāyāṁ tiṣṭhan sītā-lakṣaṇābhyāṁ sahito vanam aviveśa | yasmin virodhaṁ kṛtvā rāvaṇo nāśaṁ prāptaḥ ||23||

**yasmā adād udadhir ūḍha-bhayāṅga-vepo
mārgaṁ sapady ari-puraṁ haravad didhakṣoḥ** | **dūre suhṛn-mathita-roṣa-suśoṇa**[[217]](#footnote-218)**-dṛṣṭyā
tātapyamāna-makaroraga-nakra-cakraḥ || 24 ||**

yasmai rāmāyodadhir mārgaṁ dadau | sapadi śīghraṁ haro yathā tripuraṁ didhakṣus tadvad aripuraṁ laṅkāṁ dagdhum icchatoḥ | ṣaṣṭhī caturthy-arthe | yad vā pañcamīyam | didhakṣoḥ rāmād yad bhayaṁ prāptaṁ tenāṅge kampo yasyeti | kathambhūta udadhiḥ | ūdhaṁ prāptaṁ yad bhayaṁ tenāṅgeṣu vepaḥ kampo yasya | atra hetuḥ — dūre vartamānā suhṛt sītā tayā nimitta-bhūtayā mathitaḥ kṣubhito roṣas tena suśoṇātyaruṇā dṛṣṭis tayā 'tyantaṁ tapyamānaṁ makarāṇām uragāṇāṁ nakrāṇāṁ ca cakraṁ yasmin ||24||

**vakṣaḥ-sthala-sparśa-rugna-mahendra-vāha-
dantair viḍambita-kakubjuṣa**[[218]](#footnote-219) **ūḍha-hāsam** | **sadyo 'subhiḥ saha vineṣyati dāra-hartur
visphūrjitair dhanuṣa uccarato 'dhisainye || 25 ||**

kiñca yuddhe rāvaṇasya vakṣaḥ-sthala-sparśena rugṇā bhagnā ye mahendra-vāhasyairāvatasya dantās tair viḍambitāḥ svadhavalimnā dhavalīkṛtāḥ | tat-tad-dikṣu patitaiḥ prakāśitā ity arthaḥ | yā evambhūtāḥ kukubho diśas tā juṣate sevate pālayatīti vā tathā tasya dāra-hartū rāvaṇasya aho mat-samaḥ ko 'nyo 'stīti mahā-garveṇoḍhaṁ prāptaṁ hāsam asubhiḥ prāṇaiḥ saha sadyaḥ śīghraṁ vineṣyaty apaneṣyati | kaiḥ | dhanuṣo vispūrjitaiḥ ṭaṅkāra-ghoṣair eva | kathambhūtasya | adhisainye sva-para-sainya-madhye uccarata utkarṣeṇa vicarataḥ | kakub-jaya-rūḍha-hāsam iti pāṭhe dantair ujjvalitānāṁ kakubhāṁ jayena yo rūḍha-hāsaḥ sañjāto garvas tam apaneṣyatīty arthaḥ ||25||

**bhūmeḥ suretara-varūtha-vimarditāyāḥ
kleśa-vyayāya kalayā sita-kṛṣṇa-keśaḥ** | **jātaḥ kariṣyati janānupalakṣya-mārgaḥ
karmāṇi cātma-mahimopanibandhanāni || 26 ||**

śrī-kṛṣṇāvatāram āha — bhūmer iti daśabhiḥ | suretarā asurāṁśa-bhūtā rājānas teṣāṁ varūthaiḥ sainyair vimarditāyā bhāreṇa pīḍātāyāḥ | kalayā rāmeṇa saha jātaḥ san | ko 'sau jātaḥ | sita-kṛṣṇau keśau yasya bhagavataḥ sa eva sākṣāt | sita-kṛṣṇa-keśatvaṁ śobhaiva na tu vayaḥ-pariṇāma-kṛtam, avikāritvāt | yat tūktaṁ viṣṇu-purāṇe — ujjahārātmanaḥ keśau sita-kṛṣṇau mahāmune iti | yac ca bhārate —

sa cāpi keśau harir ujjajahne śuklam ekam aparaṁ cāpi kṛṣṇam |

tau cāpi keśāvāviśetāṁ yadūnāṁ kule striyau rohiṇīṁ devakīṁ ca ||

tayor eko balabhadro babhūva yo 'sau śvetas tasya devasya keśaḥ |

kṛṣṇo dvitīyaḥ keśavaḥ sambabhūva keśo yo 'sau varṇataḥ kṛṣṇa uktaḥ || iti |

tat tu na keśa-mātrāv avatārābhiprāyaṁ, kintu bhū-bhārāvataraṇa-rūpaṁ kāryaṁ kiyad etan mat-keśāv evaitat kartuṁ śaktāv iti dyotanārtham | rāma-kṛṣṇayor varṇa-sūcanārthaṁ ca keśoddharaṇam iti gamyate | anyathā tatraiva pūrva-para-virodhāpatteḥ, kṛṣṇas tu bhagavān svayam iti etad-virodhāc ca | kathambhūtaḥ | parameśvaratayā janair anupalakṣyo mārgo yasya | tarhīśvaratve kiṁ pramāṇam, atimānuṣa-karmāny athānupapattir evety āha | ātmano mahinā upanibadhyate 'bhivyajyate yeṣu tāni ||26||

**tokena jīva-haraṇaṁ yad ulūki-kāyās
trai-māsikasya ca padā śakaṭo 'pavṛttaḥ** | **yad riṅgatāntara-gatena divi-spṛśor vā
unmūlanaṁ tv itarathārjunayor na bhāvyam || 27 ||**

etad eva prapañcayati — tokenety ādinā | bālena pūtanāyā jīva-haraṇam | yad riṅgatā jānubhyāṁ gacchatā antaraṁ gatena madhyaṁ prāptena | divi-spṛśor atyuccayoḥ | itarathā 'nīśvaratve tan na bhavitavyam ||27||

**yad**[[219]](#footnote-220) **vai vraje vraja-paśūn viṣatoya-pīthān**[[220]](#footnote-221) **pālāṁs tv ajīvayad anugraha-dṛṣṭi-vṛṣṭyā** | **tac-chuddhaye 'ti-viṣa-vīrya-vilola-jihvam
uccāṭayiṣyad uragaṁ viharan hradinyām || 28 ||**

viṣa-toya-pīthān viṣamaya-toyasya pīthaṁ pānaṁ yeṣāṁ tān pālān gopāṁś ca kṛpā-dṛṣṭi-sudhā-vṛṣṭhyā jīvayiṣyatīti | yamunāyāṁ krīḍann uragaṁ kāliyam uccāṭayiṣyati | tac-chuddhaye tasya hradinyā nirviṣatvāya | ati-viṣa-vīryeṇa vilolā 'ticañcalā jihvā yasya ||28||

**tat karma divyam iva**[[221]](#footnote-222) **yan niśi niḥśayānaṁ
dāvāgninā śuci-vane paridahyamāne** | **unneṣyati vrajam ato 'vasitānta-kālaṁ
netre pidhāpya sabalo 'nadhigamya-vīryaḥ || 29 ||**

divyam alaukikam iveti lokoktiḥ | unneṣyaty uddhariṣyati | śuci-grīṣmas tat-sambandhini vane | śuṣka ity arthaḥ | ato dāvāgner hetor avasito niścito 'nta-kālo yasya tam | sa-balaḥ sa-rāmaḥ | anadhigamyaṁ durjñeyaṁ vīryaṁ yasya | tatra niśi niḥśayānam iti kāliya-damane rātryāṁ yamunā-tīre | netre pidhāyya pihito kāriyatveti muñjāṭavyām[[222]](#footnote-223) iti jñeyam ||29||

**gṛhṇīta yad yad upabandham amuṣya mātā
śulbaṁ sutasya na tu tat tad amuṣya māti** | **yaj jṛmbhato 'sya vadane bhuvanāni gopī
saṁvīkṣya śaṅkita-manāḥ pratibodhitāsīt || 30 ||**

upabadhyate 'nenety upabandhaṁ tat-sādhanaṁ śulbaṁ dāma amuṣya mātā yaśodā 'grahīt | amuṣyodare na māti bandhana-saṁmitaṁ na bhavati | na pūryata ity arthaḥ | gopī yaśodā saṁvīkṣya dṛṣṭvā pratibodhitā nijaiśvaryaṁ jñāpitā āsīd iti yat, tac ca karma divyam iveti sarvatra pūrveṇānvayaḥ ||30||

**nandaṁ ca mokṣyati bhayād varuṇasya pāśād
gopān bileṣu pihitān maya-sūnunā ca** | **ahny āpṛtaṁ niśi śayānam atiśrameṇa
loke**[[223]](#footnote-224) **vikuṇṭha upaneṣyati gokulaṁ sma || 31 ||**

varuṇasya pāśād yad bhayaṁ tasmān mocayiṣyati | maya-sūnunā vyoma-nāmnā | ahni āpṛtaṁ[[224]](#footnote-225) vyāpāra-yuktaṁ niśi śayānam iti ca vaikuṇṭha-prāpti-sādhanānuṣṭhānābhāvo darśitaḥ | upaneṣyati prāpayiṣyati gokula-vāsinaṁ janam | smety āścarye || 31 ||

**gopair makhe pratihate vraja-viplavāya
deve 'bhivarṣati paśūn kṛpayā rirakṣuḥ |
dhartocchilīndhram iva sapta-dināni sapta-
varṣo mahīdhram [[225]](#footnote-226)anaghaika-kare salīlam || 32 ||**

deve indre | paśūn rirakṣuḥ | rirakṣiṣur ity arthaḥ | anaghe śrama-rahite ekasminn eva kare salīlaṁ yathā tathā mahīdhraṁ govardhanaṁ dhartā dhārayiṣyati | ucchilīndhram udgataṁ chatrākam iva | sapta-varṣāṇi vayo yasya saḥ || 32 ||

**krīḍan vane niśi niśākara-raśmi-gauryāṁ
rāsonmukhaḥ[[226]](#footnote-227) kala-padāyata-mūrcchitena |
uddīpita-smara-rujāṁ vraja-bhṛd-vadhūnāṁ
hartur hariṣyati śiro dhanadānugasya || 33 ||**

niśi rātrau | niśākara-raśmibhir gaur yāṁ dhavalāyām | vane krīḍan kalāni mañjulāni padāni yasmiṁs tac ca tad āyataṁ dīrghaṁ mūrcchitam ālāpa-viśeṣa-yuktaṁ gatiṁ tenoddīpitaḥ smara eva ruk yāsāṁ tāsāṁ gopīnāṁ hartuḥ śaṅkhacūḍasya śiro hariṣyati || 33 ||

**ye ca pralamba-khara-dardura-keśy-ariṣṭa-
mallebha-kaṁsa-yavanāḥ kapi-pauṇḍrakādyāḥ |
anye ca śālva-kuja-balvala-dantavakra-
saptokṣa-śambara-vidūratha-rukmi-mukhyāḥ || 34 ||**

ye ca prasambādayas te sarve hariṇā hetu-bhūtena tadīyaṁ nilayam adarśanaṁ darśanāyogyaṁ vaikuṇṭham alaṁ yāsyantīty uttareṇānvayaḥ | kharo dhenukaḥ, dardura iva darduro bakaḥ, ibhaḥ kuvalayāpīḍaḥ, kujo narakaḥ, kapir dvividaḥ || 34 ||

**ye vā mṛdhe samiti-śālina ātta-cāpāḥ
kāmboja-matsya-kuru-sṛñjaya-kaikayādyāḥ |
yāsyanty adarśanam alaṁ[[227]](#footnote-228) bala-pārtha-bhīma-
vyājāhvayena hariṇā nilayaṁ tadīyam || 35 ||**

ye ca mṛdhe ātta-cāpāḥ, samitau saṁgrāme śālante ślāghante te samiti-śālinaḥ | nanu pralamba-khara-kapi-balvala-rukmi-pramukhā valabhadreṇa nihatāḥ, kāmbojādayaś ca bhīmārjunādibhiḥ, śambaraḥ pradyumnena, yavano mucukundena, na tu hariṇā tatrāha | balo bhīmaḥ pārtha ity ādayo vyājāhvayāḥ kapaṭa-nāmāni yasya tena | saptokṣāṇas tu tena damitāḥ kālāntare[[228]](#footnote-229) yāsyantīti bhāvaḥ | etac ca sarvam api karma divyam iva, tac cānyathā na bhāvyam iti pūrveṇaiva sambandhaḥ || 35 ||

kālena mīlita-dhiyām avamṛśya nṝṇāṁ
stokāyuṣāṁ sva-nigamo bata dūra-pāraḥ |
āvirhitas tv anuyugaṁ sa hi satyavatyāṁ
veda-drumaṁ viṭa-paśo vibhajiṣyati sma || 36 ||

vyāsāvatāram āha | anuyugaṁ mīlitā saṁkucitā dhīr yeṣāṁ | stokam alpam āyur yeṣāṁ teṣāṁ sva-nigamaḥ sva-kṛto veda-rāśir batāho dūre pāraṁ yasyeti durgam ity avamṛśya satyavatyām āvirbhūtaḥ san sa eva hariḥ | viṭa-paśaḥ śākhābhedena || 36 ||

deva-dviṣāṁ nigama-vartmani niṣṭhitānāṁ
pūrbhir mayena vihitābhir adṛśya-tūrbhiḥ |
lokān ghnatāṁ mati-vimoham atipralobhaṁ
veṣaṁ vidhāya bahu bhāṣyata aupadharmyam || 37 ||

buddhāvatāram āha | deva-dviṣāṁ nigama-vartmani veda-mārge niṣṭhitānāṁ nitarāṁ sthitānām | tad-balena ca pūrbhiḥ purībhiḥ[[229]](#footnote-230) | adṛśya-tūrbhir alakṣya-vegābhiḥ | mater vimoho yogyatā-tyāgo yasmāt, mateḥ pralobhaś cāyukta-svīkāro yasmāt taṁ pākhaṇḍa-veṣaṁ vidhāya tenaupadharmyaṁ pākhaṇḍa-dharmam | svārthe ṣyañ | bahu bhāṣiṣyata ity arthaḥ || 37 ||

**yarhy ālayeṣv api satāṁ na hareḥ kathāḥ syuḥ
pāṣaṇḍino dvija-janā vṛṣalā[[230]](#footnote-231) nṛdevāḥ |
svāhā svadhā vaṣaḍ iti sma giro na yatra
śāstā bhaviṣyati kaler bhagavān yugānte || 38 ||**

kalky-avatāram āha | yarhi yadā satām apy ālayeṣu gṛheṣu hareḥ kathā na syuḥ, traivarṇikāḥ pākhaṇḍinaḥ[[231]](#footnote-232) syuḥ, śūdrāś ca rājānaḥ syus tadā kalki-rūpeṇa kaleḥ śāstā bhaviṣyati | atra ca brahma-nārada-saṁvādāt prāgbhāvino varāhādayaḥ, manvantarāvatārās tu bhūtā bhāvinaś ca, dhanvantari-paraśurāmau tadā vartete, śrī-rāmādayas tu bhāvinaḥ, tatra tu kvacid bhūtādi-nirdeśaś chāndasa iti draṣṭavyam || 38 ||

**sarge tapo 'ham ṛṣayo nava ye prajeśāḥ**

**sthāne 'tha dharma-makha-manv-amarāvanīśāḥ |
ante tv adharma-hara-manyu-vaśāsurādyā[[232]](#footnote-233)
māyā-vibhūtaya imāḥ puru-śakti-bhājaḥ || 39 ||**

sṛṣṭy-ādi-kārya-bhedena māyā-guṇāvatāra-vibhūtīr āha — sarga iti | sthāne sthitau | makho viṣṇuḥ | dharmaś ca makhaś ca manavaś ca amarāś ca avanīśāś ca | ante saṁhāre | haro rudraḥ | manyu-vaśāḥ sarpāḥ | bahu-śakti-dhāriṇo bhagavata imā māyā-vibhūtayaḥ || 39 ||

**viṣṇor nu vīrya-gaṇanāṁ katamo 'rhatīha
yaḥ pārthivāny api kavir vimame rajāṁsi |
caskambha yaḥ sva-raṁhasā 'skhalatā[[233]](#footnote-234) tri-pṛṣṭhaṁ
yasmāt tri-sāmya-sadanād uru-kampayānam || 40 ||**

idaṁ mayā saṁkṣepeṇoktaṁ vistareṇa vaktuṁ na ko 'pi samartha ity āha | pṛthivyāḥ paramāṇūn api yo vimame gaṇitavāṁs tādṛśo 'pi ko nu viṣṇor vīrya-gaṇanāṁ kartum arhati | kathambhūtasya | yo viṣṇus tri-pṛṣṭhaṁ satyalokaṁ caskambha dhṛtavān | kim iti caskambha | yasmān traivikrame 'skhalatā pratighāta-śūnyena svaraṁhasā sva-pāda-vegena tri-sāmya-rūpaṁ[[234]](#footnote-235) sadanam adhiṣṭhānaṁ pradhānaṁ tasmād ārabhyoruadhikaṁ kampayānaṁ kampamānam, kampena yānaṁ yasyeti vā | ataḥ kāraṇāc caskambha | ā tri-pṛṣṭham iti vā cchedaḥ, satyalokam abhivyāpya yaḥ sarvaṁ dhṛtavān ity arthaḥ | tathā ca mantraḥ viṣṇor nu kam[[235]](#footnote-236) iti | asyārthaḥ — viṣṇor nu vīryāṇi kaṁ pravocam, kaḥ prāvocad ity arthaḥ | yaḥ pārthivāni rajāṁsy api vimame so 'pi | yo viṣṇus tredhā vicakramāṇas trivikramaṁ kurvann uttaraṁ lokam askabhāyad avaṣṭabdhavān | kathambhūtam | sadhastham | sahasya sadhādeśaḥ | tiṣṭhantīti sthāḥ, tatra-sthair devaiḥ saha vartamānam ity arthaḥ || 40 ||

nāntaṁ vidāmy aham amī munayo 'gra-jās te
māyā-balasya puruṣasya kuto 'varā ye |
gāyan guṇān daśa-śatānana ādi-devaḥ
śeṣo 'dhunāpi samavasyati nāsya pāram || 41 ||

etat prapañcayati — nāntam iti | puruṣāsya yan-māyā-balaṁ[[236]](#footnote-237) tasyāntaṁ na vidāmi na vedmi | daśa-śatāny ānanāni yasya sa śeṣo 'py asya guṇān gāyan pāraṁ na samavasyati na prāpnoti || 41 ||

yeṣāṁ sa eṣa bhagavān dayayed anantaḥ
sarvātmanāśrita-pado yadi nirvyalīkam |
te dustarām atitaranti ca deva-māyāṁ
naiṣāṁ mamāham iti dhīḥ śva-śṛgāla-bhakṣye || 42 ||

yadi na ko 'pi vidanti tarhi kathaṁ mucyeran tat-kṛpayaivety āha — yeṣām iti | dayayed dayāṁ kuryāt | te ca yadi niṣkapaṭam āśrita-caraṇāḥ bhavanti | te dustarāṁ deva-māyām atitaranti | ca-kārān māyā-vaibhavaṁ vidanti ca | atheti[[237]](#footnote-238) vā pāṭhaḥ | pratyakṣam eva teṣāṁ māyā-taraṇam ity āha — naiṣām iti | śva-śṛgālānāṁ bhakṣye dehe || 42 ||

vedāham aṅga paramasya hi yoga-māyāṁ
yūyaṁ bhavaś ca bhagavān atha daitya-varyaḥ |
patnī manoḥ sa ca manuś ca tad-ātmajāś ca
prācīnabarhir ṛbhur aṅga uta dhruvaś ca || 43 ||

antar-jñānābhāve 'pi māyeyam iti jñānaṁ tat-kṛpayā bahūnām astīty āha — vedāham iti tribhiḥ | yūyam iti sanakādīn antarbhāvya bahutvam | daitya-varyaḥ prahlādaḥ | manuḥ svāyambhuvas tasya patnī śatarūpā ca | tad-ātmajāḥ priya-vratottānapādau putrau kanyāś ca[[238]](#footnote-239) | prācīnabarhiṣo visarga-lopaś chāndasaḥ | aṅgo vena-pitā || 43 ||

ikṣvākur aila-mucukunda-videha-gādhi-
raghv-ambarīṣa-sagarā gaya-nāhuṣādyāḥ |
māndhātr-alarka-śatadhanv-anu-rantidevā
devavrato balir amūrttarayo dilīpaḥ || 44 ||

śatadhanuḥ anuś ca | sandhir ārṣaḥ | rantidevā iti pāṭhaḥ sugamaḥ | eka-padye[[239]](#footnote-240) etaiḥ sahito devavrata ity arthaḥ || 44 ||

**saubhary-utaṅka[[240]](#footnote-241)-śibi-devala-pippalāda-
sārasvatoddhava[[241]](#footnote-242)-parāśara-bhūriṣeṇāḥ |
ye 'nye vibhīṣaṇa-hanūmad-upendradatta[[242]](#footnote-243)-
pārthārṣṭiṣeṇa-vidura-śrutadeva-varyāḥ || 45 ||**

upendradattaḥ śukaḥ | vibhīṣaṇādayo varyā mukhyā yeṣāṁ te || 45 ||

te vai vidanty atitaranti ca deva-māyāṁ
strī-śūdra-hūṇa-śabarā api pāpa-jīvāḥ |
yady adbhuta-krama-parāyaṇa-śīla-śikṣās
tiryag-janā api kim u śruta-dhāraṇā ye || 46 ||

kiṁ bahunā sat-saṅgena sarve 'pi vidantīty āha — te vā iti | adbhutāḥ kramāḥ pādanyāsā yasya hares tat-parāyaṇās tad-bhaktās teṣāṁ śīle śikṣā yeṣāṁ te tathā yadi bhavanti tarhi te 'pi vidantīty arthaḥ | śruta-dhāraṇā[[243]](#footnote-244) brāhmaṇās te deva-māyāṁ vidantīti kim u vaktavyam | śubheti pāṭhe śubhe bhagavato rūpe dhāraṇā mano-niyamanaṁ yeṣāṁ te vidantīti kim u vaktavyam || 46 ||

śaśvat praśāntam abhayaṁ pratibodha-mātraṁ
śuddhaṁ samaṁ sad-asataḥ paramātma-tattvam |
śabdo na yatra puru-kārakavān kriyārtho
māyā paraity abhimukhe ca vilajjamānā || 47 ||

kiṁ tad-bhagavataḥ svarūpaṁ yasmin manodhāraṇāṁ vidhāya māyāṁ tarantīty apekṣāyām āha — śaśvad iti dvābhyām | yad brahmeti vidur munayas tad vai bhagavataḥ padaṁ svarūpam | kiṁ tad brahma tad āha | ajasraṁ nityam ca tat sukhaṁ ca viśokaṁ ceti | ajasra-sukhatve hetuḥ — śaśvat sadā praśāntam | ato nitya-sukha-rūpam | viśokatve hetuḥ — abhayam | tat kutaḥ | yataḥ samaṁ bheda-śūnyam | ato 'bhayam dvitīyād vai bhayaṁ bhavati iti śruteḥ | tat kutaḥ | yataḥ pratibodha-mātraṁ jñānaikarasam | nanu jñānasyāpi nīla-pītādy-ākāreṇa cakṣur-ādi-karaṇa-bhedena ca bhedo dṛśyate, na | śuddhaṁ nirmalam | nanu darśito viṣaya-karaṇoparāga-rūpo[[244]](#footnote-245) mala ity ata āha | sad-asataḥ paraṁ viṣaya-karaṇa-saṅga-śūnyam | vṛtter eva[[245]](#footnote-246) tad-uparāgo na jñānasyeti bhāvaḥ | nanu tathāpi jñātrā saha bhedaḥ syāt | na, ātma-tattvam ātmano jñātuḥ svarūpam eva, tan na, tato bhinnam | nanu taṁ tv aupaniṣadaṁ puruṣaṁ pṛcchāmi iti śabda-bodhatva-pratīteḥ kuto bodha-rūpatvaṁ tatrāha — śabdo na yatreti | āropita-nivṛttāv eva śabdasya vyāpāro na tad-bodha ity arthaḥ | nanu ca bhavatu nāma nirasta-bheda-jñāna-rūpatvād viśokatvaṁ, sukhasya tu nānā-kāraka-sādhya-kriyā-phalatvāt katham ajasra-sukhatvaṁ tasyety ata āha | yatra bahu-kāraka-sādhyaḥ kriyārthaḥ utpādyāpy avikārya-saṁskārya-rūpaṁ caturvidhaṁ[[246]](#footnote-247) kriyā-phalaṁ ca nāsti | indriyair jñānāṁśābhivyaktir iva kriyābhir ānandāṁśābhivyakti-mātraṁ kriyate notpattyādikam iti bhāvaḥ | nanu utpattyādy-abhāve 'pi[[247]](#footnote-248) māyā-malāpākaraṇena vikāryatvam eva syād vrīhīṇām iva tuṣāpākaraṇenety āśaṅkyāha | māyā 'bhimukhe sthātuṁ vilajjamāneva yasmāt paraiti dūrato 'pasarati || 47 ||

**tad vai padaṁ bhagavataḥ paramasya puṁso
brahmeti yad vidur ajasra-sukhaṁ viśokam |
sadhryaṅ niyamya yatayo yama-karta-hetiṁ
jahyuḥ svarāḍ iva nipāna-khanitram indraḥ || 48 ||**

tasmād evambhūte bhagavati niyamita-manasāṁ kṛtārthānāṁ na kim api kṛtyam astīty āha | sahāñcatīti sadhryaṅ sahacaraṁ sano yaṁ prati niyamya yasmin sthirīkṛtya yatayo yatna-śīlāḥ karto bhedas tan-nirāso 'kartas tatra hetiṁ sādhanaṁ jahyus tyajeyuḥ | anupayogāt tan nādriyanta ity arthaḥ | upayogābhāvena sādhanānādare dṛṣṭāntaḥ — nipīyate 'sminn iti nipānaṁ kūpas tasya khanitraṁ khanana-sādhanaṁ yathā svarāṭ svayam eva parjanya-rūpeṇa virājamāna indro nādatte tadvad iti | yad vā svenaiva rājata iti svarāṭ daridraḥ sa yathā indraḥ samṛddhaḥ san karma-kāradaśāyāṁ gṛhītaṁ nipāna-khanitraṁ jahāti tadvad ity arthaḥ || 48 ||

**sa śreyasām api vibhur bhagavān yato 'sya
bhāva-svabhāva-vihitasya sataḥ prasiddhiḥ |
dehe sva-dhātu-vigame 'nuviśīryamāṇe
vyomeva tatra puruṣo na viśīryate 'jaḥ || 49 ||**

evaṁ tāvad ajasra-sukhaṁ viśokaṁ brahmaiva bhagavataḥ svarūpaṁ tat-prāptānāṁ ca na prāpyaṁ kṛtyaṁ vā kiṁcid astīty uktam | idānīṁ tataḥ prāk sa eva sarva-phala-dātā sarva-karma-pravartakaś cety āha | sa eva śreyasāṁ phalānāṁ vibhur dātāpi | tatra hetuḥ — bhāvānāṁ brāhmaṇādīnāṁ svabhāvaiḥ śama-damādibhir viśeṣaṇair vihitasyāsya sataḥ śubhasya karmaṇo yataḥ pravartakāt prasiddhiḥ | yad vā bhāvānāṁ mahad-ādīnāṁ svabhāvena pariṇāmena vihitasya sataḥ kāryasya prasiddhiḥ | sa eva svargādīnāṁ dātety arthaḥ | nanu karma-kartur mṛtasya kathaṁ svargādi-phalaṁ syāt tatrāḥa | svārambhaka-dhātūnāṁ[[248]](#footnote-249) bhūtānāṁ vigame viyoge sati anv anu viśīryamāṇe 'pi dehe tatra-sthaṁ vyomeva yas tena saha na viśīryate | yato 'jas tena saha na jātaḥ tasya puruṣasya śreyasāṁ prabhur ity arthaḥ || 49 ||

**so 'yaṁ te 'bhihitas tāta bhagavān viśva-bhāvanaḥ |
samāsena harer nānyad anyasmāt sad-asac ca yat || 50 ||**

adhyāya-trayasyārtham upasaṁharati | so 'yaṁ te samāsena saṁkṣepeṇābhihitaḥ | tam evāha | sad-asat-kāryaṁ kāraṇaṁ ca harer anyan na bhavati | nanu hares tad-avyatireke tad-gatavikāra-prasaṅgaḥ syāt, na | anyasmāt kāraṇabhūto hariḥ kāryād vyatirikta ity arthaḥ || 50 ||

**idaṁ bhāgavataṁ nāma yan me bhagavatoditam |
saṁgraho 'yaṁ vibhūtīnāṁ tvam etad vipulī kuru || 51 ||**

ayaṁ ca vibhūtīnāṁ saṁgraha uditaḥ || 51 ||

**yathā harau bhagavati nṛṇāṁ bhaktir bhaviṣyati |
sarvātmany akhilādhāre iti saṁkalpya varṇaya || 52 ||**

yathā varṇitena nṛṇāṁ bhaktir bhaviṣyatīty evaṁ saṁkalpya saṁcintya tathā hari-līlā-prādhānyena śrīmad-bhāgavataṁ varṇaya | na tu bhakti-rasa-vighātena kevalaṁ tattvam ity arthaḥ || 52 ||

**māyāṁ[[249]](#footnote-250) varṇayato 'muṣya īśvarasyānumodataḥ |
śṛṇvataḥ śraddhayā nityaṁ māyayātmā na muhyati || 53 ||**

nanu līlā māyāśrayā kiṁ tad-varṇanenety ata āha — māyām iti || 53 ||

iti śrīmad-bhāgavate mahā-purāṇe dvitīya-skandhe bhā. dī. ṭīkāyāṁ saptamo 'dhāyaḥ

|| 7 ||

atha aṣṭamo 'dhāyaḥ ||

aṣṭame deha-saṁbandham ākṣipann īśa-jīvayoḥ |

bahūn parīkṣid āpṛcchat purāṇārthān bubhutsitān || 1 ||

**rājovāca**

**brahmaṇā codito brahman guṇākhyāne 'guṇasya ca |
yasmai yasmai yathā prāha nārado deva-darśanaḥ || 1 ||**

**etad veditum icchāmi tattvaṁ tattva-vidāṁ vara |
harer adbhuta-vīryasya kathā loka-sumaṅgalāḥ || 2 ||**

tvam etad vipulī kurv ity uktaṁ tad eva vipulīkaraṇaṁ pṛcchati — brahmaṇeti tribhiḥ | aguṇasya guṇātītasyāpi | devavad darśanaṁ yasya saḥ || 1 || 2 ||

kathayasva mahābhāga yathāham akhilātmani |
kṛṣṇe niveśya niḥsaṅgaṁ manas tyakṣye kalevaram || 3 ||

niḥsaṅgaṁ manaḥ śrī-kṛṣṇe niveśyeti sva-prayatno darśitaḥ || 3 ||

śṛṇvataḥ śraddhayā nityaṁ gṛṇataś ca sva-ceṣṭitam |
kālena nātidīrgheṇa bhagavān viśate hṛdi || 4 ||

so 'pi śraddhayā śṛṇvato nāvaśyaka ity āha — śṛṇvata iti | sva-prayatnaṁ vināpi bhagavān svayam eva hṛdi viśati || 4 ||

praviṣṭaḥ karṇa-randhreṇa svānāṁ bhāva-saroruham |
dhunoti śamalaṁ kṛṣṇaḥ salilasya yathā śarat || 5 ||

bhāva-saroruhaṁ[[250]](#footnote-251) hṛdaya-kamalaṁ praviṣṭaś ca tad-gataṁ sarvaṁ[[251]](#footnote-252) malaṁ dhunoti | salilasyeti | dravyāntara-vyāmiśraṇādinā kumbha-sthe jale śodhite tad eva kevalaṁ śudhyati na tu nadī-taḍāgādi-gatam, sa ca malaḥ kumbhasyāntas tiṣṭhaty eva na tu sarvathā vilīyate | ata eva kiṁcic calanena punaḥ kṣubhyati ca | evaṁ tapodānādi prāyaścittaṁ na sarvathā sarveṣāṁ sarvaṁ pāpaṁ dhunoti, kintu sāvaśeṣam, tac ca kasyacid eva, kiṁcid eva, hṛdi praviṣṭa-mātras tu śrī-kṛṣṇaḥ sarveṣāṁ[[252]](#footnote-253) sarvaṁ pāpaṁ niḥśeṣaṁ haratīty anena dṛṣṭāntenoktaṁ — salilasya malaṁ yathā śarad iti || 5 ||

**dhautātmā puruṣaḥ kṛṣṇa-pāda-mūlaṁ na muñcati |
mukta-sarva-parikleśaḥ pānthaḥ sva-śaraṇaṁ yathā || 6 ||**

tataś ca kṛtārtho bhavatīty āha | dhautātmā niṣpāpaḥ | muktāḥ sarve rāga-dveṣādayaḥ parikleśā yena | pānthaḥ pravāsād āgataḥ svasya śaraṇaṁ[[253]](#footnote-254) gṛhaṁ yathā na muñcati tadvat || 6 ||

**yad adhātu-mato brahman dehārambho 'sya dhātubhiḥ |
yadṛcchayā hetunā vā bhavanto jānate yathā || 7 ||**

tad evaṁ śravaṇautsukyam āviṣkṛtya sandigdhān arthān pṛcchati | adhātu-mataḥ dhātavo mahābhūtāni tat-saṁbandha-śūnyasyāsya laukikasyātmano jīvasya dhātubhir dehārambha iti yat | etat kim | yadṛcchayā nirnimittaṁ hetunā vā karmādinā bhavanto yathāvaj jānate | ataḥ kathayantv iti śeṣaḥ || 7 ||

āsīd yad-udarāt padmaṁ loka-saṁsthana-lakṣaṇam |
yāvān ayaṁ vai puruṣa iyattāvayavaiḥ pṛthak |
tāvān asāv iti proktaḥ saṁsthāvayavavān iva || 8 ||

yaś cāsāv īśvaraḥ so 'py etat-tulya-dahevān proktaḥ, atas tasya ko viśeṣa ity āśayena pṛcchati — āsīd iti sārdhena | lokānāṁ saṁsthānaṁ racanā tad eva lakṣaṇaṁ svarūpaṁ yasya tas trailokyātmakaṁ padmaṁ yasyodarād āsīt | asāv īśvara iyattāyuktaiḥ svaparimitair avayavair ayaṁ laukikaḥ puruṣo yāvān yat saṁkhyākāvayava-yuktas tāvān proktaḥ saṁsthāvān avayavavān iva ca proktaḥ | ataḥ ko viśeṣas tasyeti || 8 ||

ajaḥ sṛjati bhūtāni bhūtātmā yad-anugrahāt |
dadṛśe yena tad-rūpaṁ nābhi-padma-samudbhavaḥ || 9 ||

avaśyaṁ ca viśeṣo vācya ity āha | ajo brahmā bhūtānāṁ vyaṣṭy-upādhīnām ātmā niyantā, samaṣṭy-upādhitvāt | yena cānugṛhṇatā tasya rūpaṁ dadṛśe dṛṣṭavān | etac ca

tasyāpi[[254]](#footnote-255) draṣṭur īśasya kūṭasthasyākhilātmanaḥ |

sṛjyaṁ sṛjāmi sṛṣṭo 'ham īkṣayaivābhicoditaḥ ||

ity ādinoktam anūdyate | agre tu spaṣṭaṁ bhaviṣyati || 9 ||

sa cāpi yatra puruṣo viśva-sthity-udbhavāpyayaḥ |
muktvātma-māyāṁ māyeśaḥ śete sarva-guhāśayaḥ || 10 ||

praśnāntaram āha — sa cāpīti | yatra śete yena rūpeṇāvatiṣṭhate | viśvasya sthity-ādayo yasmāt | evam-ādi-praśnānāṁ tattvato 'rhasy udāhartum[[255]](#footnote-256) iti sarvānte kriyayā sambandhaḥ || 10 ||

**puruṣāvayavair lokāḥ sapālāḥ pūrva-kalpitāḥ |
lokair amuṣyāvayavāḥ sa-pālair iti śuśruma || 11 ||**

praśnāntaram āha | puruṣasyāvayavaiḥ pūrvaṁ kalpitāḥ yasyehāvayavair lokān kalpayanti[[256]](#footnote-257) ity ādau | lokaiś cāmuṣyāvayavā iti pātālam etasya[[257]](#footnote-258) hi pāda-mūlam ity ādau ca tvan-mukhāc chrutavanto vayam || 11 ||

**yāvān[[258]](#footnote-259) kalpo vikalpo vā yathā kālo 'numīyate |
bhūta-bhavya-bhavac-chabda āyur-mānaṁ ca yat sataḥ || 12 ||**

evaṁ saṁdeha-viparyayābhyāṁ pṛṣṭam, idānīm ajñātān bahūn arthān pṛcchati — yāvān ity ādinā | kalpo mahān | vikalpo 'vāntaraḥ | bhūtādiḥ śabdo yasmāt[[259]](#footnote-260), yasya vācaka iti vā | sataḥ sthūla-dehābhimānino manuṣya-pitṛ-devāder āyuṣaḥ pramāṇam || 12 ||

**kālasyānugatir yā tu lakṣyate 'ṇvī bṛhaty api |
yāvatyaḥ karma-gatayo yādṛśīr dvija-sattama || 13 ||**

anumāna-prakāraḥ pṛṣṭo viśeṣaṁ pṛcchati — kālasyeti | anugatiḥ pravṛttiḥ | karma-gatayaḥ karma-prāpyāṇi sthānāni | yādṛśīḥ yādṛśyaḥ || 13 ||

**yasmin karma-samāvāyo yathā yenopagṛhyate |
guṇānāṁ guṇināṁ caiva pariṇāmam abhīpsatām || 14 ||**

guṇānāṁ sattvādīnāṁ pariṇāmaṁ devādi-rūpam icchatāṁ guṇināṁ jīvānāṁ madhye yasmin pariṇāme karmaṇāṁ puṇya-pāpānāṁ samāvāyaḥ samudāyaḥ | kena karma-samudāyena kathaṁ kṛtena ko 'dhikārī devādi-bhāvaṁ prāpnotīty arthaḥ || 14 ||

**bhū-pātāla-kakub-vyoma- graha-nakṣatra-bhūbhṛtām |
sarit-samudra-dvīpānāṁ sambhavaś caitad-okasām || 15 ||**

bhū-pātālādīnāṁ sambhavaḥ | etāny okāṁsi yeṣāṁ prāṇināṁ teṣāṁ ca sambhavaḥ | yatheti sarvatrānuṣaṅgaḥ || 15 ||

**pramāṇam aṇḍa-kośasya bāhyābhyantara-bhedataḥ |
mahatāṁ cānucaritaṁ varṇāśrama-viniścayaḥ || 16 ||**

varṇānām āśramāṇāṁ ca viniścayas tat-tat-svabhāvair nirdhāraḥ || 16 ||

**avatārānucaritaṁ[[260]](#footnote-261) yad āścaryatamaṁ hareḥ |
yugāni yuga-mānaṁ ca dharmo yaś ca yuge yuge || 17 ||**

yuge yuge pratiyugaṁ yo dharmo yac ca harer avatārānucaritam || 17 ||

**nṛṇāṁ sādhāraṇo[[261]](#footnote-262) dharmaḥ saviśeṣaś ca yādṛśaḥ |
 śreṇīnāṁ rājarṣīṇāṁ ca dharmaḥ kṛcchreṣu jīvatām || 18 ||**

saviśeṣo varṇāśrama-nibandhanaḥ | śreṇīnāṁ tat-tad-vyavasāyopajīvināṁ vyavahāra-niyama-lakṣaṇo dharmaḥ | rājarṣīṇāṁ prajāpālanādhikāriṇām | kṛcchreṣv āpatsu jīvatāṁ sarveṣām || 18 ||

tattvānāṁ parisaṁkhyānaṁ lakṣaṇaṁ hetu-lakṣaṇam |
puruṣārādhana-vidhir yogasyādhyātmikasya ca || 19 ||

sarveṣāṁ tattvānāṁ prakṛty-ādīnāṁ parisaṁkhyānaṁ saṁkhyā | lakṣaṇaṁ svarūpam | hetuto lakṣaṇam | tat-tat-kārya-hetutvena ca lakṣaṇam ity arthaḥ | puruṣārādhanasya vidhir deva-pūjā-prakāraḥ | aṣṭāṅga-yogasya ca vidhiḥ || 19 ||

**yogeśvaraiśvarya-gatir liṅga-bhaṅgas tu yoginām |
vedopaveda-dharmāṇām itihāsa-purāṇayoḥ || 20 ||**

yogeśvarāṇām aiśvaryeṇāṇimādinā 'rcirādi-gatiḥ | liṅga-śarīrasya bhaṅgaḥ pralayaḥ | vedā ṛg-vedādayaḥ, upavedā āyurvedādayaḥ, dharmāḥ dharma-śāstrāṇi teṣāṁ, itihāsa-purāṇayoś ca gatiḥ svarūpam || 20 ||

**saṁplavaḥ sarva-bhūtānāṁ vikramaḥ pratisaṁkramaḥ |
iṣṭā-pūrtasya kāmyānāṁ tri-vargasya ca yo vidhiḥ || 21 ||**

samplavo 'vāntara-pralayaḥ | yad vā samyak plavanam udbhavaḥ, vikramaḥ sthitiḥ, pratisaṁkramo mahā-pralayaḥ, iṣṭaṁ vaidikaṁ karma, pūrtaṁ smārtaṁ

vāpī-kūpa-taḍāgādi devatā-yatanāni ca |

anna-pradānam ānamārāmaḥ pūrtam ity abhidhīyate || iti |

tatra ca kāmyānām agni-hotrādīnāṁ vidhiḥ | tri-vargasya dharmārtha-kāmasya vidhir avirodha-prakāraḥ || 21 ||

**yo vānuśāyināṁ sargaḥ pāṣaṇḍasya ca sambhavaḥ |
 ātmano bandha-mokṣau ca vyavasthānaṁ svarūpataḥ || 22 ||**

anuśāyināṁ līnopādhīnāṁ jīvānām | ātmano jīvasya | vyavasthānaṁ bandha-mokṣātirikta-svarūpeṇāvasthānam || 22 ||

**yathātma-tantro bhagavān vikrīḍaty ātma-māyayā |
visṛjya vā yathā māyām udāste sākṣivad vibhuḥ || 23 ||**

udāste pralaye || 23 ||

**sarvam etac ca bhagavan pṛcchato me 'nupūrvaśaḥ |
tattvato 'rhasy udāhartuṁ prapannāya mahā-mune[[262]](#footnote-263) || 24 ||**

ca-śabdād apṛṣṭam api || 24 ||

atra pramāṇaṁ hi bhavān parameṣṭhī yathātma-bhūḥ |
pare cehānutiṣṭhanti pūrveṣāṁ pūrva-jaiḥ kṛtam || 25 ||

pramāṇaṁ samyak jñātā | yatas tava brahma-nārada-vyāsa-krameṇa sampradāyo 'stīti sāmānya-nyāyenāha — pare ceti| yad vā tvad-anye prāyaśo gatānugatikā eva na tattvavida ity āha — pare ceti || 25 ||

**na[[263]](#footnote-264) me 'savaḥ parāyanti brahmann anaśanād amī[[264]](#footnote-265) |
pibato 'cyuta-pīyūṣam anyatra kupitād dvijāt[[265]](#footnote-266) || 26 ||**

nanu tavānaśana-dvija-kopābhyāṁ vyākulasya kutaḥ śravanaṁ tatrāha — neti | na parāyanti nāpagacchanti | na vyākulībhavantīty arthaḥ | acyuta-kīrti-pīyūṣam || 26 ||

**sūta uvāca**

**sa upāmantrito rājñā kathāyām iti sat-pateḥ |
brahmarāto[[266]](#footnote-267) bhṛśaṁ prīto viṣṇurātena saṁsadi || 27 ||**

upāmantritaḥ pṛṣṭaḥ | saṁś cāsau patiś ca tasya || 27 ||

**prāha bhāgavataṁ nāma purāṇaṁ brahma-sammitam[[267]](#footnote-268) |
brahmaṇe bhagavat-proktaṁ brahma-kalpa upāgate || 28 ||**

brahma-kalpe sṛṣṭy-upakrama-kalpe | bhāgavatākhyānenaiva praśnānām uttaraṁ dātum upakrāntavān ity arthaḥ || 28 ||

yad yat parīkṣid ṛṣabhaḥ pāṇḍūnām anupṛcchati |
 ānupūrvyeṇa tat sarvam ākhyātum upacakrame || 29 ||

pāṇḍūnām ṛṣabhaḥ śreṣṭhaḥ | ānupūrvyeṇeti prastāva-kramo 'tra vivakṣito na praśna-kramaḥ || 29 ||

iti śrīmad-bhāgavate mahā-purāṇe dvitīya-skandhe bhāvārtha-dīpikāyāṁ ṭīkāyāṁ aṣṭamo 'dhyāyaḥ || 8 ||

**atha navamo 'dhyāyaḥ ||**

rāja-praśnottaraṁ vakṣyan brahmaṇe hariṇoditam |

kathayām āsa navame śuko bhāgavataṁ punaḥ || 1 ||

**śrī-śuka uvāca**

**ātma-māyām ṛte rājan parasyānubhavātmanaḥ |
na ghaṭetārtha-sambandhaḥ svapna-draṣṭur ivāñjasā || 1 ||**

tatra yat tāvad uktam yad adhātumataḥ[[268]](#footnote-269) ity anena jīvasya kathaṁ deha-sambandha iti tatrottaram āha | ātmano harer māyām antareṇānubhava-rūpasyātmanorthena dṛśyena dehādinā sambandho 'ñjasā tattvato na ghaṭeta | atra hetuḥ — parasyeti | svapna-draṣṭur yathā svapna-deha-sambandho na ghaṭate tadvat || 1 ||

bahu-rūpa ivābhāti māyayā bahu-rūpayā |
ramamāṇo guṇeṣv asyā mamāham iti manyate || 2 ||

saṁsāro 'pi māyayaivety āha | bahu-rūpo bāla-yuvādi-rūpo deva-narādi-rūpaś cābhāti | guṇeṣu dehādiṣu || 2 ||

yarhi vāva mahimni sve parasmin kāla-māyayoḥ |
rameta gata-sammohas tyaktvodāste tadobhayam || 3 ||

ata eva bhakti-yogena tan-nirāse sati mokṣo 'pi ghaṭata ity āha — yarhīti | vāva-śabda evārthe | sva eva mahimni yadā rameta | tad evāha | kāla-māyayoḥ puruṣa-prakṛtyoḥ parasmin | tadobhayam ahaṁ mameti ca tyaktvā udāste pūrṇa-rūpeṇāvatiṣṭhate | tad uktam —

yayā[[269]](#footnote-270) saṁmohito jīva ātmānaṁ tri-guṇātmakam |

paro 'pi manute 'narthaṁ tat-kṛtaṁ cābhipadyate ||

anarthopaśamaṁ sākṣād bhakti-yogam adhokṣaje |

lokasyājānato vidvāṁś cakre sāttvata-saṁhitām ||’ iti || 3 ||

ātma-tattva-viśuddhy-arthaṁ yad āha bhagavān ṛtam |
brahmaṇe darśayan rūpam avyalīka-vratādṛtaḥ || 4 ||

yac coktam parameśvarasyāpi deha-sambandhāviśeṣāt kathaṁ tad-bhaktyā mokṣaḥ syād iti āsīd yad-udarāt padmam[[270]](#footnote-271) ity ādinā tatrāha | ātmano jīvasya tattva-viśuddhy-arthaṁ tattva-jñānārthaṁ tad bhavaty eva | kiṁ tat | yat tapa-ādinā[[271]](#footnote-272) bhajanaṁ bhagavān brahmaṇe āha | kiṁ kurvan | ṛtaṁ satyaṁ viddhanaṁ rūpaṁ darśayan | darśane hetuḥ — avyalīkena vratena tapasā ādṛtaḥ ṣevitaḥ san | ayaṁ bhāvaḥ — jīvasyāvidyayā mithyā-rūpa-deha-sambandhaḥ, īśvarasya tu yogamāyayā cid-dhana-līlā-vigrahāvirbhāva iti mahān viśeṣaḥ | atas tad-bhajanān mokṣopapattir iti || 4 ||

sa ādi-devo jagatāṁ paro guruḥ
svadhiṣṇyam āsthāya sisṛkṣayaikṣata |
tāṁ nādhyagacchad dṛśam atra saṁmatāṁ
prapañca-nirmāṇa-vidhir yayā bhavet || 5 ||

bhagavad-bhajanād eva tattva-jñānam ity etat prapañcayiṣyan brahmaṇo 'pi tattva-jñānaṁ tat-prasādād eveti darśayitum itihāsam āha — sa ity ādinā | paro gurur bhakti-rahasyopadeṣṭā | svadhiṣṇyaṁ padmam āsthāyādhiṣṭhāya | tasyādhiṣṭhānānveṣaṇāya pūrvaṁ jale nimagnaḥ parāvṛtya, svadhiṣṇye sthitvety arthaḥ | aikṣata tat kathaṁ sraṣṭavyam ity ālocitanān | tāṁ dṛśaṁ prajñām atra sṛṣṭi-viṣaye saṁmatām avyabhicāriṇīm | vidhiḥ prakāraḥ || 5 ||

sa cintayan dvy-akṣaram ekadāmbhasy
upāśṛṇod dvir-gaditaṁ vaco vibhuḥ |
sparśeṣu yat ṣoḍaśam ekaviṁśaṁ
niṣkiṁcanānāṁ nṛpa yad dhanaṁ viduḥ || 6 ||

sṛṣṭiṁ cintayan kadācit dvy-akṣaraṁ vaco 'mbhasi upāśṛṇot upa samīpe śrutavān | te akṣare darśayati | kādayo māvasānāḥ sparśāḥ teṣu yat ṣoḍaśaṁ ta-kāro yac caikaviṁśaṁ pa-kāraḥ vacaso nirdeśārthaṁ tad artham āha | he nṛpa, niṣkiṁcanānāṁ tyakta-dhanānāṁ dhanaṁ yad viduḥ, yena tapodhanā iti prasiddhāḥ, tac ca dvir-gaditaṁ tapa tapeti | loṇmadhya-puruṣaikavacanaṁ | tasya vīpsāṁ sādara-vidhi-rūpām aśṛṇod ity arthaḥ || 6 ||

niśamya tad-vaktṛ-didṛkṣayā diśo
vilokya tatrānyad apaśyamānaḥ |
svadhiṣṇyam āsthāya vimṛśya tad-dhitaṁ
tapasy upādiṣṭa ivādadhe manaḥ || 7 ||

evaṁ niśamya tasya vacaso vaktur didṛkṣayā tataḥ pracalitaḥ san diśo vilokya punaḥ svadhiṣṇyam āsthāya kenacit pratyakṣaṁ niyukta iva tac cātmano hitaṁ vimṛśya tapasi mano dhṛtavān ity arthaḥ || 7 ||

divyaṁ sahasrābdam amogha-darśano
jitānilātmā vijitobhayendriyaḥ |
atapyata smākhila-loka-tāpanaṁ
tapas tapīyāṁs tapatāṁ samāhitaḥ || 8 ||

tataś ca sa brahmākhilānāṁ lokānāṁ tāpanaṁ prakāśakaṁ[[272]](#footnote-273) tapo 'tapyata sma kṛtavān | tapa tapetyetasya vacaso 'rthe | amoghaṁ darśanaṁ yasya | jito 'nila ātmā manaś ca yena | vijitāny ubhayendriyāṇi jñāna-karmātmakāni yena tapatāṁ tapaś-caratāṁ madhye tapīyān atiśayena tapasvī || 8 ||

**tasmai sva-lokaṁ bhagavān sabhājitaḥ[[273]](#footnote-274)
sandarśayām āsa paraṁ na yat-param |
vyapeta-saṁkleśa-vimoha-sādhvasaṁ
sva-dṛṣṭavadbhir[[274]](#footnote-275) vibudhair[[275]](#footnote-276) abhiṣṭutam[[276]](#footnote-277) || 9 ||**

tasmai brahmaṇe sva-lokaṁ vaikuṇṭhākhyam | paraṁ śreṣṭham | na yat-paraṁ yataḥ param utkṛṣṭam anyan nāsti | tam eva lokam anuvarṇayati pañcabhiḥ | vyapetāḥ saṁkleśādayo yasmāt | sva-dṛṣṭavadbhiḥ sat-puṇyavadbhiḥ | yad vā svasya dṛṣṭaṁ darśanam asti yeṣām | ātma-vidbhir ity arthaḥ || 9 ||

pravartate yatra rajas tamas tayoḥ
sattvaṁ ca miśraṁ na ca kāla-vikramaḥ |
na yatra māyā kim utāpare harer
anuvratā yatra surāsurārcitāḥ || 10 ||

tayos tābhyāṁ miśraṁ sattvaṁ ca na pravartate, kintu śuddham eva sattvam | kāla-vikramo nāśaḥ | apare rāga-lobhādayo na santīti kim u vaktavyam | anuvratāḥ pārṣadāḥ || 10 ||

śyāmāvadātāḥ śata-patra-locanāḥ
piśaṅga-vastrāḥ surucaḥ supeśasaḥ |
sarve catur-bāhava unmiṣan-maṇi-
praveka-niṣkābharaṇāḥ suvarcasaḥ |
pravāla-vaidūrya-mṛṇāla-varcasaḥ
parisphurat-kuṇḍala-mauli-mālinaḥ || 11 ||

śyāmāś ca te avadātā ujjvalāś ca, padma-netrāḥ, pītāmbarāḥ, suruco 'tikamanīyāḥ, supeśaso 'tisukumārāḥ | unmiṣanta iva prabhāvanto maṇi-pravekā maṇy-uttamā yeṣu tāni niṣkāṇi[[277]](#footnote-278) padakāny ābharaṇāni ca yeṣāṁ te | suvarcaso 'titejasvinaḥ, pravālādivad varco varṇo yeṣāṁ te, paritaḥ sphuranti kuṇḍalāni maulayo mālāś ca santi yeṣāṁ te || 11 ||

bhrājiṣṇubhir yaḥ parito virājate
lasad-vimānāvalibhir mahātmanām |
vidyotamānaḥ pramadottamādyubhiḥ
savidyud abhrāvalibhir yathā nabhaḥ || 12 ||

pārṣadān anuvarṇya punar api lokam anuvarṇayati | bhrājiṣṇubhir dedīpyamānābhiḥ pramadottamānāṁ divaḥ kāntayas tābhir vidyotamānaḥ | saha vidyudbhir vartamānāḥ savidyutas tābhir abhrāvalibhiḥ | tatra vidyuta iva striyaḥ, abhrapaṅktaya iva vimānāni, nabha iva lokaḥ[[278]](#footnote-279) || 12 ||

śrīr yatra rūpiṇy urugāya-pādayoḥ
karoti mānaṁ bahudhā vibhūtibhiḥ |
preṅkhaṁ śritā yā kusumākarānugair
vigīyamānā priya-karma gāyatī || 13 ||

śrīḥ sampat | rūpiṇī mūrtimatī | mānaṁ pūjām | vibhūtibhir nānāvibhavaiḥ preṅkhamāndolaṁ saṁśritā | kusumākaro vasantas tasyānugā bhramarās tair vividhaṁ gīyamānā | svayaṁ tu priyasya hareḥ karma gāyantīva bhavati || 13 ||

dadarśa tatrākhila-sātvatāṁ patiṁ
 śriyaḥ patiṁ yajña-patiṁ jagat-patim |
sunanda-nanda-prabalārhaṇādibhiḥ
sva-pārṣadāgraiḥ parisevitaṁ vibhum || 14 ||

ya evambhūto lokas tatra tasmin || 14 ||

**bhṛtya-prasādābhimukhaṁ dṛg-āsavaṁ
prasanna-hāsāruṇa-locanānanam |
kirīṭinaṁ kuṇḍalinaṁ catur-bhujaṁ
pitāmbaraṁ[[279]](#footnote-280) vakṣasi lakṣitaṁ śriyā || 15 ||**

bhṛtyānāṁ prasādo 'bhimukham, dṛg eva āsava iva draṣṭṝṇāṁ harṣakarī yasya tam, prasanna-hāsam aruṇa-locanaṁ cānanaṁ yasya, vakṣasi sthitayā ca śriyā lakṣitam | alaṁkṛtam ity arthaḥ || 15 ||

adhyarhaṇīyāsanam āsthitaṁ paraṁ
vṛtaṁ catuḥ-ṣoḍaśa-pañca-śaktibhiḥ |
yuktaṁ bhagaiḥ svair itaratra cādhruvaiḥ
sva eva dhāman ramamāṇam īśvaram || 16 ||

adhyarhaṇīyaṁ variṣṭhaṁ siṁhāsanam | catasraḥ prakṛti-puruṣa-mahad-ahaṁkāra-rūpāḥ, ṣoḍaśa ekādaśendriya-pañca-mahābhūtākhyāḥ pañca-tanmātra-rūpā yāḥ śaktayas tābhir vṛtam | svair bhagaiḥ svābhāvikair aiśvaryādibhiḥ itaratra yogiśv adhruvair āgantukaiḥ[[280]](#footnote-281) | sādhāraṇair ity arthaḥ | evaṁ saty api sva eva dhāman sva-svarūpa eva ramamāṇam | ata eveśvaram || 16 ||

tad-darśanāhlāda-pariplutāntaro
hṛṣyat-tanuḥ prema-bharāśru-locanaḥ |
nanāma pādāmbujam asya viśva-sṛg
yat pāramahaṁsyena pathādhigamyate || 17 ||

tasya darśanena ya āhlādas tena pariplutaṁ vyāptam āntaram antaḥkaraṇaṁ yasya | hṛṣyantī romāñcitā tanur yasya | prema-bhareṇāśrūṇi locaneṣu yasya | viśva-sṛk brahmā | pāramahaṁsyena pathā jñāna-mārgeṇa || 17 ||

**taṁ prīyamāṇaṁ samupasthitaṁ tadā
prajā-visarge nija-śāsanārhaṇam |
babhāṣa īṣat-smita-śociṣā girā
priyaḥ priyaṁ prīta-manāḥ kare spṛśan || 18[[281]](#footnote-282) ||**

taṁ brahmāṇaṁ bhagavān babhāṣe | prajā-visarge kārye nija-śāsanārhaṇaṁ sva-niyogārham | prajā-visarge samupasthitam iti vānvayaḥ | īṣat-smitena śocir dīptiḥ śobhā yasyās tayā girā || 18 ||

**śrī-bhagavān uvāca**

**tvayāhaṁ toṣitaḥ samyag[[282]](#footnote-283) veda-garbha sisṛkṣayā |
ciraṁ bhṛtena tapasā dustoṣaḥ kūṭa-yoginām || 19 ||**

sisṛkṣayā hetunā ciraṁ sambhṛtena tapasāhaṁ samyak toṣitaḥ | dustoṣas toṣayitum aśakyaḥ || 19 ||

**varaṁ varaya bhadraṁ te vareśaṁ mābhivāñchitam |
brahmañ chreyaḥ-pariśrāmaḥ puṁso[[283]](#footnote-284) mad-darśanāvadhiḥ || 20 ||**

mā iti mām | śreyasāṁ phalānāṁ pari-śrāmaḥ pariśramaḥ sādhana-prayāsaḥ mama darśanam avadhir yasya sa tathā | ato 'dhikaṁ tu punaḥ phalaṁ nāstīty arthaḥ || 20 ||

manīṣitānubhāvo 'yaṁ mama lokāvalokanam |
yad upaśrutya rahasi cakartha paramaṁ tapaḥ || 21 ||

etac ca mat-kṛpayaiva tvayā prāptam ity āha | manīṣitam icchā tubhyam idaṁ dātavyam iti yā mamecchā tasyānubhāvo 'yam | ko 'sau tam āha | mama lokasyāvalokanaṁ yat | na cedaṁ mayaiva tapo-balena prāptam iti svātantryaṁ manyasva tat-pravṛtter api mat-kṛtatvād ity āha | rahasi tapa tapeti yad vaca upaśrutya paramaṁ tapaś cakartha kṛtavān asi || 21 ||

pratyādiṣṭaṁ mayā tatra tvayi karma-vimohite |
tapo me hṛdayaṁ sākṣād ātmāhaṁ tapaso 'nagha || 22 ||

tad api tvaṁ prati mayaivādiṣṭam upadiṣṭam | kadā | tatra tadā sṛṣṭy-ārambhe tvayi karmaṇi kārye 'rthe vimohite sati | kiṁca | tapo nāma mamaiva śaktir ity āha | tapo me hṛdayam antaraṅgā śaktiḥ, ātmā svarūpam | yasya jñānamayaṁ tapaḥ iti śruteḥ || 22 ||

sṛjāmi tapasaivedaṁ grasāmi tapasā punaḥ |
bibharmi tapasā viśvaṁ vīryaṁ me duścaraṁ tapaḥ || 23 ||

grasāmi saṁharāmi | bibharmi pālayāmi | vīryaṁ śaktiḥ || 23 ||

**brahmovāca**

**bhagavan sarva-bhūtānām adhyakṣo 'vasthito guhām |
veda hy apratiruddhena[[284]](#footnote-285) prajñānena cikīrṣitam || 24 ||**

adhyakṣo 'dhiṣṭhātā | guhāṁ guhāyāṁ buddhāv avasthitaḥ san yady api veda tathāpīty uttareṇānvayaḥ || 24 ||

**tathāpi nāthamānasya[[285]](#footnote-286) nātha nāthaya nāthitam |
parāvare yathā rūpe jānīyāṁ te tv[[286]](#footnote-287) arūpiṇaḥ || 25 ||**

nāthamānasya yācamānasyopatapyamānasyeti vā | he nātha, nāthaya āśaṁsaya prayaccha | nāthitaṁ yācitam | nāthṛ nādhṛ yañcopatāpaiśvaryāśīḥṣu | nāthitam evāha | paraṁ[[287]](#footnote-288) sūkṣmam avaraṁ sthūlaṁ ca te rūpaṁ yathā jānīyām || 25 ||

yathātma-māyā-yogena nānā-śakty-upabṛṁhitam |
vilumpan visṛjan gṛhṇan bibhrad ātmānam ātmanā || 26 ||

yathā ca tvaṁ krīḍasi tathā tad-viṣayāṁ manīṣāṁ mayi dhehīty uttareṇānvayaḥ | nānā-śakty-upabṛṁhitaṁ viśvaṁ vilumpan saṁharan vividhaṁ sṛjan bibhrat pālayann ātmanā svayam evātmānaṁ brahmādi-rūpaṁ gṛhṇan krīḍasi || 26 ||

**krīḍasy amogha-saṅkalpa ūrṇanābhir yathorṇute |
tathā tad-viṣayāṁ[[288]](#footnote-289) dhehi manīṣāṁ mayi mādhava || 27 ||**

ūrṇute tantubhir ātmānam ācchādayati || 27 ||

bhagavac-chikṣitam ahaṁ karavāṇi hy atandritaḥ |
nehamānaḥ prajā-sargaṁ badhyeyaṁ yad-anugrahāt || 28 ||

tat kiṁ sṛṣṭer udvigna eva tattva-jñānaṁ prārthayase nety āha | bhagavatā tvayā śikṣitam anuśiṣṭam atandrito 'nalasaḥ san kariṣyāmi | tarhi kim anena tattva-jñānena tatrāha | yasmād evambhūtāt tavānugrahāt prajā-sargam īhamānaḥ kurvann apy ahaṁkārādibhir baddho na bhaveyam iti || 28 ||

yāvat sakhā sakhyur iveśa te kṛtaḥ
prajā-visarge vibhajāmi bho janam |
aviklavas te parikarmaṇi sthito
mā me samunnaddha-mado 'ja māninaḥ || 29 ||

avaśyaṁ ca mado bhavitā satu kaṁcit kālaṁ mā bhūd iti prārthayate — yāvad iti | bho īśa, te tvayā laukikasya sakhyuḥ sakhevāhaṁ kṛtaḥ kara-sparśanādinā mamatvena saṁmānitaḥ san prajā-sarga-rūpe tava parikarmaṇi sevāyāṁ sthito 'viklavo 'vyākula eva yāvaj janaṁ vibhajāmy uttama-madhyamādi-bhedena sṛjāmi tāvat tvat-saṁmānād aham apy ajaḥ svatantra iti mānino me samunnaddha utkaṭo mado mā bhūt | yad vā mado mā samunnaddha[[289]](#footnote-290) mā samunnahyatām | udrikto na bhaved ity arthaḥ || 29 ||

**śrī-bhagavān uvāca**

**jñānaṁ parama-guhyaṁ me yad vijñāna-samanvitam |
sarahasyaṁ tad-aṅgaṁ ca gṛhāṇa gaditaṁ mayā || 30 ||**

jñānaṁ śāstrottham | vijñānam anubhavaḥ | rahasyaṁ bhaktiḥ sugopyam api vakṣyāmīty -ādi-nirdeśāt tasyāṅgaṁ sādhanam || 30 ||

**yāvān ahaṁ yathā-bhāvo yad-rūpa-guṇa-karmakaḥ |
tathaiva tattva-vijñānam astu te mad-anugrahāt || 31 ||**

nanu tvad-darśanepy asamartho 'haṁ kathaṁ jñānādhikārī syāṁ tatrāha — yāvān iti | yāvān svarūpataḥ | yathā-bhāvo yādṛk-sattāvān | yāni[[290]](#footnote-291) rūpāṇi guṇāḥ karmāṇi ca yasya || 31 ||

**aham evāsam[[291]](#footnote-292) evāgre nānyad yat sad-asat param |
paścād ahaṁ yad etac ca yo 'vaśiṣyeta so 'smy aham || 32 ||**

etad eva samyag upadiśan yāvān ity asyārthaṁ sphuṭayati — aham iti | aham evāgre sṛṣṭeḥ pūrvam āsaṁ sthitaḥ, nānyat kiṁcit, yat sat sthūlam asat sūkṣmaṁ paraṁ tayoḥ kāraṇaṁ pradhānam | tasyāpy antarmukhatayā tadā mayy eva līnatvāt | ahaṁ ca tadā āsam eva kevalaṁ na cānyad akaravam | paścāt sṛṣṭer anantaram apy aham evāsmi[[292]](#footnote-293) | yad etad[[293]](#footnote-294) viśvaṁ tad apy aham asmi | pralaye yo 'vaśiṣyeta so 'py aham eva | anena cānādy-anantatvād advitīyatvāc ca paripūrṇo 'ham ity uktaṁ bhavati || 32 ||

**ṛte 'rthaṁ yat pratīyeta na pratīyeta cātmani |
tad vidyād ātmano māyāṁ yathābhāso yathā tamaḥ || 33 ||**

yathātmamāyāyogenety anena māyāyā api pṛṣṭatvād vakṣyamāṇopayogitvāc ca māyāṁ nirūpayati | ṛte arthaṁ vināpi vāstavam arthaṁ yad yataḥ kim apy aniruktam ātmany adhiṣṭhāne pratīyeta sad api ca na pratīyeta, tad ātmano mama mā yāṁ vidyāt | yathā ābhāso dvi-candrādir ity arthaṁ vinā pratītau dṛṣṭāntaḥ | yathā tama iti sato 'pratītau | tamo rāhur yathā graha-maṇḍale sthito 'pi na dṛśyate tathā || 33 ||

yathā mahānti bhūtāni bhūteṣūccāvaceṣv anu |
praviṣṭāny apraviṣṭāni tathā teṣu na teṣv aham || 34 ||

yathābhāva ity etat spaṣṭayati | yathā mahābhūtāni bhautikeṣv anu sṛṣṭer anantaraṁ praviṣṭāni teṣūpalabhyamānatvāt | apraviṣṭāni ca prāg eva kāraṇatayā teṣu vidyamānatvāt | tathā teṣu bhūta-bhautikeṣv ahaṁ na ca teṣv aham | evambhūtā mama sattety arthaḥ || 34 ||

etāvad eva jijñāsyaṁ tattva-jijñāsunātmanaḥ |
anvaya-vyatirekābhyāṁ yat syāt sarvatra sarvadā || 35 ||

sādhanam āha | ātmanas tattva-jijñāsunā etāvattvam eva jijñāsyaṁ vicāryam | tad evāha | anvayaḥ[[294]](#footnote-295) kāryeṣu kāraṇatvenānuvṛttiḥ | kāraṇāvasthāyāṁ ca tebhyo vyatirekaḥ | tathā jāgrad-ādy-avasthāsu tat-tat-sākṣitayānvayaḥ | vyatirekaś ca samādhy-ādau | evam anvaya-vyatirekābhyāṁ yat syāt sarvatra sarvadā ca tad evātmeti[[295]](#footnote-296) || 35 ||

etan mataṁ samātiṣṭha parameṇa samādhinā |
bhavān kalpa-vikalpeṣu na vimuhyati karhicit || 36 ||

yat prārthitaṁ nehamānaḥ prajā-sargam iti tat prasādīkaroti | etan mataṁ samyag anutiṣṭha | samādhinā cittaikāgryeṇa | kalpeṣu ye vikalpā vividhāḥ sṛṣṭayas teṣu vimohaṁ kartṛtvābhiniveśaṁ na yāsyatīti || 36 ||

**śrī-śuka uvāca**

**sampradiśyaivam ajano janānāṁ parameṣṭhinam |
paśyatas tasya tad rūpam ātmano nyaruṇad dhariḥ || 37 ||**

evaṁ sampradiśyopadiśya | janānāṁ parameṣṭhinaṁ parame ādhipatye sthitaṁ brahmāṇam | ātmanas tad-rūpaṁ nyaruṇad antarhitavān || 37 ||

**antarhitendriyārthāya haraye vihitāñjaliḥ |
sarva-bhūtamayo[[296]](#footnote-297) viśvaṁ sasarjedaṁ[[297]](#footnote-298) sa pūrvavat || 38 ||**

antarhita indriyārthaḥ pratyakṣa-rūpaṁ yena tasmai baddhāñjaliḥ san || 38 ||

prajāpatir dharma-patir ekadā niyamān yamān |
bhadraṁ prajānām anvicchann ātiṣṭhat svārtha-kāmyayā || 39 ||

tad-anantaraṁ pūrvokto brahma-nārada-saṁvādaḥ pravṛtta ity āha — prajāpatir iti pañcabhiḥ | prajānāṁ bhadram anvicchan vimṛśan | saiva svārthe kāmyā sva-prayojanecchā[[298]](#footnote-299) tayā yama-niyamān anvatiṣṭhat || 39 ||

**taṁ nāradaḥ[[299]](#footnote-300) priyatamo rikthādānām anuvrataḥ |
śuśrūṣamāṇaḥ śīlena praśrayeṇa damena ca || 40 ||**

rikthādānāṁ[[300]](#footnote-301) putrāṇāṁ madhye priyatamas taṁ pitaraṁ sevamānaḥ śīlādinā paritoṣayāmāsety uttareṇānvayaḥ || 40 ||

**māyāṁ vividiṣan viṣṇor māyeśasya mahā-muniḥ |
mahā-bhāgavato rājan pitaraṁ paryatoṣayat || 41 ||**

kim icchan viṣṇor māyāṁ vividiṣan || 41 ||

**tuṣṭaṁ niśāmya pitaraṁ lokānāṁ prapitāmaham |
devarṣiḥ paripapraccha bhavān yan mā 'nupṛcchati || 42 ||**

niśāmya dṛṣṭvā jñātvety arthaḥ | mā mām || 42 ||

**tasmā idaṁ bhāgavataṁ purāṇam daśa-lakṣaṇam |
proktaṁ bhagavatā prāha prītaḥ putrāya bhūta-kṛt || 43 ||**

bhagavatā catuḥ-ślokyā saṁkṣepeṇa proktaṁ vistareṇa prāha | daśa-lakṣaṇāni lakṣaṇīyā arthā vidyante yasmiṁs tat || 43 ||

**nāradaḥ prāha munaye sarasvatyās taṭe nṛpa |
dhyāyate brahma paramaṁ vyāsāyāmita-tejase || 44 ||**

tat sampradāyato bhāgavataṁ mayā jñātam ity āśayenāha — nārada iti || 44 ||

**yad utāhaṁ tvayā pṛṣṭo vairājāt puruṣād idam |
yathāsīt tad upākhyāste praśnān anyāṁś ca kṛtsnaśaḥ || 45 ||**

bhāgavata-vyākhyānenaiva tvat-praśnānām uttaraṁ dāsyāmīty āha — yad uteti | puruṣāvayavair[[301]](#footnote-302) lokāḥ sa-pālāḥ pūrva-kalpitāḥ ity ādinā vairājāt puruṣād idaṁ viśvaṁ katham āsīd iti yad ahaṁ tvayā pṛṣṭaḥ tad yathāvad upākhyāsyāmi śṛnv iti || 45 ||

|| iti śrī. bhā. dvitīya-skandhe bhā. dī. ṭīkāyāṁ navamo 'dhyāyaḥ || 9 ||

**atha daśamo 'dhyāyaḥ ||**

tato bhāgavata-vyākhyā-dvāraiva daśame sphuṭam |

rāja-praśnottaraṁ vaktum ārebhe bādarāyaṇiḥ || 1 ||

**śrī-śuka uvāca**

**atra sargo visargaś ca sthānaṁ poṣaṇam ūtayaḥ |
manvantareśānukathā nirodho muktir āśrayaḥ || 1 ||**

daśa-lakṣaṇaṁ purāṇaṁ prāhety uktaṁ tāni daśa lakṣāni darśayati — atreti | manvantarāṇi īśānukathāś ceti dvandvaḥ | sargādayo 'tra daśārthā lakṣyante || 1 ||

**daśamasya viśuddhy-arthaṁ navānām iha lakṣaṇam |
varṇayanti mahātmānaḥ śrutenārthena cāñjasā || 2 ||**

nanv evam artha-bhedāc chāstra-bhedaḥ syāt tatrāha | daśamasyāśrayasya viśuddhy-arthaṁ tattva-jñānārthaṁ navānāṁ lakṣaṇaṁ svarūpam | ekasyaiva[[302]](#footnote-303) prādhānyān nāyaṁ doṣa ity arthaḥ | nanv atra naivaṁ pratīyate 'ta āha | śrutena śrutyaiva stuty-ādi-sthāneṣv añjasā sākṣād varṇayanti | arthena tātparya-vṛttyā ca tat-tad-ākhyāneṣu || 2 ||

**bhūta-mātrendriya-dhiyāṁ janma sarga udāhṛtaḥ |
brahmaṇo guṇa-vaiṣamyād visargaḥ pauruṣaḥ smṛtaḥ || 3 ||**

sargādīnāṁ pratyekaṁ lakṣaṇam āha | bhūtāny ākāśādīni, mātrāṇi ca śabdādīni, indriyāṇi ca, dhī-śabdena mahad-ahaṁkārau | gunānāṁ vaiṣamyāt pariṇāmād brahmaṇaḥ[[303]](#footnote-304) parameśvarāt kartur bhūtādīnāṁ yad virāṭ-rūpeṇa svarūpataś ca janma sa sargaḥ | visargam āha | puruṣo vairājas tat-kṛtaḥ pauruṣaś carācara-sargo visarga ity arthaḥ || 3 ||

**sthitir vaikuṇṭha-vijayaḥ poṣaṇaṁ tad-anugrahaḥ |
manvantarāṇi sad-dharma ūtayaḥ karma-vāsanāḥ || 4 ||**

vaikuṇṭhasya bhagavato vijayaḥ sṛṣṭānāṁ tat-tan-maryādā-pālanenotkarṣaḥ | sthitiḥ sthānam | sva-bhakteṣu tasyānugrahaḥ poṣaṇam | tad-anugṛhītānāṁ satāṁ manvantarādhipatīnāṁ dharmaḥ sad-dharmaḥ[[304]](#footnote-305) | karmaṇāṁ vāsanāḥ, veñ tantu-santāne | ūyante karmabhiḥ santanyanta ity ūtayaḥ | yad vā vṛddhy-arthāt saṁśleṣārthād vāvater dhātor idaṁ rūpam | ūyante karmabhir bṛṁhyante saṁśliṣyanta iti vā ūtaya ity arthaḥ || 4 ||

**avatārānucaritaṁ hareś cāsyānuvartinām |
puṁsām īśa-kathāḥ proktā nānākhyānopabṛṁhitāḥ || 5 ||**

harer avatārānucaritam asyānuvartināṁ ca sat-kathā īśānukathāḥ proktā ity arthaḥ || 5 ||

**nirodho 'syānuśayanam ātmanaḥ saha śaktibhiḥ |
muktir hitvānyathā rūpaṁ sva-rūpeṇa vyavasthitiḥ || 6 ||**

nirodham āha | asyātmano jīvasya harer yoga-nidrām anu paścāc chaktibhiś copādhibhiḥ saha śayanaṁ layo nirodhaḥ | anyathā rūpam avidyayādhyastaṁ kartṛtvādi hitvā svarūpeṇa brahmatayā vyavasthitir muktiḥ || 6 ||

**ābhāsaś ca nirodhaś ca yato 'sty adhyavasīyate |
sa āśrayaḥ paraṁ brahma paramātmeti śabdyate || 7 ||**

ābhāsaḥ sṛṣṭir nirodho layaś ca yato[[305]](#footnote-306) bhavaty adhyavasīyate prakāśate ca sa paraṁ brahmeti paramātmeti prasiddha āśrayaḥ kathyate || 7 ||

**yo 'dhyātmiko 'yaṁ puruṣaḥ so 'sāv evādhidaivikaḥ |
yas tatrobhaya-vicchedaḥ puruṣo hy ādhibhautikaḥ || 8 ||**

āśraya-svarūpam aparokṣānubhavena spaṣṭaṁ darśayitum adhyātmādi-vibhāgam āha | yo 'yam ādhyātmikaḥ puruṣaś cakṣur-ādikaraṇābhimānī draṣṭā jīvaḥ sa evādhidaivikaś cakṣur-ādy-adhiṣṭhātā sūryādiḥ | tatraikasminn evobhayo dvi-rūpo vicchedo[[306]](#footnote-307) yasmāt sa ādhibhautikaś cakṣur-golakādy-upalakṣito dṛśyo dehaḥ puruṣa iti puruṣasya jīvasyopādhih | sa vā eṣa puruṣo 'nna-rasa-mayaḥ ity-ādi śruteḥ || 8 ||

**ekam ekatarābhāve yadā nopalabhāmahe |
tritayaṁ tatra yo veda sa ātmā svāśrayāśrayaḥ || 9 ||**

ekam ekatarābhāva ity eteṣām anyonya-sāpekṣa-siddhitvenānātmatvaṁ[[307]](#footnote-308) darśayati | tathāhi | dṛśyaṁ vinā tat-pratīty-anumeyaṁ[[308]](#footnote-309) karaṇaṁ na sidhyati, nāpi draṣṭā, na ca tad vinā[[309]](#footnote-310) karaṇa-pravṛtty-anumeyas tad-adhiṣṭhātā sūryādiḥ, na ca tam vinā kāraṇaṁ pravartate, na ca tad vinā dṛśyam ity evam ekatarasyābhāve ekaṁ nopalabhāmahe | tatra tadā tantritayam ālocanātmakena[[310]](#footnote-311) pratyayena yo veda sākṣitayā paśyati sa paramātmā āśrayaḥ | teṣām api parasparam āśrayatvam asty eveti tad-vyavacchedārthaṁ viśeṣaṇam | svāśrayo 'nanyāśrayaḥ sa cāsāvanyeṣām āśrayaś ceti | tathā ca bhagavān vakṣyati —

dṛg-rūpam ārkaṁ vapur atra randhre parasparaṁ sidhyati yaḥ svataḥ khe |

ātmā yad eṣām aparo ya ādyaḥ svayānubhūtyākhila-siddha-siddhiḥ[[311]](#footnote-312)|| iti |

etenaiva vyabhicāritvāt teṣāṁ māyāmayatvam apy uktam | ata eva –

puruṣāvayavair lokāḥ sapālāḥ pūrva-kalpitāḥ |

lokair amuṣyāvayavāḥ sapālaiḥ[[312]](#footnote-313)

ity anenokto virodho 'pi parihṛtaḥ || 9 ||

**puruṣo 'ṇḍaṁ vinirbhidya yadāsau sa vinirgataḥ |
 ātmano 'yanam anvicchann apo 'srākṣīc chuciḥ śucīḥ || 10 ||**

uktam evādhyātmādi-vibhāgaṁ prapañcayan –

yad utāhaṁ tvayā pṛṣṭo vairājāt puruṣādidam |

yathāsīt tad-upākhyāsye[[313]](#footnote-314)

iti yat pratijñātaṁ tad utpatti-prakāram āha — puruṣa ity ādinā | puruṣo vairājo 'ṇdaṁ vinirbhidya pṛthak kṛtya vinirgataḥ, pṛthak sthita ity arthaḥ | ayanaṁ sthānam anvicchan vimṛśan | yataḥ śuciḥ svayam | ataḥ śucīḥ śuddhā apo garbhodaka-saṁjñā asrākṣīt sasarja || 10 ||

**tāsv avātsīt sva-sṛṣṭāsu sahasraṁ parivatsarān |
tena nārāyaṇo nāma yad āpaḥ puruṣodbhavāḥ || 11 ||**

apsu vāsaṁ nārāyaṇa-nāma-niruktyā[[314]](#footnote-315) spaṣṭayati | tena apsu vāsena | yad yasmāt puruṣo naras tasmād udbhavo yāsāṁ tā nārā āpo 'yanam asyeti nārāyaṇa ity arthaḥ | tad uktam —

āpo nārā iti proktā āpo vai nara-sūnavaḥ |

ayanaṁ tasya tāḥ pūrvaṁ tena nārāyaṇaḥ smṛtaḥ || iti || 11 ||

**dravyaṁ karma ca kālaś ca svabhāvo jīva eva ca |
yad-anugrahataḥ santi na santi yad-upekṣayā || 12 ||**

tasya prabhāvam āha | dravyam upādānam | karmādīni nimittāni | jīvo bhoktā | yasyānugrahāt santi, kārya-kṣamā bhavantīty arthaḥ || 12 ||

**eko nānātvam anvicchan yoga-talpāt samutthitaḥ |
vīryaṁ hiraṇmayaṁ devo māyayā vyasṛjat tridhā || 13 ||**

yoga eva talpaṁ śayyā tasmāt | vīryaṁ garbha-rūpaṁ[[315]](#footnote-316) deham | hiraṇmayam iva prakāśa-bahulam || 13 ||

**adhidaivam athādhyātmam adhibhūtam iti prabhuḥ |
athaikaṁ pauruṣaṁ vīryaṁ tridhābhidyata tac chṛṇu || 14 ||**

tasyaiva prapañcaḥ athety ādinā || 14 ||

**antaḥ śarīra ākāśāt puruṣasya viceṣṭataḥ |
ojaḥ saho balaṁ jajñe tataḥ prāṇo mahān asuḥ || 15 ||**

antaḥ śarīre ya ākāśas tasmāt kriyā-śaktyā tatra vividhaṁ ceṣṭamānasya sataḥ | oja indriya-śaktiḥ | saho manaḥ-śaktiḥ | balaṁ deha-śaktiḥ | tataḥ śakty-ātmakāt sūkṣmād rūpāt prāṇaḥ sūtrākhyaḥ | mahān mukhyaḥ | asuḥ prāṇaḥ sarveṣām || 15 ||

**anuprāṇanti yaṁ prāṇāḥ[[316]](#footnote-317) prāṇantaṁ sarva-jantuṣu |
apānantam apānanti nara-devam ivānugāḥ || 16 ||**

mahattvaṁ darśayati | prāṇā indriyāṇi yaṁ prāṇantaṁ ceṣṭāṁ kurvantam anu paścāt prāṇanti ceṣṭāṁ kurvanti | apānantaṁ ceṣṭāṁ tyajantam anu apānanti ceṣṭāṁ tyajanti | rājānam anu bhṛtyā iva || 16 ||

**prāṇenākṣipatā kṣut tṛḍ antarā jāyate prabhoḥ[[317]](#footnote-318) |
pipāsato jakṣataś ca prāṅ mukhaṁ nirabhidyata || 17 ||**

kṣipatā cālayatā[[318]](#footnote-319) nimittena kṣut-tṛḍādikam | prabhor iti virāḍ-jīvābhedenopāsanārtham uktam | ājāyate sma | tato jakṣataḥ, bhakṣayitum icchata ity arthaḥ | prāk prathamam | nirabhidyata vibhaktam abhūt || 17 ||

**mukhatas tālu nirbhinnaṁ jihvā tatropajāyate |
tato nānā-raso jajñe jihvayā yo 'dhigamyate || 18 ||**

tālv-adhiṣṭhānam, jihvendriyam, nānā-raso viṣayaḥ, varuṇaś ca devatā jñātavyā | evaṁ sarvatrādhiṣṭhānam indriyaṁ devatā viṣaya ity etac catuṣṭayam anuktam apy ūhyam || 18 ||

**vivakṣor mukhato bhūmno vahnir vāg vyāhṛtaṁ tayoḥ[[319]](#footnote-320) |
jale vai tasya[[320]](#footnote-321) suciraṁ nirodhaḥ[[321]](#footnote-322) samajāyata || 19 ||**

vivakṣor vaktum icchoḥ mukhata eva | vahnir devatā, vāg indriyam, vyāhṛtaṁ bhāṣaṇam | tayor itīndriya-devatādhīnatvaṁ karmaṇo[[322]](#footnote-323) darśayati || 19 ||

**nāsike nirabhidyetāṁ dodhūyati nabhasvati |
tatra vāyur gandha-vaho ghrāṇo nasi jighṛkṣataḥ || 20 ||**

nabhasvati prāṇa-vāyau dodhūyati dodhūyamāne 'tyantaṁ pracalati sati | tatra nāsikāyāṁ vāyur devatā gandhaṁ vahatīti tathā | anena gandho viṣayo darśitaḥ | ghrāṇa indriyam | jighṛkṣato gandhaṁ grahītum icchataḥ || 20 ||

**yadātmani nirālokam ātmānaṁ ca didṛkṣataḥ |
nirbhinne hy akṣiṇī tasya jyotiś cakṣur guṇa-grahaḥ || 21 ||**

nirālokaṁ prakāśa-śūnyam[[323]](#footnote-324) āsīd iti śeṣaḥ | nirmakṣikam itivad avyayībhāvaḥ | tadā ātmānaṁ dehaṁ ca-kārād anyac ca vastu didṛkṣataḥ | akṣiṇī sthānam, jyotir ādityo devatā, cakṣur indriyam, tato guṇasya rūpasya graho grahaṇam | anena rūpaṁ viṣayo darśitaḥ || 21 ||

**bodhyamānasya ṛṣibhir ātmanas taj jighṛkṣataḥ |
karṇau ca nirabhidyetāṁ diśaḥ śrotraṁ guṇa-grahaḥ || 22 ||**

ṛsibhir vedair[[324]](#footnote-325) bodhyamānasya | tad ātmanaḥ prabodhanaṁ grahītum icchataḥ | tato guṇa-grahaḥ śabdasya grahaṇam || 22 ||

**vastuno mṛdu-kāṭhinya- laghu-gurv-oṣṇa-śītatām |
jighṛkṣatas tvaṅ nirbhinnā tasyāṁ roma-mahī-ruhāḥ |
tatra cāntar bahir vātas tvacā labdha-guṇo vṛtaḥ || 23 ||**

mṛdutvaṁ ca kāṭhinyaṁ ca laghutvaṁ ca gurutvaṁ ca ā uṣṇatvam īṣad uṣṇatvaṁ ca śītatāṁ cety arthaḥ | yadyapy atyuṣṇatvam apīndriya-viṣaya eva tathāpi tasya jighṛkṣābhāvād oṣṇatvam ity uktam | gurvuṣṇeti pāṭhe yaṇādeśaś chāndasaḥ | vastuna etān dharmān jighṛkṣatas tvaṅ nirbhinnā | tvag-indriyādhiṣṭhānaṁ carma jātam ity arthaḥ | tasyāṁ romāṇīndriyaṁ, mahī-ruhāś ca devatā jātāḥ | vastuni hastenātolite laghutva-gurutvayor jñānāt tayor api tvag-indriya-viṣayatvam iti paurāṇikāḥ | tatra tvacy antar bahiś ca vāto vṛta āvṛtya sthitaḥ | kartari niṣṭhā | kathambhūtaḥ | tvacā labdho guṇaḥ sparśo yena | ayam arthaḥ — tvag-indriyam eva bahiḥ kaṇḍūti-sahitaṁ sparśaṁ gṛhṇal loma-śabdenocyate, tatra mahī-ruhāṇāṁ devatvam, antar bahiś ca sparśaṁ gṛhṇat tad eva tvak-śabdenocyate, tatra vāto devatā | tathā ca tṛtīye vakṣyati –

tvacam[[325]](#footnote-326) asya vinirbhinnāṁ viviśurdhiṣṇyamoṣadhīḥ |

aṁśena lomabhiḥ kaṇḍūṁ yair asau pratipadyate ||

nirbhinnāny[[326]](#footnote-327) asya carmāṇi lokapālo 'nilo 'viśat |

prāṇenāṁśena saṁsparśaṁ yenāsau pratipadyate || iti |

tatra carmāṇīti carmopalakṣitā tvag ity arthaḥ | prāṇenāṁśeneti, prāṇa-vāyu-vyāptena tvag-indriyeṇety arthaḥ | bahv-ṛca-śrutau[[327]](#footnote-328) tv eka evāṁśo nirdiṣṭaḥ tvaṅ nirabhidyata tvaco lomāni lomabhya oṣadhivanaspatayaḥ iti || 23 ||

**hastau ruruhatus tasya nānā-karma-cikīrṣayā |
tayos tu balam[[328]](#footnote-329) indraś ca ādānam ubhayāśrayam || 24 ||**

ruruhatur nirbhinnau | balam indriyam, indro devatā, tad-ubhayāśrayam ādanaṁ karma || 24 ||

**gatiṁ jigīṣataḥ pādau ruruhāte 'bhikāmikām |
padbhyāṁ yajñaḥ svayaṁ havyaṁ karmabhiḥ kriyate nṛbhiḥ[[329]](#footnote-330) || 25 ||**

abhikāmikām abhīṣṭāṁ hitām ity arthaḥ | padbhyāṁ saha yajño viṣṇur eva svayaṁ tad-adhiṣṭhātṛ-rūpeṇa sthitaḥ | karmabhir iti gaty-ākhyā karma-śaktir indriyam uktam | havyaṁ kriyata iti gati-prāpyaṁ yajñārthaṁ dravyaṁ viṣaya ity uktam | nṛbhir iti vyaṣṭi-jīveṣv apīyam eva rītir iti darśayann arādhikāritvaṁ yajñādīnāṁ darśayati || 25 ||

**nirabhidyata śiśno vai prajānandāmṛtārthinaḥ |
upastha āsīt kāmānāṁ priyaṁ tad-ubhayāśrayam || 26 ||**

prajā apatyamānando ratir amṛtaṁ svargādi tad-arthinaḥ | śiśno 'dhiṣṭhānam upastham indriyam prajāpatiś cāsīd iti jñeyam | tad-ubhayāśrayaṁ kāmānāṁ sambandhi priyaṁ sukham || 26 ||

**utsisṛkṣor dhātu-malaṁ nirabhidyata vai gudam |
tataḥ pāyus tato mitra utsarga ubhayāśrayaḥ || 27 ||**

dhātu-malaṁ bhuktānnādīnām asārāṁśaṁ tyaktum icchoḥ | guda-pāyu-mitrotsargā adhiṣṭhānendriya-devatā-viṣayāḥ || 27 ||

**āsisṛpsoḥ[[330]](#footnote-331) puraḥ puryā nābhi-dvāram apānataḥ |
tatrāpānas tato mṛtyuḥ pṛthaktvam ubhayāśrayam || 28 ||**

puryā dehāt puro dehāntarāṇi āsisṛpsoḥ sarvato gantum icchoḥ | nābhi-dvāraṁ nirabhidyatety anuṣaṅgaḥ | apānato 'pagacchataḥ | pṛthaktvaṁ maraṇam | nābhy-ādīny adhiṣṭhānādīni | nābhyāṁ hi prāṇāpānayor bandha-viśleṣe mṛtyur iti prasiddhaṁ || 28 ||

**āditsor anna-pānānām āsan kukṣy-antra-nāḍayaḥ |
nadyaḥ samudrāś ca tayos tuṣṭiḥ puṣṭis tad-āśraye || 29 ||**

anna-pānānām āditsoḥ saṁgrahecchoḥ kukṣiś cāntrāṇi ca nāḍyaś cāsan | tatra kukṣir adhiṣṭhānam | antrāṇy anna-saṁgrahe karaṇam indriya-sthānīyam | nāḍyas tu pānaṁ grahe | tayor nāḍy-antra-vargayoḥ krameṇa nadyaḥ samudrāś ca devate | tuṣṭir udara-bharaṇaṁ, puṣṭis tu rasa-pariṇāmataḥ sthaulyam | tad-āśraye[[331]](#footnote-332) tad-ubhaya-nimitte | tatrānna-saṁgrahecchoḥ kukṣy-antra-samudra-tuṣṭaya iti catuṣṭayam | peya-saṁgrahecchoḥ kukṣi-nāḍī-nadī-puṣṭaya iti vivekaḥ || 29 ||

**nididhyāsor ātma-māyāṁ hṛdayaṁ nirabhidyata |
tato manaś candra iti saṁkalpaḥ[[332]](#footnote-333) kāma eva ca || 30 ||**

nididhyāsor nitarāṁ cintayitum icchoḥ | kāmo 'bhilāṣaḥ | hṛdaya-manaś candra-saṁkalpā adhiṣṭhānādayaḥ || 30 ||

**tvak-carma-māṁsa-rudhira- medo-majjāsthi-dhātavaḥ |
bhūmy-ap-tejomayāḥ sapta prāṇo[[333]](#footnote-334) vyomāmbu-vāyubhiḥ || 31 ||**

tad evam adhidaivādi-bhedaṁ vibhajyoktvā tad-aṁśa-bhūtānāṁ dhātv-ādīnaṁ svarūpam āha — tvag iti dvābhyām | tvak sthūlam | carma tad-upari sthitaṁ sūkṣmam | tvag-ādayo 'sthy-antā dvandvaikavad bhāvena nirdiṣṭāḥ sapta ye dhātavas te bhūmy-ap-tejo-mayāḥ | teṣāṁ ca pāñca-bhautikatve 'pi vāyvākāśayor āhārādi-rūpeṇa saṁvardha-katvābhāvād evam uktam[[334]](#footnote-335) || 31 ||

**guṇātmakānīndriyāṇi bhūtādi-prabhavā guṇāḥ |
manaḥ sarva-vikārātmā buddhir vijñāna-rūpiṇī || 32 ||**

guṇātmakāni guṇeṣu śabdādiṣv ātmā yeṣām, viṣayābhimukha-svabhāvānīty arthaḥ | guṇāḥ śabdādayaḥ | bhūtādir ahaṁkāras tataḥ prakarṣeṇa bhavantīti tathā | ahaṁkāra-kalpita-śobhana-svabhāvāḥ, na tu vastutas tathety arthaḥ | atra hetuḥ — yato mana eva sarva-vikārāṇāmātmā[[335]](#footnote-336) svarūpam | tāmaseṣv eva viṣayeṣu saṁkalpa-vikalpa-mātraṁ karoti, na tu heyopādeya-vivekam | buddhis tu tathābhūtārtha-vijñāna-rūpiṇī natu paramārtha-grāhiṇīti vairāgyārtham uktam | anenaiva buddhi-manasoḥ svarūpaṁ coktam || 32 ||

**etad bhagavato rūpaṁ sthūlaṁ te vyāhṛtaṁ mayā |
mahy-ādibhiś[[336]](#footnote-337) cāvaraṇair aṣṭabhir bahir āvṛtam || 33 ||**

upasaṁharati — etad iti | prakṛtyā sahāṣṭabhiḥ || 33 ||

**ataḥ paraṁ sūkṣmatamam[[337]](#footnote-338) avyaktaṁ nirviśeṣaṇam |
anādi-madhya-nidhanaṁ nityaṁ vāṅ-manasaḥ param || 34 ||**

sthūlam uktvā sūkṣmaṁ samaṣṭi-liṅga-śarīram āha | ataḥ paramasya kāraṇa-bhūtaṁ sūkṣmam atīndriyam | yato 'vyaktam[[338]](#footnote-339) | tat kutaḥ | yato nirviśeṣaṇam[[339]](#footnote-340) anādi-madhya-nidhanam utpatti-sthiti-laya-śūnyam | nityaṁ sadaika-rūpam, apakṣayādi-śūnyam ity arthaḥ | ata eva vāk ca manaś ceti dvandvaikyam | tasmāt param || 34 ||

**amunī bhagavad-rūpe mayā te hy anuvarṇite |
ubhe api na gṛhṇanti māyā-sṛṣṭe vipaścitaḥ || 35 ||**

upāsanārthaṁ bhagavaty āropitaṁ rūpa-dvayam apavadati — amunī iti | na gṛhṇanti vastuno nāṅgīkurvanti | yato māyā-sṛṣṭe || 35 ||

**sa vācya-vācakatayā bhagavān brahma-rūpa-dhṛk |
nāma-rūpa-kriyā dhatte sakarmākarmakaḥ paraḥ || 36 ||**

yad rūpa-guṇa-karmakaḥ[[340]](#footnote-341) iti yad uktam bhagavatā brahmāṇaṁ prati tat prapañcayituṁ brahmādi-rūpāṇi tat-karmāṇi cāha — sa ity ādinā itthaṁbhāvenety ataḥ prāktanena granthena | sa bhagavān brahma-rūpa-dhṛk san vācya-vācakatayā namāni vācyatayā rūpāṇi kriyāś ca dhatte, sṛjatīty arthaḥ | māyayā sa-karmā sa-vyāpāraḥ san vastutas tv akarmakaḥ || 36 ||

**prajā-patīn manūn devān ṛṣīn pitṛ-gaṇān pṛthak |
siddha-cāraṇa-gandharvān vidyādhrāsura-guhyakān || 37 ||**

**kinnarāpsaraso nāgān sarpān kiṁpuruṣoragān[[341]](#footnote-342) |**

**mātṝ rakṣaḥ-piśācāṁś ca preta-bhūta-vināyakān || 38 ||**

etat prapañcayati — prajā-patīn[[342]](#footnote-343) iti sārdhais tribhiḥ | dvitīyāntānāṁ dhatta ity anenānvayaḥ | tatra prajā-paty-ādīni nāmāni tat-tad-vācyāni rūpāṇi tat-tat-karmāṇi ca jñeyāni pṛthak tat-tad-avāntara-bhedena || 37 || 38 ||

**kūṣmāṇḍonmāda-vetālān yātudhānān grahān api |
khagān mṛgān paśūn vṛkṣān girīn nṛpa sarīsṛpān || 39 ||**

girīn ity asyānantaraṁ nṛpeti sambodhanam || 39 ||

**dvi-vidhāś catur-vidhā ye 'nye jala-sthala-nabhaukasaḥ |
kuśalākuśalā miśrāḥ karmaṇāṁ gatayas tv imāḥ || 40 ||**

dvi-vidhāḥ sthāvara-jaṅgama-rūpeṇa | catur-vidhāḥ jarāyujāṇḍaja-svedajodbhijja-rūpeṇa | jala-sthala-nabhāṁsy okāṁsi yeṣāṁ tān api dhatta iti pūrveṇānvayaḥ | yac ca rājñā pṛṣṭaṁ yāvatyaḥ karma-gatayo yādṛśīr dvija-sattam[[343]](#footnote-344) iti tasyāpi prasaṅgād anenaivottaram āha | kuśalā uttamāḥ, akuśalā nīcāḥ | miśrā iti padāntaram | miśrā madhyamāḥ | karmaṇāṁ puṇya-pāpa-miśrāṇāṁ gatayaḥ phalāni || 40 ||

**sattvaṁ rajas tama iti tisraḥ sura-nṛ-nārakāḥ |
tatrāpy ekaikaśo[[344]](#footnote-345) rājan bhidyante gatayas tridhā |
yadaikaikataro 'nyābhyāṁ sva-bhāva upahanyate || 41 ||**

sattvādi-bhedena karma-gati-vaicitryaṁ prapañcayati — sattvam iti sārdhena | sattvādayas tisro gatayaḥ | surādi-śabdā ṛsy-ādīnām upalakṣaṇārthāḥ | anyābhyāṁ guṇābhyāṁ svabhāvo guṇaḥ upahanyate 'nuvidhyate[[345]](#footnote-346) || 41 ||

**sa evedaṁ jagad-dhātā[[346]](#footnote-347) bhagavān dharma-rūpa-dhṛk |
puṣṇāti sthāpayan viśvaṁ tiryaṅ-nara-surātmabhiḥ || 42 ||**

brahma-rūpeṇa sraṣṭṛtvam uktvā viṣṇu-rūpeṇa pālakatvam āha | sa eva bhagavāṁs tiryag-ādy-avatārair idaṁ viśvaṁ sthāpayan pālayan dharma-rūpeṇa[[347]](#footnote-348) puṣṇāti bhogaiḥ saṁvardhayati || 42 ||

**tataḥ kālāgni-rudrātmā yat sṛṣṭam idam ātmanaḥ |
sanniyacchati kālena[[348]](#footnote-349) ghanānīkam ivānilaḥ || 43 ||**

rudra-rūpeṇa saṁhartṛtvam āha — tata iti | ātmanaḥ sakāśād yad idaṁ sṛṣṭaṁ tat sanniyacchati saṁharati || 43 ||

**itthaṁ-bhāvena kathito bhagavān bhagavattamaḥ |
netthaṁ-bhāvena hi paraṁ draṣṭum arhanti sūrayaḥ || 44 ||**

kartṛtvādy-apavādena daśamasya śuddhim āha | ittham-bhāvena sraṣṭṛtvādi-rūpeṇa tasmād vā etasmād ātmana ākāśaḥ sambhūtaḥ, so 'kāmayata bahu syāṁ prajāyeya ity-ādi-śrutyā kathitah | sūrayas tu paraṁ kevalam evaṁ-rūpeṇaiva draṣṭuṁ nārhanti || 44 ||

**nāsya karmaṇi janmādau parasyānuvidhīyate |
kartṛtva-pratiṣedhārthaṁ māyayāropitaṁ hi tat || 45 ||**

tat kim[[349]](#footnote-350) | yataḥ asya viśvasya janmādau karmaṇi parasyeśvarasyetthambhāvaḥ kartṛtvaṁ nāsti | śrutyāpi tātparyeṇa na pratipādyate | kintv anuvidhīyate 'nūdyate[[350]](#footnote-351) | kim artham , kartṛtva-pratiṣedhārtham[[351]](#footnote-352) | hi yato māyayāropitaṁ prakāśitam | tathā ca śrutiḥ niṣkalaṁ niṣkriyaṁ śāntaṁ niravadyaṁ nirañjanam, indro māyābhiḥ pururūpa īyate ity ādyā || 45 ||

**ayaṁ tu brahmaṇaḥ kalpaḥ savikalpa udāhṛtaḥ |
vidhiḥ sādhāraṇo yatra sargāḥ prākṛta-vaikṛtāḥ || 46 ||**

uktam artham upasaṁharati — ayaṁ tv iti | brahmaṇaḥ sambandhī kalpo mahākalpo vikalpo 'vāntaras tat-sahita udāharaṇatvena saṁkṣepata uktaḥ | kathambhūtaḥ | yatra mahākalpe prākṛtā mahad-ādi-sargā avāntara-kalpe ca vaikṛtāḥ | sthāvarā visargā ity ayaṁ vidhih prakāro 'nyair mahākalpādibhiḥ sādhāraṇaḥ || 46 ||

**parimāṇaṁ ca kālasya kalpa-lakṣaṇa-vigraham |
yathā purastād vyākhyāsye pādmaṁ kalpam atho śṛṇu || 47 ||**

vakṣyamāṇaṁ vistaraṁ pratijānīte | parimāṇaṁ sthūlaṁ sūkṣmaṁ ca kalpasya lakṣaṇam iyān evaṁrūpa iti tad-vigraham avāntara-kalpaṁ manvantarādi-rūpaṁ vibhāgaṁ ca yathāvad vistareṇa purastāt tṛtīya-skandhe vyākhyāsyāmi | tatra pādmaṁ kalpam atho iti kārtsnyena vyākhyāyamānaṁ śṛṇu || 47 ||

**śaunaka uvāca**

**yad āha no bhavān sūta kṣattā bhāgavatottamaḥ |
cacāra tīrthāni bhuvas tyaktvā bandhūn sudustyajān || 48 ||**

yad artham sṛṣṭy-ādi-nirūpaṇaṁ tad eva sākṣāc chrotu-kāmaḥ kathāntaraṁ pṛcchati — yad āheti | kṣattā viduraḥ | bhuvaḥ sambandhīni tīrthāni | yad vā bhuvaḥ kṣetrāṇi ceti || 48 ||

**kṣattuḥ kauśāraves tasya saṁvādo 'dhyātma-saṁśritaḥ |
yad vā sa bhagavāṁs tasmai pṛṣṭas tattvam uvāca ha || 49 ||**

kauṣāraver maitreyasya tasya kṣattuś cādhyātma-jñāna-saṁśritaḥ saṁvādaḥ || 49 ||

**brūhi nas tad idaṁ saumya vidurasya viceṣṭitam |
bandhu-tyāga-nimittaṁ ca tathaivāgatavān[[352]](#footnote-353) punaḥ || 50 ||**

punar āgatavān tatra ca nimittaṁ brūhi || 50 ||

**sūta uvāca**

**rājñā parīkṣitā pṛṣṭo yad avocan mahā-muniḥ |
tad vo 'bhidhāsye śṛṇuta rājñaḥ praśnānusārataḥ || 51 ||**

rājñā pṛṣṭa iti | ayam arthah — yad yūyaṁ pṛcchatha idam eva rājāpi śukaṁ pṛṣṭavān | śuko 'pi vidura-maitreya-saṁvādaṁ puraskṛtya ye pūrvaṁ rājñā kṛtāḥ praśnās tad-anusāreṇa sarvaṁ purāṇārtham avocat | tad evāhaṁ vo 'bhidhāsyāmi tathaiva śṛṇuteti || 51 ||

iti śrīmad-bhāgavate mahā-purāṇe 'ṣṭādaśa-sahasryāṁ pāramahaṁsyāṁ saṁhitāyāṁ dvitīya-skandhe puruṣa-saṁsthānuvarṇanaṁ nāma daśamo 'dhyāyaḥ || 10 ||

|| dvitīya-skandhaḥ samāptaḥ ||

śrīmad-bhāgavataṁ yena svabrahma-mukhato[[353]](#footnote-354) mitam |

brahma-nāradayoḥ proktaṁ taṁ vande gurum īśvaram || 1 ||

yat sūtrayantritam viśvaṁ narīnarti jagantrayam |

santasyam eva pṛcchantu yad atra skhalitaṁ mama || 2 ||

dvitīya-skandha-saṁbandhi-padabhāvārtha-dīpikā |

uddīpyatām iyaṁ sadbhir yathā syāt tattva-dīpikā || 3 ||

īkṣantām icchayā santaḥ kṣamantāṁ mama sāhasam |

mayā hi svīya-bodhāya kṛtam etan na sarvataḥ[[354]](#footnote-355) || 4 ||

iti śrīmad-bhāgavata-ṭīkāyāṁ śrīdhara-svāmi-viracitāyāṁ bhāvārtha-dīpikāyāṁ dvitīya-skandhe daśamo 'dhyāyaḥ || 10 ||

|| dvitīya-skandhaḥ samāptaḥ ||

||śrī-kṛṣṇārpaṇam astu ||

1. yan-nāma-kīrtanaṁ dāna-tapo-yogādi satphalam | taṁ nityaṁ paramānandaṁ hariṁ naram ahaṁ bhaje || ity ārambhe śloko'dhikaḥ pustakāntare | [↑](#footnote-ref-2)
2. nāma-mātreṇa vastu-saṁkīrtanam uddeśaḥ | lakṣyate jñāyate aneneti lakṣaṇam | asādhāraṇa-dharma-kathanam iti yāvat | [↑](#footnote-ref-3)
3. ‘cintāṁ prakṛta-siddhy-arthāmupoddhātaṁ vidur budhāḥ’ iti | pratipādyam arthaṁ manasyākalayya tad artham arthāntara-varṇanam upoddhātaḥ | [↑](#footnote-ref-4)
4. prathama-skandhānte ‘yac chrotavyam atho jāpyam’ ity ādy ukteṣu | [↑](#footnote-ref-5)
5. brūhīti skandhaḥ 1 a. 19 ślo. 30 | [↑](#footnote-ref-6)
6. ‘pañcasūnā gṛhasthasya cullī peṣaṇy upaskaraḥ | kaṇḍanī codakumbhaś ca badhyate yāś ca vāhayan’ | [↑](#footnote-ref-7)
7. taiś ca śrotavya-jāpyādibhiḥ | [↑](#footnote-ref-8)
8. ‘abhavam’ iti pāṭhaḥ | [↑](#footnote-ref-9)
9. preṣṭhatvam iti | ātmanaḥ sarvāpekṣayā priyatamatvasya śrutyā bodhanāt | [↑](#footnote-ref-10)
10. ‘ante nārāyaṇa-smṛtiḥ’ ity anena ‘om ity ekākṣaraṁ brahma vyāharan mām anusmaran | yaḥ prayāti tyajan dehaṁ sa yāti paramāṁ gatim’ iti gītāsiddhānto'tra pratipāditaḥ | [↑](#footnote-ref-11)
11. ‘vidhi-niṣedhataḥ’ iti pāṭhe ārṣam akṣarādhikyam | [↑](#footnote-ref-12)
12. yuga-sandhi-sandhy-aṁśādi hitvā madhyastho mukhyo dvāpara ity arthaḥ | [↑](#footnote-ref-13)
13. nairguṇye guṇātīte prākṛta-guṇa-sambandha-rahito brahmaṇi | [↑](#footnote-ref-14)
14. atra tad ahaṁ ity anena ‘janmādyasya yataḥ’ ity ārabhya ‘viṣṇurātam amūmucat’ ity antaḥ sarvaṁ bhāgavataṁ śrāvayām āseti jñeyam | [↑](#footnote-ref-15)
15. mahā-puruṣaṁ kṛṣṇaṁ prāptus arhatīti mahā-pauruṣikaḥ | yad vā mahā-puruṣo viṣṇuḥ sevyatayā'syāstīti mahā-puruṣaḥ | arśa-āditvād ac | tato vinayāditvāt svārthe ṭhak | uttara-pada-vṛddhir ārṣī | yad vā mahā-puruṣam arhatīty arhārthe ṭhak | [↑](#footnote-ref-16)
16. iha karma-bhūmāv āgatyeti śeṣaḥ | [↑](#footnote-ref-17)
17. yogasyāṣṭāvaṅgāni yathā pātañjale — ‘yama-niyamāsana-prāṇāyāma-pratyāhāra-dhāraṇā-dhyāna-samādhayo'ṣṭāvaṅgāni’ iti [↑](#footnote-ref-18)
18. japa-garbhaṁ prāṇāyāmam iti | ‘śvāsa-praśvāsayor gati-vicchedaḥ prāṇāyāmaḥ’ iti pātañjala-sūtram | tatra sagarbha-nirgarbha-lakṣaṇaṁ ca — ‘sagarbho mantra-jāpena nirgarbho mātrahā bhavet’ iti | tatra praṇavādi-japa-saha-kṛto japa-garbha iti jñeyam | [↑](#footnote-ref-19)
19. ‘sva-viṣayāsamprayogo citta-svarūpānukāre indriyāṇāṁ pratyāhāraḥ’ iti | [↑](#footnote-ref-20)
20. ‘deśa-bandhaś cittasya dhāraṇā’ iti | [↑](#footnote-ref-21)
21. ‘pratyayaikatānatā dhyānam’ iti | [↑](#footnote-ref-22)
22. pādādīti | vakṣyamāṇa-skandhaḥ 6 a. 28 ślo. 20 ity atroktadiśeti jñeyam | [↑](#footnote-ref-23)
23. avayaveti | avayavānāṁ pṛthak pṛthag yathākramam ekaikasya svarūpa-cintayety arthaḥ | [↑](#footnote-ref-24)
24. samādhim āheti tad evārtha-mātra-nirbhāsaṁ svarūpa-śūnyam iva samādhiḥ | [↑](#footnote-ref-25)
25. bhakti-lakṣaṇaḥ pūrvokta-dhāraṇādi-rūpaḥ | [↑](#footnote-ref-26)
26. evaṁ saṁkṣepato'ṣṭāṅga-yogaṁ śrutvā vistaratas taj-jijñāsuḥ pṛcchati | ayam api rāja-praśno'nya-hitārtha eva | [↑](#footnote-ref-27)
27. ūttaram āha ‘jitāsana’ ity ārabhya ‘yāvat sthavīyaḥ puruṣasya rūpaṁ kriyāvasāne prayataḥ smaret’ skaṁ. 2 a. 2 ślo. 14 ity antena | [↑](#footnote-ref-28)
28. yatra saṁmatety asyottaraṁ sthūle iti | sthūle sthaviṣṭhe virāḍ-dehe | [↑](#footnote-ref-29)
29. bāhyataḥ kapitthākāreṇāntaścaraṇādy-avayavavatā kūrmopamena rūpeṇa catur-mukhākhya-svābhimāni-kṣetrajña-bhogyatayā ca viśeṣato rājata iti virāṭ | tatropāsyatayā bhavo vairājaḥ | [↑](#footnote-ref-30)
30. jaghanaṁ nābher adhobhāga ity arthaḥ | [↑](#footnote-ref-31)
31. bhūvarlokam | [↑](#footnote-ref-32)
32. gṛṇantīty atra vidur ity evānvetuṁ yuktam | [↑](#footnote-ref-33)
33. evaṁ nāsikādiṣv apīti prāyikam eva cakṣuṣi vyabhicārāt | tatra hi sūryasyaiva golakatvena prāptatvāt | tad evam atra yuktir nānusandheyā kintūpāsanārthaṁ śāstrājñaiva kāraṇam iti sarvaṁ samañjasam | krama. | [↑](#footnote-ref-34)
34. āpa ity anena tad-adhiṣṭhātā varuṇaḥ | [↑](#footnote-ref-35)
35. unmāda-karī moha-karī māyā kāryonmukha-prakṛtiḥ | [↑](#footnote-ref-36)
36. duranta-sargo 'pārasaṁsāraḥ | [↑](#footnote-ref-37)
37. nakhāni nakhopalakṣitāni ṛkṣādīnīti kecit | [↑](#footnote-ref-38)
38. mṛgā hariṇādayaḥ | [↑](#footnote-ref-39)
39. paśavo gavādayaḥ | [↑](#footnote-ref-40)
40. śroṇi-deśe upāsyāstattvenānusandheyā ity arthaḥ | [↑](#footnote-ref-41)
41. vaḍavā ghoṛakī | [↑](#footnote-ref-42)
42. dhiyāṁ vṛttibhir indriya-lakṣaṇābhiḥ prācīna-sahasra-janma-vartinībhir anubhūtam eva sarvaṁ devendratva-narendratvādikaṁ bhogaiśvarvādikaṁ yena saḥ | kim punaś carvita-carvaṇayeti bhāvaḥ | [↑](#footnote-ref-43)
43. ‘sūrya-candramasau dhātā yathāpūrvam akalpayat’ iti śruteḥ | [↑](#footnote-ref-44)
44. vyavasāyo niścaya evam evedaṁ sraṣṭavyam ity evaṁ-rūpas tad-ātmikā | [↑](#footnote-ref-45)
45. nāmabhir iti nāmeti rūpasyāpy upalakṣaṇaṁ | nāma-rūpair ity arthaḥ | [↑](#footnote-ref-46)
46. niravadyam iti | aikāntikātyantika-lakṣaṇam ity arthaḥ | aikāntikatvaṁ duḥkha-nivṛtter avaśyambhāvaḥ | ātyantikatvaṁ nāma nivṛttasya duḥkhasya punar anupāda iti | [↑](#footnote-ref-47)
47. kaviḥ krānta-darśī heyopādeya-viṣaya-vivekavān | [↑](#footnote-ref-48)
48. nāma-mātra-sāreṣu svargādiṣu bhogeṣu vā | [↑](#footnote-ref-49)
49. dig-valkalādau sati dikṣūttarīya-sthānīyāsu satīṣu valkaleṣv antarīya-sthānīyeṣu satsu | na tu valkalābhāve dikṣu satīṣv ity arthaḥ svarasaḥ | ‘apavitrakaro nagnaḥ’ iti nagnasya karmānarhatva-smaraṇān mumukṣor apy āvaśyakānuṣṭheyatvāt | [↑](#footnote-ref-50)
50. śrutau tu ‘aṅguṣṭha-mātraṁ puruṣaṁ madhya ātmani saṁsthitaṁ’ ity uktam | ubhayatra hṛdaya-kamalāpekṣayā vyāpakasyaiva sūkṣmatvaṁ vivakṣitam | [↑](#footnote-ref-51)
51. ‘snigdhāmalaiḥ’ iti pāṭhaḥ | [↑](#footnote-ref-52)
52. evaṁvidham īśvaraṁ yāvad dhāraṇayā mano'vatiṣṭhate niścalaṁ bhavet tāvad īkṣetopāsītety arthaḥ | [↑](#footnote-ref-53)
53. dhīḥ śudhyati viṣaya-lāmpaṭyaṁ tyajatīti vā [↑](#footnote-ref-54)
54. yogāṅga-bhūta-dhyāna-lakṣaṇo vā | [↑](#footnote-ref-55)
55. jitāsur jitendriyo jita-prāṇo vā evaṁ-kṛte jitāsur bhavatīti vā | [↑](#footnote-ref-56)
56. śuddhe ātmany antaryāmiṇi | atha vā śuddhe śodhitatvaṁ padārthe | [↑](#footnote-ref-57)
57. śuddhe brahmaṇi śodhita-tat-padārthe | [↑](#footnote-ref-58)
58. animiṣām iti miṣa-dhātoḥ kvib-antasyedaṁ rūpam | [↑](#footnote-ref-59)
59. jagatām iti karmaṇi ṣaṣṭhī | jaganti sva-sva-kārye pravartayām āsuḥ | [↑](#footnote-ref-60)
60. atra brahma-prāpti-prakāraṁ vaktuṁ tāvad dehād utkrānti-prakāram āha iti, yad anta-kāle iti kartavyam uktaṁ tad upasaṁharati ity avataraṇe kvacit | [↑](#footnote-ref-61)
61. yadīty asyaivādhyāyasya dvāviṁśaḥ ślokaḥ | [↑](#footnote-ref-62)
62. ‘sakāśāt’ iti pāṭhaḥ | [↑](#footnote-ref-63)
63. nābhy-ādiṣv iti | atra parokteṣu maṇipūrānāhata-viśuddha-tālumūlājñācakra-brahmarandhreṣv ity arthaḥ | [↑](#footnote-ref-64)
64. ‘saptāyatanaḥ’ iti pāṭhaḥ [↑](#footnote-ref-65)
65. ‘saptāyatanāni’ iti pāṭhaḥ | [↑](#footnote-ref-66)
66. ‘sannipāte’ iti pāṭhaḥ | [↑](#footnote-ref-67)
67. parameṣṭhino brahmaṇaḥ sthānam | [↑](#footnote-ref-68)
68. arcirādi-mārga-prāśastyaṁ dhūma-mārgaṁ cānupādeyatvenoktvārcirādi-mārgaṁ darśayati | siddhāṁ . | [↑](#footnote-ref-69)
69. kalkaḥ pāpaṁ sa ca puṇyasyāpy upalakṣaṇaṁ ‘tadā vidvān puṇya-pāpe vidhūya nirañjanaḥ paramaṁ sāmyam upaiti’ ity atharvaṇe śravaṇāt | [↑](#footnote-ref-70)
70. cakraṁ śaiśumāraṁ | [↑](#footnote-ref-71)
71. āviṣṭa-liṅgatvād iti | ajahal liṅgatvād ity arthaḥ | [↑](#footnote-ref-72)
72. atho līlāgṛhīta-śarīreṇa tad-bhogānantaram | krama. | [↑](#footnote-ref-73)
73. pratipadyety ādīnāṁ agrima-śloka-sthena prāṇenākūtim upaitīty anenānvayaḥ | [↑](#footnote-ref-74)
74. svaguṇa-bhūteneti bhāvaḥ | [↑](#footnote-ref-75)
75. ghrāṇa-dvārā gandham āviśyety arthaḥ | evam uttaratrāpi | [↑](#footnote-ref-76)
76. ahaṁkāraḥ mahat-tattve pravilāpayatīty arthaḥ | [↑](#footnote-ref-77)
77. guṇāḥ sannirudhyante yena tad iti vā | mahat-tattvaṁ pradhāne pravilāpayatīty arthaḥ | [↑](#footnote-ref-78)
78. ānandamaya iti tasminn eva sāyujyaṁ prāpyety arthaḥ | [↑](#footnote-ref-79)
79. nirbhidyeti asyādhyāyasya 21 ślokāntima-pādaḥ | yadīti 22 ślokaḥ na karmabhir iti 23 ślokaś ca | [↑](#footnote-ref-80)
80. yac chrotavyam iti skaṁ. 1 a. 19 ślo. 38 [↑](#footnote-ref-81)
81. mūla-stha ātmann ity asyātmanīty arthaḥ | [↑](#footnote-ref-82)
82. lakṣayantīti lakṣaṇāni veda-vākyāni ‘satyaṁ jñānam anantaṁ’ ‘yato vā imāmi bhūtāni’ ity ādīni taiḥ | [↑](#footnote-ref-83)
83. ‘nṛṇāṁ ca mriyamāṇānām’ iti pāṭhaḥ | [↑](#footnote-ref-84)
84. manuṣyeṣu manīṣiṇāṁ yac chravaṇādikam, yac ca mriyamāṇānāṁ kartavyam ity anvayaḥ | [↑](#footnote-ref-85)
85. idānīṁ manda-dhiyāṁ puṁsāṁ kāma-phala-prāpty-arthaṁ devatāntara-bhajanam āha — brahmeti | [↑](#footnote-ref-86)
86. galacchedanādi-sāhasavān ity arthaḥ | krama. | [↑](#footnote-ref-87)
87. pūrvokta-tṛtīya-śloke iti yāvat | pūrvaṁ caturtha-śloke viśvān devān rājya-kāma iti, atra rājya-kāmo manūn iti dvir uktiḥ guṇa-pradhāna-vivakṣayā bodhyā | ata eva ṭīkāyāṁ viśvān devān iti viśeṣa ity uktam | [↑](#footnote-ref-88)
88. saṁyoga-pṛthaktveneti | sambandhasya bhinnatvenety arthaḥ | tat-tad-devatā-yajane tat-tad-ukta-phala-siddhir iti pṛthaktvam | tat-tad-devatā-bhajanena pāpa-kṣayāt bhāgavata-prasaṅgaḥ tat-saṁgatyā ca bhagavaty acalā bhaktir iti saṁyogaḥ iti vyākhyāleśaḥ | atha vā ekasya tūbhayatve saṁyoga-pṛthaktvam | yathā — khādiro yūpo bhavati khādiro vīrya-kāmasyeti yathaikasya khadira-yūpasya kratv-aṅgatvaṁ vīrya-sādhakatvaṁ ca, tathātra nānā-devatā-bhajanaṁ tat-tat-phala-sādhakaṁ hari-bhakti-phala-sādhanaṁ ca | tatrobhaya-phala-sādhakatve sthite hari-bhakti-kāmanayendrādayo yaṣṭavyāḥ nānya-kāmanayeti samudāyārthaḥ | yathā gopa-kumārikāṇāṁ kṛṣṇa-kāmanayā kātyāyany-arcanam | [↑](#footnote-ref-89)
89. bhāgavata-saṅgato hari-kathā-prāptir ity arthāl labhyate | [↑](#footnote-ref-90)
90. ādi-śabdena janma-maraṇa-śoka-moha-kṣudhā-pipāsādīnāṁ grahaṇam | [↑](#footnote-ref-91)
91. cakraṁ punaḥ punar āpatanam | [↑](#footnote-ref-92)
92. ‘kathāḥ syuḥ sat-samāgame’ iti pāṭhah | ‘satām’ iti pāṭhe kathā ity asyādhyāhāraḥ | [↑](#footnote-ref-93)
93. yat yenottama-śloka-vārtayā kṣaṇo nītas tasya āyur ṛte varjayitvā vṛthaiva haratīty anvayaḥ | [↑](#footnote-ref-94)
94. ‘na yat-karṇa-pathopetaṁ jātu nāma gadā-bhṛtaḥ’ iti pāṭhaḥ | [↑](#footnote-ref-95)
95. yad vā śvādibhiḥ saṁstutaḥ sarveṣām asmākaṁ yat kiṁcid guṇādikaṁ tat sarvam anena dhṛtam iti samyak stuta ity arthaḥ | krama. | [↑](#footnote-ref-96)
96. ‘na yopagāyati’ iti pāṭhaḥ | [↑](#footnote-ref-97)
97. atha hari-nāma-dheya-śravaṇottaraṁ yadā netreṣu jalaṁ romasu harṣo bhavati tadā vikāro jñeya ity arthaḥ | [↑](#footnote-ref-98)
98. etat dehendriya-pāṭavādi | [↑](#footnote-ref-99)
99. avikale anupadrave, vairyādibhir anupadrute vā | [↑](#footnote-ref-100)
100. he munayaḥ, hari-līlāṁ brūhīti yat pṛcchatha imam evārtham iti yojyam | [↑](#footnote-ref-101)
101. vivitsāmīty atra iḍ-abhāva ārṣaḥ | [↑](#footnote-ref-102)
102. adhīśvarair brahmādibhiḥ | [↑](#footnote-ref-103)
103. anupalakṣyaṁ yogibhir api durjñeyam ity arthaḥ | [↑](#footnote-ref-104)
104. punaḥ-śabdenety arthaḥ | avadhāraṇā-vācinā punaḥ-śabdenānya-yogaṁ nivārayati | etebhya evānumṛgyaṁ dadāti nānyebhya ity arthaḥ ‘punar api’ ity api pāṭhaḥ [↑](#footnote-ref-105)
105. asmin padye namasāṁ paunaḥ-punyaṁ tad-guṇa-viśiṣṭākāroddeśeneti jñeyam | [↑](#footnote-ref-106)
106. sadātano 'nubhāvo 'yam iti śatṛ-pratyayaḥ | [↑](#footnote-ref-107)
107. ṛṣaṁ jñānaṁ bhāsayati dīpayatīty ṛsabhaḥ | [↑](#footnote-ref-108)
108. asmin padye yac chabdāvṛttyā eka-vacanena ca sakṛt tat tanmātram apīty abhihitam | [↑](#footnote-ref-109)
109. brahma-gatiṁ brahma-rūpā ca sā gatir gamyo lokaś ca tām | [↑](#footnote-ref-110)
110. kirāteti | śabarāt parṇa-śabarī-jātāḥ kirātāḥ | vaiśyād brāhmaṇī-jāto vaidehakas tasmāt pulkasī-jātaḥ hūṇāḥ | vaidehaka-putrā āndhrāḥ | niṣṭhyāt kirātī-jātāḥ pulindāḥ | śūdrād brāhmaṇī-jātāś cāṇḍālās tamsāj jātāḥ pulkasāḥ | brāhmaṇād vaiśyāyāṁ jāto 'mbaṣṭhaḥ, tasya kanyāyāṁ brāhmaṇāj jātā ābhīrāḥ | kaṅkāḥ karparāḥ | nṛpād vaiśyāyāṁ jātā yavanāḥ | śakās turuṣka-viśeṣāḥ | [↑](#footnote-ref-111)
111. śakādayaḥ iti pāṭhaḥ | [↑](#footnote-ref-112)
112. tat-tad iti | trayīmayaḥ karma-kāṇḍopāsyaḥ | dharmamayo manv-ādi-dharma-śāstropāsyaḥ | tapomaya upāsanā-kaṇḍopāsya iti | [↑](#footnote-ref-113)
113. rucim anatikramyeti yathārucam ity avyayībhāve jhayaḥ iti ṭaci yathārucam iti sidhyati | [↑](#footnote-ref-114)
114. svāny asādhāraṇāni | [↑](#footnote-ref-115)
115. vāsudevāya vedhase iti pāṭho 'sti paraṁ ca vyāsāyety eva pāṭhaḥ śrīdhara-saṁmataḥ | [↑](#footnote-ref-116)
116. ātmana iti dvitīyā | ātmānaṁ prati sākṣād dharir yad āha tad abhyadhād ity anvayaḥ | [↑](#footnote-ref-117)
117. antarbhāvitaṇijarthaḥ | vijānīhi viśeṣeṇa jānāsi laḍ-arthe loṭ | [↑](#footnote-ref-118)
118. yad-vijñāna ity ādau taṁ vadeti śeṣaḥ | mama tu tat-tad-rūpatvena tvam eva bhāsīty āha eka iti | [↑](#footnote-ref-119)
119. atrāstāṁ ity-ādi-ṭīkāyāṁ tvām evety atra ca ātmānam eva kathayeti yuktam | krama. | [↑](#footnote-ref-120)
120. teṣām anyataḥ parābhavo yathā na syāt tathā bhāvayām āsa | amoghavāñcha ity arthaḥ | [↑](#footnote-ref-121)
121. ‘paraṁ tv asmin’ iti pāṭhaḥ | [↑](#footnote-ref-122)
122. ‘somya’ iti pāṭhaḥ [↑](#footnote-ref-123)
123. ‘dharme bhagavad-vīrya-darśane ‘ iti pāṭho labhyate, parantu sa na śrīdhara-vyākhyānuguṇaḥ | [↑](#footnote-ref-124)
124. yathārkādayas tat-prakāśitās tac-chaktyaiva tat-tat-prakāśayantīty arthaḥ | [↑](#footnote-ref-125)
125. muṇḍakopaniṣat 2.10 | [↑](#footnote-ref-126)
126. namo dhīmahīti | manasā namanaṁ kurvīmahīty arthaḥ | [↑](#footnote-ref-127)
127. parameśvarasyāpīty arthaḥ | [↑](#footnote-ref-128)
128. paraḥ tātparya-viṣayo yeṣām, atha vā paraṁ pratipādyaṁ yeṣām | [↑](#footnote-ref-129)
129. atra nirguṇasya vibhor īśvarasyety anvayo jñeyaḥ | [↑](#footnote-ref-130)
130. evam ubhayor ekānvaye ekaṁ guṇa-padam adhikaṁ bhavatīti bhāti, parantu guṇāḥ śukla-rakta-kṛṣṇa-varṇā iti pūrva-ślokoktasya trayo guṇā iti-vākyasya viśeṣaṇam | yad vā ‘guṇo 'pradhāne’ iti medinī-kośāt sthity-ādya-rthaṁ māyayā gṛhītā apradhāna-rūpā iti pūrva-ślokenaiva sambandhaḥ | ato na paunarukty-aśaṅketi dīpi. | [↑](#footnote-ref-131)
131. māyeśaḥ svayā māyayā vibubhūṣur vividhaṁ bhavitum icchur yadṛcchayā svairitayā saṁkalpa-mātreṇa vātmani prāptaṁ līnaṁ santaṁ kālaṁ kṣobhakaṁ sṛṣṭi-kāleti vyavahāra-hetuṁ, karma jīvādṛṣṭaṁ, svabhāvaṁ māyādīnāṁ pariṇāmitvādi-rūpaṁ kāraṇatayā upādade sṛṣṭy-artham aṅgīkṛtavān ity anvayaḥ | [↑](#footnote-ref-132)
132. mātrā guṇaḥ śabda iti | kāraṇāśrayāyām udbhavad avasthāyāṁ tadātmakaḥ san mātrā, kāryāśrayāyām udbhūtāvasthāyāṁ svatas tu guṇaḥ, draṣṭṛ-dṛśyayor yal liṅgaṁ bodhakaṁ tad eva ca śabda ity arthaḥ | [↑](#footnote-ref-133)
133. tu-śabdo 'syāḥ sarva-vailakṣaṇya-dyotanārthaḥ [↑](#footnote-ref-134)
134. vaikārikād iti mano 'ntaḥ-karaṇa-catuṣṭayam | asya tātparyeṇa candramā manaso jāta ity asyā ṛco 'rtho darśitaḥ | [↑](#footnote-ref-135)
135. kramas tu śrotra-tvak-cakṣur-jihvā-ghrāṇāni vāk-pāṇi-pāda-pāyūpasthāḥ | [↑](#footnote-ref-136)
136. ‘asaṁhatāḥ’ iti subo. pāṭhaḥ | [↑](#footnote-ref-137)
137. sad-asattvaṁ mukhya-gauṇa-bhāvam | krama. | [↑](#footnote-ref-138)
138. brahmāṇḍābhidham | [↑](#footnote-ref-139)
139. sahasrety anena ‘sahasra-śīrṣā’ity ardha-rcasya uktaḥ | [↑](#footnote-ref-140)
140. pṛthak kṛtya sthita ity artho mūla-stha-nirgata ity asya | [↑](#footnote-ref-141)
141. puruṣasyety ādinā ‘brāhmaṇo 'sya mukham āsīt’ ity asyā ṛco 'rtha uktaḥ | [↑](#footnote-ref-142)
142. bhūrloka ity ādinā ‘nābhyā āsīt’ ity asyā ṛco 'rtha uktah | [↑](#footnote-ref-143)
143. bhuvar ity avyayaṁ antarīkṣa-lokasya nāma | [↑](#footnote-ref-144)
144. ayaṁ ca satyalokas tad-uparitanaḥ saptama ity arthaḥ | [↑](#footnote-ref-145)
145. svarloke brahmaloka-paryantaḥ | [↑](#footnote-ref-146)
146. ‘vāco vahneḥ’ iti pāṭhaḥ | [↑](#footnote-ref-147)
147. ādinā uṣṇik-triṣṭub-jagatī-paṅkti-bṛhatīnāṁ grahaṇam | [↑](#footnote-ref-148)
148. ādi-śabdena carma-māṁsa-rudhira-medo-majjāsthāṁ grahaṇam | [↑](#footnote-ref-149)
149. ādinā kaṭutikta-kaṣāyāmla-lavaṇānāṁ grahaṇam | [↑](#footnote-ref-150)
150. divaḥ jyotiś cakrasyety arthaḥ | [↑](#footnote-ref-151)
151. āspadam ity uttara-śloka-stham anukṛṣya yojyam | [↑](#footnote-ref-152)
152. mṛtyor indriyādhiṣṭhātuḥ | tatra yadyapi ‘vahnīndropendra-mitrakāḥ’ iti krama-prāpter mitrasyaivādhiṣṭhātṛdevatvaṁ labhyate tatrāpi ‘gudaṁ mṛtyur apānena nodatiṣṭhattato virāṭ’ iti vakṣyamāṇa-prāmāṇyena mṛtyur evādhiṣṭhātṛtvena vivakṣitaḥ | [↑](#footnote-ref-153)
153. layasyeti tadānīṁ sarveṣāṁ tatra layād iti vyākhyāleśaḥ | [↑](#footnote-ref-154)
154. nāgā hastinaḥ sarīsṛpāḥ sarvāḥ uragās tad-avāntara-jātayaḥ | [↑](#footnote-ref-155)
155. ṛkṣāṇy aśviny-ādīni | tārās tad-bhinna-nakṣatrāvāntara-bheda-bhinnāni | ketavo dhūmaketu-prabhṛtayaḥ | [↑](#footnote-ref-156)
156. daśāṅgulam ity upalakṣaṇaṁ | brahmāṇḍād bahir api sarvato vyāpyāvasthita ity arthaḥ | vitastim iti daśāṅgula-padārtha eva | [↑](#footnote-ref-157)
157. yadyapi ‘satyaṁ jñānam anantaṁ brahma’ ity āmnātasya para-brahmaṇa iyattāyā abhāvāt pāda-catuṣṭayaṁ nirūpayitum aśakyaṁ tathāpi jagad idaṁ brahma-svarūpāpekṣayālpam iti vivakṣitatvāt pādatvopanyāsaḥ | [↑](#footnote-ref-158)
158. tad-uparitana-lokā iti janas-tapaḥ-satya-lokā ity arthaḥ | [↑](#footnote-ref-159)
159. tatra janaloke ity arthaḥ | [↑](#footnote-ref-160)
160. trilokyām iti | tṛtīya-skandhīyaikādaśādhyāyasyaikonatriṁśaḥ ślokaḥ | [↑](#footnote-ref-161)
161. gṛha eva medhā buddhir yasya sa gṛha-medhaḥ | [↑](#footnote-ref-162)
162. gacchatīty arthaḥ | [↑](#footnote-ref-163)
163. sāśanaṁ bhojanādi-vyavahāropetaṁ cetanaṁ praṇijātaṁ, anaśanaṁ tad-rahitam acetanaṁ giri-nady-ādikaṁ tad ubhayaṁ yathā syāt tathā | [↑](#footnote-ref-164)
164. vividhāni vastūni rājante 'treti virāṭ brahmāṇḍa-dehaḥ | [↑](#footnote-ref-165)
165. devā ijyante 'sminn iti deva-yajanam | [↑](#footnote-ref-166)
166. yajñānte ‘viṣṇoḥ kramo 'syabhimātihā’ ity-ādi-mantrair yajamānakartṛkā gati-viseṣāḥ | [↑](#footnote-ref-167)
167. naveti | marīcir-atry-aṅgirasau pulastyaḥ pulahaḥ kratuḥ | bhṛgur vasiṣṭho dakṣaś ceti nava | [↑](#footnote-ref-168)
168. yad adhiṣṭhānam iti etat skandhīya-pañcamādhyāyasya dvitīya-ślokaḥ | [↑](#footnote-ref-169)
169. ‘tri-śakti-dhṛt’ iti pāṭha sa ca yuktaḥ | tri-śaktir māyā tāṁ dharatīti vyākhyāyāṁ vyutpatteḥ | [↑](#footnote-ref-170)
170. yad iti dvitīya-skandha-pañcamādhyāyasya caturthaḥ ślokaḥ | [↑](#footnote-ref-171)
171. etat skandhīya-pañcamādhyāyasya viṁśa-śloke | [↑](#footnote-ref-172)
172. etat skandhīya-pañcamādhyāyoktānām iti śeṣaḥ | [↑](#footnote-ref-173)
173. vāsudeva iti skaṁ. 2 a. 5 ślo. 14 | [↑](#footnote-ref-174)
174. etāvad iti skaṁ. 2 a. 5 ślo. 10 | [↑](#footnote-ref-175)
175. dyupataya iti | daśama-skandhīya-saptāśītitamādhyāyasyaikacatvāriṁśa-ślokaḥ | [↑](#footnote-ref-176)
176. atra vipariṇāmenānvayo yathā — yasya ṛtāṁ gatim ahaṁ na vedmi, yūyaṁ na vittha, vāmadevo na veda, kim utāpare surā vidur iti | [↑](#footnote-ref-177)
177. ghaṭādy-ākāreti | yathā taḍāgodakaṁ chidrān nirgatya kulyātmanā kedārān praviśya tadvad eva catuṣkoṇādy-ākāraṁ bhavati tathā taijasam antaḥkaraṇam api cakṣur-ādi-dvārā ghaṭādi-viṣaya-deśaṁ gatvā ghaṭādi-viṣayākāreṇa pariṇamate sa eva pariṇāmo vṛttir ucyate | [↑](#footnote-ref-178)
178. viplutaṁ vyāptam ity arthaḥ | [↑](#footnote-ref-179)
179. ‘kalpe kalpe ātmānaṁ sṛjatīty uktaṁ, tatra ke sṛjyamānā avatārās tān avatārān vistareṇāha’ ity avataraṇaṁ prācīna-pustake labhyate | [↑](#footnote-ref-180)
180. bhūtair yadeti ekādaśa-skandhīya-caturthādhyāyasya tṛtīya-ślokaḥ | [↑](#footnote-ref-181)
181. viṣṇor iti tṛtīya-skandhīya-pañcamādhyāyasya sapta-viṁśa-śloka-vyākhyāyām ālocanīyam | [↑](#footnote-ref-182)
182. khaga-loka-pālā garuḍādyāḥ | [↑](#footnote-ref-183)
183. daityendreti | danunānni dakṣa-kanyāyāṁ kaśyapāj jātā eka-ṣaṣṭi-saṁkhyākā asurās teṣu pradhānā dvi-mūrdhādayo 'ṣṭādaśa | [↑](#footnote-ref-184)
184. preta-piśācādayo bhūta-jāti-bhedāḥ | tatra piśācā ghaṇṭākarṇādayaḥ, bhūteśā bhairavādayaḥ, kūṣmāṇḍeśā bhṛṅgyādayaḥ, yādāṁsi jala-jantavas tad-adhīśās timiṁgilādayaḥ | [↑](#footnote-ref-185)
185. ‘supeśalān’ iti vijayadhvajaḥ | tatra madhurebhyo 'py atimadhurān ity arthaḥ | [↑](#footnote-ref-186)
186. supeśas-śabda-gata ity arthaḥ, ‘la-kāra-lopaḥ’ ity api kvacit | [↑](#footnote-ref-187)
187. ‘pīṅ pāne’ iti dhātor daivādikāc chatṛ-pratyaya ārṣatvāc cintyaḥ | [↑](#footnote-ref-188)
188. udyata iti | samudre nimajjya rasātala-gatā mahīm uddhṛtya daṁṣṭrāgre nidhāya ūrdhva gata ity arthaḥ | [↑](#footnote-ref-189)
189. atrer iti caturthy-arthe ṣaṣṭhī | apagatiṁ tyājayatīty apatyaṁ durgati-nivārakaṁ | [↑](#footnote-ref-190)
190. yoga-rddhiṁ dhyāna-siddhiṁ yoga-sampattiṁ vā | [↑](#footnote-ref-191)
191. mayāham eva datta ity atra ekasya karma-kartṛ-bhāvo na bhagavad-vyatiriktasya bhavati | dharma-śāstre — ‘dharma-dāso jyeṣṭha-putro bhāryā svātmā tathaiva ca | sarvasvaṁ guru-varyaś ca naiva deyam iti sthitiḥ ||’ iti adeyatvena pratipādanāt | ata āha — bhagavān iti | [↑](#footnote-ref-192)
192. bhuktir aṇimādy-aiśvarya-bhogaḥ | [↑](#footnote-ref-193)
193. ‘me ādau’ atra saṁhitāyā avivakṣitatvaṁ bodhyam | [↑](#footnote-ref-194)
194. atra sanād ity avyayam | dīrgha ārṣaḥ | sanan-nāmaka ity arthaḥ | yad vā ‘sanāt sanātanatamaḥ’ iti sahasra-nāma-stotrāt sanān-nāmā ity arthaḥ | [↑](#footnote-ref-195)
195. asmin pakṣe tapasa iti ṣāṣṭhy-antam | [↑](#footnote-ref-196)
196. ātmana iti dvitīyāntaṁ darśana-kriyā-karmeti jñeyam | [↑](#footnote-ref-197)
197. ‘praviśan’ iti pāṭhaḥ | [↑](#footnote-ref-198)
198. dahantam apīti mūla-sthaḥ uta-śabda apy arthaḥ | [↑](#footnote-ref-199)
199. kam apīti | yo dhruvāya prasannaḥ san dhruva-padam adāt tam avatāram ity arthaḥ | [↑](#footnote-ref-200)
200. arthita iti avatarituṁ prārthitas tadā vena-dehād avatīrṇaḥ sann ity arthaḥ | [↑](#footnote-ref-201)
201. anvartham anugatāvayavārthaṁ yaugikārtham iti yāvat | trātveti ktvā-pratyayas tu trāṇāvaśyakatā-vivakṣayā bhāvini bhūtavan nirdeśāt | [↑](#footnote-ref-202)
202. merudevyā ti | prathama-skandhe — ‘aṣṭame merudevyāṁ tu nābher jāta urukramaḥ’ iti kathitāyāḥ | [↑](#footnote-ref-203)
203. yāṁ jaḍa-yogacaryām ity arthaḥ | atha vā yāṁ samādhi-caryāṁ pāramahaṁsyaṁ padaṁ paramahaṁsa-prāpyam āmanantīty arthaḥ | [↑](#footnote-ref-204)
204. bhāvinā satya-vratenety arthaḥ | [↑](#footnote-ref-205)
205. āśritānāṁ madhye pṛthivī pradhānaṁ yatra sa ity arthaḥ | vṛkṣamayo grāma itivat | [↑](#footnote-ref-206)
206. kaṣāṇa ity atra ‘kaṣa hiṁsāyāṁ’ yag-abhāva ārṣaḥ | [↑](#footnote-ref-207)
207. āhedam iti | asya vākyasya ‘nārāyaṇākhila-guro bhagavan namaste’ ity aṣṭama-skandha-vākyena samāptir jñeyā | krama. | [↑](#footnote-ref-208)
208. bhujā bhujayor madhya-bhāgaḥ | pṛṣṭham ity arthaḥ | krama. | [↑](#footnote-ref-209)
209. kṣmām iti tad-upalakṣitaṁ trailokyam ity arthaḥ | [↑](#footnote-ref-210)
210. śikhā ity atra ārṣāḥ saptamyā luk | [↑](#footnote-ref-211)
211. atrāḍāgamābhāva ārṣāḥ | [↑](#footnote-ref-212)
212. abhimene abhimatīkṛtya dadāv ity arthaḥ | [↑](#footnote-ref-213)
213. atra tubhyaṁ ceti ca-kāreṇa tubhyam avatārāyāpi bhakti-yogam uvācety ukti-bhaṅgyaiva nāradāvatāro 'py uktaḥ | krama. | [↑](#footnote-ref-214)
214. avāpa ruddham iti pāṭhaḥ | [↑](#footnote-ref-215)
215. yad vā amṛtam ivāyurloke prākaṭyaṁ yasya | sarva-loka-nairujya-dānād iti bhāvaḥ | [↑](#footnote-ref-216)
216. ugra-vīryam iti pāṭhaḥ | [↑](#footnote-ref-217)
217. suśoṣa-dṛṣṭyā iti pāṭhaḥ | tatra suśoṣo 'gnis tena yuktayā dṛṣṭety arthaḥ | agniḥ suśoṣaḥ kakṣa-ghnaḥ iti kośaḥ | vija. | [↑](#footnote-ref-218)
218. kakub-jaya-rūḍha-hāsam iti pāṭhaḥ | tatra kakubho diśās tāsāṁ yo jayas tena rūḍha utpanno hāso yasya | vīra. [↑](#footnote-ref-219)
219. yaj jīvayiṣyati yac coccāṭayiṣyati tad itarathānīśvaratve na bhāvyam iti pūrva-ślokenānvayaḥ | [↑](#footnote-ref-220)
220. viṣa-toya-pītān iti pāṭhaḥ | viṣa-toyasya pītaṁ pānaṁ yeṣām iti ṭikā-pāṭhaś ca | [↑](#footnote-ref-221)
221. iveti pāda-pūraṇārthakam avyayan | [↑](#footnote-ref-222)
222. muñjeti daśama-skandhīyonaviṁśādhyāyoktāyām iṣīkāṭavyām iti yāvat | [↑](#footnote-ref-223)
223. ‘lokaṁ vikuṇṭham upaneṣyati’ iti pāṭhaḥ | [↑](#footnote-ref-224)
224. āpṛtam iti tad-dine śrī-nanda-kṛṣṇayor viccheda-duḥkhena tad-anveṣaṇādy-udyuktam | [↑](#footnote-ref-225)
225. anagha iti sambodhanaṁ vā | [↑](#footnote-ref-226)
226. rāso nāma bahu-nartakī-yukto nṛtya-viśeṣāḥ iti skaṁ. 10 a. 33 ślo. 2 vyākhyāyām | [↑](#footnote-ref-227)
227. alam iti bhagavad-guṇānāṁ sākalyena varṇanāsaṁbhavād iti bhāvaḥ | [↑](#footnote-ref-228)
228. maraṇānantaram ity arthaḥ | [↑](#footnote-ref-229)
229. tripūrāsureṇāyor ajatatāmrinirmitābhiḥ | [↑](#footnote-ref-230)
230. vṛṣaṁ lāntīti vṛṣalā mlecchāḥ | [↑](#footnote-ref-231)
231. te ca ‘veda-mārga-virodhena yeṣāṁ karaṇam aṇv api | te hi pākhaṇḍino jñeyā vedārthasya vinindakāḥ’ iti | [↑](#footnote-ref-232)
232. asurādyā iti ādya-padena bhūta-preta-piśācādayaḥ krūra-svabhāvāś ca | [↑](#footnote-ref-233)
233. sva-raṁhasety atra chando-bhaṅga ārṣaḥ | ‘sva-rahasā’ iti pāṭho 'yukta eva | rahaḥ-śabdasya vega-vācitve pramāṇābhāvāt | [↑](#footnote-ref-234)
234. tri-sāmya-rūpam iti tri-guṇa-sāmya-lakṣaṇam adhiṣṭhāna-svarūpaṁ prakṛtir ity arthaḥ | [↑](#footnote-ref-235)
235. ‘viṣṇor nu kaṁ vīryāṇi pravocaṁ yaḥ pārthivāni vimame rajāṁsi | yo askabhāyad uttaraṁ sadhasthaṁ vicakramāṇas tredhorugāyaḥ’ | iti viṣṇusūkte | [↑](#footnote-ref-236)
236. māyā-balaṁ māyā-mahattvam ity arthaḥ | [↑](#footnote-ref-237)
237. atitaranti cety atra taranty atheti | [↑](#footnote-ref-238)
238. ākūtir devakūtiḥ prasūtir iti tisraḥ | [↑](#footnote-ref-239)
239. ‘rantideva-devavratā’ ity evaṁrūpe ity arthaḥ | [↑](#footnote-ref-240)
240. uttaṅka iti vaktavye utaṅka ity ārṣaṁ chandonurodhena | [↑](#footnote-ref-241)
241. sārasvato dadhīciḥ | [↑](#footnote-ref-242)
242. upendradattaḥ parīkṣit | śuka iti cakra. | [↑](#footnote-ref-243)
243. ‘śubha-dhāraṇā’ iti pāṭhe chando-bhaṅga ārṣaḥ | [↑](#footnote-ref-244)
244. viṣaya-karaṇoparāgeti | viṣayo rūpādir grāhyaḥ | karaṇaṁ sādhanaṁ cakṣur-ādi | uparāgo grāhyatvena svīkāraḥ | tad uktam — ‘dṛśyānurañjitaṁ draṣṭṛ dṛśyaṁ draṣṭr anurañjitaṁ | ahaṁvṛttyobhayaṁ raktaṁ tan-nāśo 'dvaita ātmanaḥ’ iti | [↑](#footnote-ref-245)
245. vṛtter eva tad-uparāga iti | vṛtteś cakṣur-ādi-vṛtter darśana-śravaṇāder vyāvahārika-jñānasya uparāga āraktatvam | [↑](#footnote-ref-246)
246. cātur-vidham iti | nātra ghaṭaṁ karoti kulāla ity atra utpādyaṁ kriyā-phalaṁ | cakṣuṣā rūpaṁ paśyatīty atra āpyaṁ | somaṁ suneti somapā ity atra vikāryaṁ | saṁskāraś ca trividhaḥ, tatra prāktana-puṇyātiśaya-janyaḥ sukha-viśeṣa ādyaḥ | dvitīyo malāpākaraṇa-rūpaḥ | tṛtīyo guṇādhāna-rūpaḥ | rājyaṁ prāpnoti dharmiṣṭha ity ādyaṁ saṁskāryaṁ | rajako vastraṁ kṣālayatīti dvitīyaṁ | vastraṁ rañjayatīti tṛtīyam | [↑](#footnote-ref-247)
247. utpatty-ādīti ādinā prāpti-vikṛti-saṁskāryāṇāṁ grahaṇam | [↑](#footnote-ref-248)
248. svārambhakāṇāṁ pṛthivy-ādi-mahā-bhūtānām ity arthaḥ | [↑](#footnote-ref-249)
249. atra śloka-dvayam adhikaṁ kvacid asti tac ca — ‘nṛ-janmani na tuṣyeta kṛtena bhagavān yadi | dharmārtha-kāmaiḥ kiṁ tarhi kāryaṁ sidhyati naśvaraiḥ || 53 || kṛṣṇe na cottama-śloke ced bhaktir anapāyinī | kiṁ syād varṇāśramācāra-dāna-homādibhiḥ kṛtaiḥ || 54 ||’ iti | etad-upari vīrarāghava-ṭīkā | nanu trivargo yathā bhavet tathā varṇayati kiṁ nocyata ity āśaṅkyāha — nṛ-janmanīti | manuṣya-janmani kṛtena sādhanakalāpena bhagavān na tuṣyeta tarhi naśvarair dharmādibhiḥ kiṁ kāryaṁ kiṁ prayojanaṁ sidhyati na kim apīty arthaḥ || 52 || dharmasya hy āpavargyasyeti pūrvokta-rītyā paramparayā bhagavad-bhaktāv upayujyamānānām eva sāphalyaṁ tad-upayoga-rahitānāṁ tu vaiphalyam eveti anvaya-vyatirekeṇāha — kṛṣṇa iti | uttama-śloke avidyānivartaka-yaśasi śrī-kṛṣṇe ced yadi ca kṛtaiḥ svanuṣṭhitair varṇāśramācārādibhir anapāyinī | avyabhicāriṇī bhaktir na syāt tarhi taiḥ kim anyat phalaṁ syāt, na kim api | anya-phalasya naśvaratvāt taj jātam apy ajāta-prāyam iti bhāvaḥ || 53 || iti | [↑](#footnote-ref-250)
250. bhāva-viśeṣa-dhāriṇo hṛdayasya tat-sukhadopādeya-sthānatvād bhāva-saroruham ity uktam | salila-śarad-dṛṣṭāntas tu sarva-pāvana-mātrāṁśe | krama. | [↑](#footnote-ref-251)
251. sarvaṁ malam iti mūla-stha-śamalam ity asyārthaḥ | [↑](#footnote-ref-252)
252. sarveṣām ity ādi | atra sarveṣām eva sarvam eva niḥśeṣam eva haraty eva ity avadhāraṇa-catuṣṭayaṁ jñeyam | [↑](#footnote-ref-253)
253. ‘śaraṇaṁ gṛha-rakṣitroḥ’ iti kośaḥ | [↑](#footnote-ref-254)
254. etat skandhīya-pañcamādhyāyasya saptadaśo 'yam ślokaḥ | [↑](#footnote-ref-255)
255. tattvata ity asyaivādhyāyasya caturviṁśaḥ ślokaḥ | [↑](#footnote-ref-256)
256. yasyeti skandhaḥ 2 a. 5. śloka 36 | [↑](#footnote-ref-257)
257. pātālam iti skandhaḥ 2 a. 1. ślokaḥ 26 | [↑](#footnote-ref-258)
258. yāvān iti | atra kalpa-vikalpa-padābhyām utpatti-pralayayor madhya-kālasyaiva ṭīkokta-mahad-avāntara-bhedena grāhyatvaṁ ‘saṁplavaḥ sarva-bhūtānām’ ity agrimaikaviṁśa-śloke sṛṣṭi-sthiti-pralayānām uktatvād iti dīpi. | [↑](#footnote-ref-259)
259. yasmāt kālāt pravartata iti śeṣaḥ | [↑](#footnote-ref-260)
260. asya padyasya pūrvottarārdha-vailomyena pāṭhaḥ kvacit | [↑](#footnote-ref-261)
261. sādhāraṇo jāti-mātra-nibandhanaḥ ahiṁsā-lakṣaṇaḥ | dīpi. | [↑](#footnote-ref-262)
262. ‘mahāmate’ iti pāṭhaḥ | tatra traikālika-vastu-yāthātmya-jñānavattvaṁ mahāmatitvam | [↑](#footnote-ref-263)
263. ‘kupita-dvijāt’ iti pāṭhaḥ | kupitād dvijād iti dvija-krodha-hetur maraṇa-kālo lakṣyate | anyatreti dvija-kopa-nidāna-bhūtaḥ saptama-dina-mṛtyu-kālād anyatrānyasmin kāle 'cyuta-pīyūṣaṁ pibato me 'savo 'naśanān na parāyanti | na vyākulībhavantīty arthaḥ | nanu yathedam amṛtaṁ kṣudhāṁ nivārayati tathā śāpam api nivārayiṣyatīty āha — anyatra kupitād iti | subo. | yad vā me 'savo' naśanād dvija-kopāc ca na parāyanti, kintu anyatra acyuta-pīyūṣa-pānābhāve parāyantīty arthaḥ | atha vā acyuta-pīyūṣaṁ pibato me 'savaḥ prāṇāḥ ‘tam utkrāmantaṁ sarve prāṇā utkrāmanti’ iti śruty-uktānīndriya-lakṣaṇāni karaṇāni anyatra acyuta-pīyūṣātirikte viṣaye anaśanād dhetoḥ bhojanādau, kupita-dvijād dhetoḥ maraṇa-pratīkāre dhana-kalatrādau ca na parāyanti na gacchanti | acyuta-kathāmṛta-pāne niścalā bhavantīti bhāvaḥ | siddhānta. | [↑](#footnote-ref-264)
264. ‘anaśanād api’ iti pāṭhaḥ | [↑](#footnote-ref-265)
265. ‘pīyūṣaṁ tvan-mukhābja-viniḥsṛtam’ iti pāṭhaḥ | [↑](#footnote-ref-266)
266. bālo 'pi sa gurutvena munibhyo brahmaṇā yataḥ | datto 'to brahma-rāteti nāma vaiyāsaker abhūt’ iti vacanāc chukasya brahma-rātatvaṁ nānyasyeti vija. | [↑](#footnote-ref-267)
267. brahma-saṁmitaṁ brahmaṇā vedena tulyam | [↑](#footnote-ref-268)
268. ‘yad adhātu-mata’ iti pūrvādhyāyasya ṣaṣṭha-ślokaḥ | [↑](#footnote-ref-269)
269. ‘yayā’ iti prathama-skandhīya-saptamādhyāyasya pañcama-ṣaṣṭa-ślokau | [↑](#footnote-ref-270)
270. ‘āsīt’ iti pūrvādhyāyasya saptama-ślokaḥ | [↑](#footnote-ref-271)
271. yac-chabdasyottara-vākya-gatatvān na tat-padāpekṣā | [↑](#footnote-ref-272)
272. āvirbhāva-kāraṇam ity arthaḥ | [↑](#footnote-ref-273)
273. sabhājitaḥ samyag ārādhitaḥ | [↑](#footnote-ref-274)
274. ‘sandṛṣṭavadbhiḥ’ iti pāṭhaḥ | tatra samyak parokṣa-jñānavadbhir ity arthaḥ | [↑](#footnote-ref-275)
275. viśeṣeṇa budhyante iti vibudhā jñānādhikā nitya-muktāś ca | [↑](#footnote-ref-276)
276. ‘adhiṣṭhitam’ iti pāṭhaḥ | [↑](#footnote-ref-277)
277. ‘niṣko 'strī hemri dīnāre sārṣṭe karṣaśate pale | vakṣovibhūṣaṇe karṣe’ iti kośād vakṣolaṁkāravācī niṣka-śabdo jñeyaḥ | [↑](#footnote-ref-278)
278. etādṛśaṁ sva-lokaṁ darśayām āseti pūrveṇa navama-ślokenānvayaḥ | [↑](#footnote-ref-279)
279. ‘pītāṁ śukaṁ’ iti pāṭhaḥ | [↑](#footnote-ref-280)
280. āgantukair naśvaraiḥ | tat-pramādād eva kadācit tad-ābhāsa-rūpatayaiva prāptair ity arthaḥ | [↑](#footnote-ref-281)
281. aṣṭādaśa-ślokottaraṁ — ‘kṛtāñjaliṁ praśraya-namra-kandharaṁ vilokayan premadṛśā samedhayan ||’ idam ardham adhikaṁ kvacit | [↑](#footnote-ref-282)
282. ‘sadhryak’ iti pāṭhaḥ | tatra samyag ity evārthaḥ | [↑](#footnote-ref-283)
283. ‘puṁsām’ iti pāṭhaḥ | [↑](#footnote-ref-284)
284. apratiruddhena anargalena | [↑](#footnote-ref-285)
285. atrātmanepadam ārṣam | [↑](#footnote-ref-286)
286. tu-śabdena tu ca rūpe satye ity avadhārayati | [↑](#footnote-ref-287)
287. paraṁ avaraṁ iti | cid-ānandādy-ātmaka-vairājākhyaṁ paraṁ rūpam | sanavāvaraṇāṇḍākhyam avaram | vija. | parāvare viśvasya nirgama-praveśa-sthāna-bhūte rūpe siddhāṁ. | [↑](#footnote-ref-288)
288. tad-viṣayāṁ bhagavad-guṇa-svarūpa-sṛṣṭy-ādi-līlā-viṣayām | [↑](#footnote-ref-289)
289. asmin pakṣe samunnaddheti naha-dhātor luṅi prathama-puruṣaikavacanam | ‘na māṅyoge’ iti niṣedhān māṅyoge aḍ-abhāvaḥ | [↑](#footnote-ref-290)
290. yāni rūpāṇīty atra yādṛg-rūpo yādṛg-guṇo yādṛk-karmā cety arthaḥ | dīpi. | [↑](#footnote-ref-291)
291. aham evāsam ity ārabhya ‘jñānaṁ sarvatra sarvadā’ ity antāś catuḥślokā eva catuḥ-ślokī-bhāgavatatvena dīpinyām uktā vyākhyātāś ca | [↑](#footnote-ref-292)
292. aham evāsmīti natv aṅkure jāte bījavad anupalambhaḥ | kāraṇatayā pṛthag-avasthānāt | etenāpracyutasva-rūpatvam uktam | [↑](#footnote-ref-293)
293. yad etad iti | anena prapañcasya vāg-ālambana-mātratvam uktaṁ, vastutaḥ sarvaṁ brahma tan-mātram ity arthaḥ | [↑](#footnote-ref-294)
294. atrānvaya-vyatireka-sādhanenātmā jijñāsya ity arthaḥ, ity adhikaṁ kvacit | [↑](#footnote-ref-295)
295. anvayaḥ kāryeṣv iti | yadā kāryāṇi jāyante tadopādānatayeśvarasya sarvatraivānuvṛttiḥ kuṇḍalādiṣu svarṇavat | yadā avikṛtaḥ kāraṇa-rūpeṇa vartate tadā kāryāṇām abhāvāt tebhyo vyatirekaḥ avikṛta-suvarṇavat iti dīpi. | [↑](#footnote-ref-296)
296. samaṣṭy-ātmakatvena sarva-bhūtamayaḥ | [↑](#footnote-ref-297)
297. idaṁ vyaṣṭy-ātmakam | [↑](#footnote-ref-298)
298. atha vā mat-prajā yama-niyamān ātiṣṭhantv ity evaṁ svārtha-kāmyā tayā | [↑](#footnote-ref-299)
299. narāṇāṁ samūho nāraṁ dyati khaṇḍayati jīvānāṁ jīva-bhāvam iti nāradaḥ | [↑](#footnote-ref-300)
300. rikthaṁ dhanaṁ paitṛkaṁ dāya-prāptatvenādadate iti rikthādāḥ putrāḥ | [↑](#footnote-ref-301)
301. puruṣāvayavair iti pūrvādhyāyasya daśama-ślokaḥ | [↑](#footnote-ref-302)
302. ekasyaiveti daśamasyāśrayasyaivety arthaḥ | [↑](#footnote-ref-303)
303. brahmaṇaḥ parameśvarād iti kāraṇa-sṛṣṭiḥ, pārameśvarī karma-sṛṣṭis tu vairiñcīty arthaḥ | [↑](#footnote-ref-304)
304. sad-dharma iti | atra manvantarāṇīti prokta ity arthaḥ | [↑](#footnote-ref-305)
305. yata iti hetau pañcamī | [↑](#footnote-ref-306)
306. vicchedo bhedaḥ vibhāga ity arthaḥ | [↑](#footnote-ref-307)
307. eṣām iti | ādhyātmikādīnāṁ trayāṇāṁ mithaḥ sāpekṣatvena siddhes teṣām āśrayatvaṁ nāstīty ācaṣṭe ity arthaḥ | [↑](#footnote-ref-308)
308. dṛśya-pratīty-anumeyam | [↑](#footnote-ref-309)
309. tad vinā karaṇaṁ vinā | [↑](#footnote-ref-310)
310. tantritayam ādhyātmikādi-trayam | [↑](#footnote-ref-311)
311. skaṁ. 11 a. 22 ślo. 31 | [↑](#footnote-ref-312)
312. skandhaḥ 2 a. 1 śloka. 10 | [↑](#footnote-ref-313)
313. skaṁ. 2 a. 9 ślo. 45 | [↑](#footnote-ref-314)
314. niruktyā prakathanena | vyutpattyeti yāvat | [↑](#footnote-ref-315)
315. garbha-rūpam iti | catur-daśa-bhuvanātmakaṁ samaṣṭi-deham — ‘apa eva samaryādau tāsu bījam avāsṛjat | tad aṇḍam abhavad dhaimaṁ sahasrārka-samadyuti’ iti manu-vacanāt | [↑](#footnote-ref-316)
316. prāṇā vyaṣṭi-gatā vāyavaḥ | mukhya-prāṇa-śaktyaiva vyaṣṭi-prāṇa-śaktir ity evātra vivakṣitaṁ | [↑](#footnote-ref-317)
317. prabhor antarā vairājasyodara-madhye | [↑](#footnote-ref-318)
318. svavyāpāraṁ kurvatety arthaḥ | [↑](#footnote-ref-319)
319. tayor vahni-vācoḥ sambandhi tad-adhīnaṁ vyāhṛtaṁ vag-vyāpāra ity arthaḥ | [↑](#footnote-ref-320)
320. tasya virājaḥ | [↑](#footnote-ref-321)
321. nirodhaḥ prāṇa-vāyu-nirodhaḥ | [↑](#footnote-ref-322)
322. karmaṇo vyāhṛtasya | [↑](#footnote-ref-323)
323. prakāśābhāva ity arthaḥ | [↑](#footnote-ref-324)
324. ṛsibhir jñāna-sādhanair vedādibhir agny-ādibhir vā | [↑](#footnote-ref-325)
325. tvacam iti tṛtīya-skandhīya-ṣaṣṭhādhyāyasyāṣṭādaśa-ślokaḥ | [↑](#footnote-ref-326)
326. nirbhinnānīti skaṁ. 3 a. 6 ślo. 16 | [↑](#footnote-ref-327)
327. aitareyopaniṣadīty arthaḥ | [↑](#footnote-ref-328)
328. ‘balavān indraḥ’ iti pāṭhas tatra bala-viśiṣṭa indra ity arthaḥ | [↑](#footnote-ref-329)
329. nṛbhiḥ kartṛbhiḥ karmabhiḥ kṛtvā havyaṁ kriyate | karmabhir iti bahutvaṁ tad-vṛtti-bhedāpekṣayā krama. | [↑](#footnote-ref-330)
330. āsisṛpsor apānata iti viśeṣaṇa-dvayaṁ kriyecchā-kriyayor bhedeneti krama. | [↑](#footnote-ref-331)
331. tad-āśraye tad-ubhaye ity atra samudrāśrayā tuṣṭiḥ' nāḍī-nady-āśrayā puṣṭir ity arthah | dīpi. | [↑](#footnote-ref-332)
332. saṁkalpas tat-tat-padārtha-cintanam | kāmas tat-tad-viṣayābhilāṣaḥ | [↑](#footnote-ref-333)
333. prāṇas tu vyomāmbu-vāyubhir ārabdha iti śeṣaḥ | vyomāmbubhyāṁ puṣṭā vāyavaḥ prāṇaḥ ity arthaḥ | tṛtīyā-bahu-vacanam ārṣam iti cakravartī | [↑](#footnote-ref-334)
334. bhūmy-ādi-tritaya-kāryam uktam ity arthaḥ | [↑](#footnote-ref-335)
335. sarveti kāma-krodha-lobha-moha-śokādīnām ity arthaḥ | [↑](#footnote-ref-336)
336. pṛthivy-ap-tejovāyv-ākāśa-mahad-ahaṁkāraiḥ prakṛtyā cety evam aṣṭabhiḥ | [↑](#footnote-ref-337)
337. sūkṣmatamam ity anenaiva sūkṣmam atisūkṣmaṁ ceti dvitayaṁ labhyate | atra sūkṣmaṁ liṅga-śarīram | atisūkṣmaṁ māyā-rūpam | cakra. | [↑](#footnote-ref-338)
338. avyaktam iti na cakṣur-ādibhir vyajyata iti tathā | [↑](#footnote-ref-339)
339. sarva-vyāvartaka-dharma-rahitam | [↑](#footnote-ref-340)
340. yad-rūpeti pūrvādhyāyasyaikatriṁśaḥ ślokaḥ | [↑](#footnote-ref-341)
341. ‘kiṁpuruṣān narān’ iti pāṭhaḥ | [↑](#footnote-ref-342)
342. prajā-patīn marīci-pramukhān ity arthaḥ | [↑](#footnote-ref-343)
343. dvitīya-skandhīyāṣṭamādhyāyasya trayodaśaṁ padyam idam | [↑](#footnote-ref-344)
344. tatreti yadā ekaikataraḥ svabhāvo guṇo 'nyābhyāṁ guṇābhyām upahanyate 'bhibhūyate tatra tadā ekaikaśo ‘pi gatayas tridhā bhidyanta ity anvayaḥ | atra tridhā bhidyanta ity etad api sthūla-dṛṣṭyaivoktam | vastutas tu tat-tad-guṇa-tāratamyena tat-tat-puṇya-pāpa-tāratamyānusāreṇa nānā-vidhā gatayo bhavantīty arthaḥ | dīpi. | [↑](#footnote-ref-345)
345. anuvidhyata iti | yathā manuṣyānāṁ sva-bhakto rājasatve ‘pi guṇāntarānuvedhāt sāttvikatvaṁ tāmasatvam ca pratīyate | [↑](#footnote-ref-346)
346. ‘jagad-dhartā’ iti pāṭhaḥ | [↑](#footnote-ref-347)
347. dharmo viṣṇus tad-rūpeṇeti dharma-rūpa-dhṛg ity asyārthaḥ | dharma-rūpa-dhṛk viṣṇu-rūpa-dhṛk viśvaṁ maryādāyāṁ sthāpayan matsyādy-avatāraiḥ puṣṇāti pālayatīti bāla. | [↑](#footnote-ref-348)
348. ‘tat-kāle’ iti pāṭhaḥ | [↑](#footnote-ref-349)
349. tat-pūrvoktaṁ kiṁ, kutaḥ ity arthaḥ | [↑](#footnote-ref-350)
350. anūdyata iti | uktasyārthasya punaḥ kartavyatvenopādānam anuvādaḥ | aprasaktasya ca pratiṣedho na sambhavatīty ataḥ prasakta-pratiṣedhārtham evātrānuvādaḥ kriyate | anuvarṇyate ‘anuvartyate’ iti pāṭhau | [↑](#footnote-ref-351)
351. kartṛtveti | adhiṣṭhāna-jñāne hi tatrāropitasya pratiṣedha iti bhāvaḥ | [↑](#footnote-ref-352)
352. ‘yathaiva’ iti kvacit pāṭhah | [↑](#footnote-ref-353)
353. sva-mukhato brahma-mukhataśca sva-mukhena brahmaṇe brahma-mukhena nāradāyety arthaḥ | [↑](#footnote-ref-354)
354. sārvavibhaktikastasiḥ | sarveṣām arthe ity arthaḥ | kvacin na garvata iti pāṭhaḥ | [↑](#footnote-ref-355)